text:
ཀྲུང་གུང་ཀྲུང་དབྱང་གིས།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་5ཚེས་16ཉིན་གློག་འཕྲིན་འབྱོར་གསལ། ཉེ་དུས་ཀྲུང་གུང་ཀྲུང་དབྱང་གིས《ཀྲུང་གོའི་ཁྱད་ཆོས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་འཛུགས་སྤེལ་མགྱོགས་སུ་གཏོང་་དགོས་པའི་སྐོར་གྱི་བསམ་འཆར》(གཤམ་དུ《བསམ་འཆར》ཞེས་བསྡུ་རྒྱུ)པར་འགྲེམས་བྱས་པ་རེད། 《བསམ་འཆར》ནང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་ཡོང་བ་བྱེད་དགོས་ན་ངེས་པར་དུ་ཀྲུང་གོའི་ཁྱད་ཆོས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་འཛུགས་མགྱོགས་སུ་གཏོང་དགོས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་སྒྲེང་བ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་ལག་བསྟར་གཏིང་ཟབ་བྱེད་པ། མི་དམངས་དང་སྤྱི་ཚོགས་ལ་ཞབས་འདེགས་ཞུ་རྒྱུ་མཐའ་འཁྱོངས་བྱེད་པ། མེ་ཏོག་མཉམ་བཞད་དང་མཁས་བརྒྱ་འགྲན་གླེང་མཐའ་འཁྱོངས་བྱེད་པ། ཀྲུང་གོར་གཞི་འཛུགས་པ་དང་ཕྱི་རྒྱལ་ལ་དཔེ་ལྟ་བ། ལོ་རྒྱུས་སྔོག་འདོན་དང་དེང་རབས་ཀྱི་གནས་ཚུལ་ཁོང་དུ་ཆུད་པར་བྱེད་པ། མིའི་རིགས་ལ་སེམས་ཁུར་དང་འབྱུང་འགྱུར་ལ་ཁ་ཕྱོགས་པ། དེ་བཞིན་རྒྱུན་འཛིན་རང་བཞིན་དང་། མི་རིགས་རང་བཞིན། སྔོན་གཏོད་རང་བཞིན། དུས་རབས་རང་བཞིན། བརྒྱུད་རིམ་རང་བཞིན། ཆེད་ལས་རང་བཞིན་བཅས་གང་ལེགས་མཚོན་པར་བྱེད་པ། མཚན་ཉིད་རིག་པ་དང་སྤྱི་ཚོགས་ཚན་རིག་གསར་གཏོད་དང་འཕེལ་རྒྱས་གཏོང་བ་བཅས་བྱས་ཏེ“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་བྱ་རྒྱུ་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་བསྒྲུབ་རྒྱུར་བསམ་བློ་དང་རིགས་པའི་གཞུང་ལུགས་ཐོག་ནས་འདེགས་སྐྱོར་ཆེན་པོ་བྱེད་དགོས་ཞེས་ནན་བཤད་བྱས་ཡོད།
《བསམ་འཆར》ནང་ལོ་རྒྱུས་ཀྱི་འགོ་འཛུགས་ས་གསར་པའི་ཐོག་ལངས་ཏེ་ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་རླབས་ཆེན་འཐབ་རྩོད་སྔར་བས་ཡག་པོ་བྱེད་པ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་བྱ་གཞག་ལ་སྐུལ་འདེད་གཏོང་བར་མཚན་ཉིད་རིག་པ་དང་སྤྱི་ཚོགས་ཚན་རིག་གི་ནུས་པ་འདོན་སྤེལ་གང་ལེགས་དང་མཚན་ཉིད་རིག་པ་དང་སྤྱི་ཚོགས་ཚན་རིག་ལས་དོན་པས་ལོ་རྒྱུས་ཀྱི་རླབས་རྩེར་ལངས་པ་དང་བསམ་བློའི་སྔོན་བརྡ་བཏང་ནས་ཏང་དང་མི་དམངས་ཀྱི་ཆེད་དུ་རིག་ལམ་དང་གཞུང་ལུགས་གཏོད་པ་དང་། སྒྲུབ་བྱེད་གསལ་འདོན་བྱེད་དགོས་པ་མ་ཟད། ད་དུང་ཐབས་འདོན་ཇུས་འདོན་ཡང་བྱེད་དགོས་ཞེས་བསྟན་ཡོད།
《བསམ་འཆར》ནང་མཚན་ཉིད་རིག་པ་དང་སྤྱི་ཚོགས་ཚན་རིག་ཁྱབ་ཁོངས་ཀྱི་མར་ཁེ་སི་རིང་ལུགས་ཀྱི་མཛུབ་ཁྲིད་གནས་བབ་མཐའ་འཁྱོངས་བྱེད་དགོས། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་དེ་ངེས་པར་དུ་སྦྱོང་དགོས་པའི་སློབ་ཚན་ཞིག་ཏུ་བརྩིས་ཏེ་རྒྱ་ཆེའི་ཏང་ཡོན་དང་། ལས་བྱེད་པ། ལྷག་པར་དུ་འགོ་ཁྲིད་ལས་བྱེད་པ་བཅས་སྒྲིག་འཛུགས་བྱས་ནས་གསུང་རྩོམ་སློབ་སྦྱོང་དང་ཞིབ་ཀློག་བྱེད་དགོས་པ་དང་། གསུང་རྩོམ་རྩོམ་སྒྲིག་ཡིག་སྒྱུར་དང་གསལ་འགྲེལ་གྱི་ལས་དོན་ལ་སྐུལ་འདེད་གཏོང་དགོས། སློབ་གསོ་སློབ་ཁྲིད་ལ་ཤུགས་སྣོན་རྒྱག་དགོས། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་གསར་པར་སློབ་སྦྱོང་དང་ཞིབ་འཇུག་བྱེད་ཤུགས་ཆེ་རུ་གཏོང་བ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་རྒྱུན་ཆད་མེད་པར་སློབ་སྦྱོང་གཏིང་ཟབ་བྱེད་པ། འཚོལ་ཞིབ་གསར་པ་དང་ལག་ལེན་གསར་པ་ལེགས་སྒྲིག་དང་ཕྱོགས་སྡོམ་ཡག་པོ་བྱེད་པ་བཅས་བྱས་ཏེ་རིགས་པའི་གཞུང་ལུགས་ཐད་ཀྱི་མཐོང་རྒྱ་ཟམ་མི་ཆད་པར་ཆེ་རུ་འགྲོ་བ་བྱེད་དགོས་ལ་རགས་བསྡུས་གསར་པའང་ཐུབ་པ་བྱེད་དགོས། མར་ཁེ་སི་རིང་ལུགས་ཀྲུང་གོ་ཅན་དང་། དེང་རབས་ཅན། དམངས་བྱིངས་ཅན་བཅས་སུ་འགྱུར་རྒྱུར་སྐུལ་འདེད་གཏོང་བ་དང་ཆབས་ཅིག་དུས་རབས་ཉེར་གཅིག་པའི་མར་ཁེ་སི་རིང་ལུགས་དང་དེང་རབས་ཀྲུང་གོའི་མར་ཁེ་སི་རིང་ལུགས་འཕེལ་རྒྱས་ཀྱང་གཏོང་དགོས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་དེ་རིག་ཚན་འཛུགས་སྐྱོང་དང་། ཤེས་ལྡན་མི་སྣ་གསོ་སྐྱོང་། ཚན་རིག་ཞིབ་འཇུག སློབ་ཚན་བཀོད་སྒྲིག བསླབ་གཞི་རྩོམ་འབྲི། རིག་གཞུང་གདེང་འཇོག་སོགས་ལྷུ་ཚིགས་ཁག་ནང་ཁྱབ་པར་བྱེད་དགོས་ཞེས་བསྟན་ཡོད།
《བསམ་འཆར》ནང་ཀྲུང་གོའི་ཁྱད་ཆོས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་གི་རིག་ཚན་མ་ལག་འཛུགས་མགྱོགས་སུ་གཏོང་དགོས། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཀྱི་རིམ་པ་དང་པོའི་རིག་ཚན་རྨང་གཞིའི་གནས་བབ་བརྟན་དུ་གཏོང་བ་དང་། མཚན་ཉིད་རིག་པ་དང་སྤྱི་ཚོགས་ཚན་རིག་གི་རིག་གནས་ཁྱབ་ཁོངས་ཁག་གི་མར་ཁེ་སི་རིང་ལུགས་ཀྱི་འབྲེལ་ཡོད་རིག་ཚན་འཛུགས་སྐྱོང་ལ་ཤུགས་སྣོན་རྒྱག་པ། མཐོ་སློབ་ཀྱི་བསམ་བློ་ཆབ་སྲིད་དང་རིགས་པའི་གཞུང་ལུགས་ཀྱི་སློབ་ཚན་འཛུགས་པའི་མ་ལག་གསར་གཏོད་ཀྱི་འཆར་གཞི་ལག་ལེན་བསྟར་བ་བཅས་བྱས་ཏེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་དཔལ་འབྱོར་རིག་པ་འཕེལ་རྒྱས་གཏོང་དགོས་པ་དང་མར་ཁེ་སི་རིང་ལུགས་ཀྱི་མཚན་ཉིད་རིག་པ་དང་། ཆབ་སྲིད་དཔལ་འབྱོར་རིག་པ། ཚན་རིག་སྤྱི་ཚོགས་རིང་ལུགས་བཅས་ཕུན་སུམ་ཚོགས་སུ་དང་འཕེལ་རྒྱས་གཏོང་དགོས། ཕྱོགས་ཡོངས་དང་། ཁྱབ་ཁོངས་ཡོངས། གནད་ཆེའི་རྒྱུ་རྐྱེན་ཡོངས་བཅས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་མ་ལག་ཅིག་ཧུར་ཐག་འཛུགས་པ་དང་།
མཚན་ཉིད་རིག་པ་དང་སྤྱི་ཚོགས་ཚན་རིག་ལ་འདེགས་སྐྱོར་གྱི་ནུས་པ་ལྡན་པའི་རིག་ཚན་མགྱོགས་ནས་མྱུར་དུ་འཐུས་སྒོ་ཚང་དུ་གཏོང་བ། ཤེས་དཔལ་རྒྱུན་འཛིན་ལ་ཤུགས་རྐྱེན་ཧ་ཅང་ཆེ་ཞིང་དཔལ་འབྱོར་དང་སྤྱི་ཚོགས་འཕེལ་རྒྱས་དང་འབྲེལ་བ་དམ་ཟབ་ཡོད་པའི་རིག་ཚན་ཁག་གཅིག་གཙོ་གནད་བཀོད་སྒྲིག་བྱེད་པ། དོན་དངོས་ཀྱི་དོན་སྙིང་གལ་ཆེན་ལྡན་པའི་གསར་དར་རིག་ཚན་དང་སྣོལ་མའི་རིག་ཚན་འཕེལ་རྒྱས་གཏོང་བ། རིག་གནས་ཀྱི་རིན་ཐང་དང་རྒྱུན་འཛིན་གྱི་དོན་སྙིང་གལ་ཆེན་ལྡན་པའི་སྟོངས་ལ་ཉེ་བའི་རིག་ཚན་དང་སྦྱོང་མཁན་ཉུང་བའི་རིག་ཚན་ལ་རྒྱབ་སྐྱོར་བྱེད་དགོས། བསླབ་གཞི་རྩོམ་སྒྲིག་གི་འཆར་འགོད་ལས་དོན་ལ་ཤུགས་རྒྱག་པ་དང་། མཐོ་སློབ་ཀྱི་བསླབ་གཞི་རྩོམ་ཞུས་ཀྱི་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་བ། བསླབ་གཞི་རྩོམ་འབྲི་དང་། ཁྱབ་གདལ། བེད་སྤྱོད་བཅས་ཀྱི་སྒྲིག་སྲོལ་དང་ལམ་སྲོལ་གསར་གཏོད་བཅས་བྱས་ནས་མཁས་པ་དང་། སློབ་གྲྭ དཔེ་སྐྲུན་སྒྲིག་གཞི་བཅས་ཀྱི་ཧུར་བརྩོན་རང་བཞིན་འཕེལ་ཐབས་བྱེད་དགོས་ཞེས་བསྟན་ཡོད།
《བསམ་འཆར》ནང་ཀྲུང་གོའི་ཁྱད་ཆོས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་གི་རིག་གཞུང་མ་ལག་འཛུགས་མགྱོགས་སུ་གཏོང་དགོས། ཀྲུང་གོའི་ས་གཞི་ཆེན་པོར་རྩ་བ་འཛུགས་པ་དང་། དུས་རབས་ཀྱི་ཁྱད་ཆོས་འབུར་དུ་ཐོན་པར་བྱེད་པ། རྒྱལ་སྤྱིའི་མིག་རྒྱང་འཛུགས་པ། ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་རྒྱུན་འཛིན་དར་སྤེལ་ཡང་གཏོང་བ། ཕྱི་རྒྱལ་གྱི་ཕན་པ་ཆེ་བའི་རིགས་པའི་གཞུང་ལུགས་ཀྱི་ལྟ་ཚུལ་དང་རིག་གཞུང་གྲུབ་འབྲས་ཧུར་བརྩོན་ཆེན་པོས་བསྡུ་ལེན་དང་དཔྱད་གཞིར་འཛིན་པ། ཐོན་ཁུངས་སྣ་ཚོགས་ལ་བརྟེན་པ་བཅས་བྱས་ནས་ཤེས་བྱ་གསར་གཏོད་དང་། རིགས་པའི་གཞུང་ལུགས་གསར་གཏོད། བྱེད་སྟངས་གསར་གཏོད་བཅས་ལ་རྒྱུན་ཆད་མེད་པར་སྐུལ་འདེད་གཏོང་དགོས་པ་དང་། རིག་གཞུང་མ་རྩོམ་གྱི་འཇོན་ཐང་ཆེ་རུ་དང་ཆུ་ཚད་མཐོ་རུ་གཏོང་དགོས། རིག་གཞུང་དང་རིགས་པའི་གཞུང་ལུགས་ཀྲུང་གོ་ཅན་དུ་འགྱུར་རྒྱུར་སྐུལ་འདེད་གཏོང་དགོས། ཚན་རིག་ཞིབ་འཇུག་གི་གསོན་ཤུགས་འཕེལ་བར་བྱེད་པའི་སྒྲིག་སྲོལ་ལམ་སྲོལ་འཛུགས་པ་དང་། སྤྱི་ཚོགས་ཚན་རིག་ཁྱབ་ཁོངས་ཀྱི་ནོར་སྲིད་ཚན་ཞིབ་རྣམ་གྲངས་ཀྱི་མ་དངུལ་དོ་དམ་དང་སྒྱུར་བཅོས་ཀྱི་སྲིད་ཇུས་དོན་འཁྱོལ་བྱེད་པ། ཤེས་ལྡན་མི་སྣ་གལ་ཆེན་དང་། གཡུལ་ས་གལ་ཆེན། ཞིབ་འཇུག་འཆར་འགོད་གལ་ཆེན། ཞིབ་འཇུག་རྣམ་གྲངས་གལ་ཆེན། མ་དངུལ་བགོ་བཤའ་གལ་ཆེན་བཅས་ལ་སྤྱི་འདོམས་དོ་དམ་ཡག་པོ་བྱེད་པ། རིག་གཞུང་གཅིག་མཐུན་འདུས་གྲུབ་འཛུགས་སྐྱོང་དང་མཚན་ཉིད་རིག་པ་དང་སྤྱི་ཚོགས་ཚན་རིག་གི་རྨང་གཞིའི་སྒྲིག་བཀོད་དང་ཆ་འཕྲིན་ཅན་འཛུགས་སྐྱོང་ལ་ཤུགས་སྣོན་རྒྱག་པ། སྤྱི་ཚོགས་ཀྱི་མ་དངུལ་ཞལ་འདེབས་དང་རིག་གཞུང་ཐེབས་རྩ་ལྷན་ཚོགས་འཛུགས་པ་སོགས་ཐབས་ཤེས་བརྒྱུད་ཚན་ཞིབ་ཀྱི་ལས་དོན་སྤེལ་བའི་ཐད་སྤྱོད་རྒྱུར་སྐུལ་ལྕག་བཅས་བྱེད་དགོས་པ་དང་། རང་ངོས་ཀྱི་ཁྱད་ཆོས་ལྡན་པའི་རིག་གཞུང་གདེང་འཇོག་མ་ལག་འཛུགས་པ་དང་རིག་གཞུང་གི་སྟོན་ཕྱོགས་ཡང་དག་མཐའ་འཁྱོངས་བྱེད་དགོས། རིག་གཞུང་གི་སྤུས་ཚད་དང་། སྤྱི་ཚོགས་ཀྱི་ཤུགས་རྐྱེན། ཕན་འབྲས་དངོས་བཅས་བསྡུར་ཞིབ་ཀྱི་ཚད་གཞིར་བྱས་ནས་ཚན་ཞིབ་ཡིད་རྟོན་དོ་དམ་དང་གདེང་འཇོག་བྱས་འབྲས་ཡོངས་བསྒྲགས་སོགས་ལམ་ལུགས་འཛུགས་དགོས་པ་དང་། རིགས་དབྱེའི་གདེང་འཇོག་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་དགོས། ཚན་རིག་དང་མཐུན་པའི་སྒོ་ནས་དཔྱད་ཞིབ་དུས་འཁོར་བཀོད་སྒྲིག་བྱེད་དགོས། ཞིབ་འཇུག་མི་སྣར་བློ་རྩེ་གཅིག་སྒྲིམ་གྱིས་བརྩོན་ཞིབ་དང་ཐོན་རྫས་སྤུས་དག་གཏོད་པའི་ཁྲིད་སྟོན་དང་སློབ་ཁྲིད་བྱེད་དགོས་ཞེས་བསྟན་ཡོད།
《བསམ་འཆར》ནང་ཀྲུང་གོའི་ཁྱད་ཆོས་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་གི་སྐད་གཏམ་མ་ལག་འཛུགས་མགྱོགས་སུ་གཏོང་དགོས། ཏང་གི་རིགས་པའི་གཞུང་ལུགས་གསར་གཏོད་གྲུབ་འབྲས་ཀྱི་ཚན་རིག་དང་མཐུན་པའི་ཆོས་ཉིད་འཆད་འགྲེལ་ཟབ་མོ་བྱས་ཏེ་ཏང་གི་རིགས་པའི་གཞུང་ལུགས་ཀྱི་གསར་གཏོད་གྲུབ་འབྲས་ཀྱི་བསམ་བློ་གཙོ་བོ་དང་འགག་རྩའི་གཏམ་དག་རིག་ཚན་གྱི་ཁྱབ་ཁོངས་ཁག་ཏུ་མངོན་པར་བྱེད་དགོས་པ་དང་། མཚན་ཉིད་རིག་པ་དང་སྤྱི་ཚོགས་ཚན་རིག་གི་ཞིབ་འཇུག་འབྲས་བུ་དེ་ཐབས་ཇུས་བློ་འདྲི་དང་སློབ་གསོ་སློབ་ཁྲིད་ཕྱོགས་སུ་བསྒྱུར་རྒྱུར་སྐུལ་འདེད་བཏང་ནས་སྤྱི་ཚོགས་དང་སྤྱི་དམངས་ལ་ཞབས་འདེགས་དེ་བས་ཡག་པ་ཞུ་བ་དང་རྣམ་པ་སྣ་ཚོགས་ཀྱི་ཁྱབ་གདལ་བྱེད་སྒོ་སྤེལ་དགོས། ཀྲུང་གོའི་རིགས་པའི་གཞུང་ལུགས་ལ་བརྟེན་ནས་ཀྲུང་གོའི་ལག་ལེན་དངོས་ལ་འཆད་འགྲེལ་མཐའ་འཁྱོངས་དང་། ཀྲུང་གོའི་ལག་ལེན་དངོས་ལ་བརྟེན་ནས་ཀྲུང་གོའི་རིགས་པའི་གཞུང་ལུགས་ཀྱི་ཆུ་ཚད་གོང་མཐོར་གཏོང་བ་མཐའ་འཁྱོངས། ཕྱི་ཕྱོགས་ལ་སྐད་ཆ་ཤོད་སྟངས་གསར་གཏོད་བཅས་བྱས་ནས་རྒྱལ་སྤྱིའི་ཐོག་གི་སྐད་ཆ་ཤོད་དབང་ཆེ་རུ་གཏོང་དགོས་ཞེས་བསྟན་ཡོད།
《བསམ་འཆར》ནང་སྣ་ཁ་འཛོམས་པ་དང་གོང་འོག་སྦྲེལ་མཐུད་ཀྱི་མཚན་ཉིད་རིག་པ་དང་སྤྱི་ཚོགས་ཚན་རིག་གི་ཤེས་ལྡན་མི་སྣའི་དཔུང་ཁག་འཛུགས་དགོས། ཤེས་ལྡན་མི་སྣ་འཕེལ་རྒྱས་ཀྱི་སྒྲིག་སྲོལ་ལམ་སྲོལ་སྒྱུར་བཅོས་གཏིང་ཟབ་བྱེད་པ་དང་ལས་ཀའི་གོ་མིང་ཞིབ་དཔྱད་གཏན་འཁེལ་བྱེད་པའི་ལམ་ལུགས་དང་ལས་གནས་གདན་ཞུའི་ལམ་ལུགས་ཚད་ལྡན་བཟོ་བ་དང་འཐུས་སྒོ་ཚང་དུ་གཏོང་དགོས། ཤེས་བྱའི་རིན་ཐང་སྤོར་བ་ཕྱོགས་སྟོན་དུ་བྱས་ཏེ་ཡོང་འབབ་བགོ་བཤའ་དང་ཡར་སྐུལ་ལམ་སྲོལ་འཐུས་སྒོ་ཚང་དུ་གཏོང་དགོས། རྩེར་སོན་ལ་གོང་བཀུར་དང་། སློབ་སྦྱོང་སློབ་ཁྲིད་དོ་ནན། དྲང་བདེན་ལ་སྣང་ཆེན། འགན་འཁྲི་དོན་འཁྱོལ་བཅས་ཀྱི་སློབ་སྲོལ་བཟང་པོ་ཆགས་རྒྱུར་སྐུལ་འདེད་གཏོང་དགོས་པ་དང་། སྤྱོད་གཙང་གཞུང་དྲང་དང་། ཕན་ཚུན་སློབ་སྦྱོང་དང་ཉམས་མྱོང་སྤེལ་རེས། སྔོན་ཐོན་ཡར་བརྩོན་བཅས་ཀྱི་རིག་གཞུང་གི་ཁོར་ཡུག་གཏོད་དགོས། མཚན་ཉིད་རིག་པ་དང་སྤྱི་ཚོགས་ཚན་རིག་གི་ལས་དོན་པར་རིག་གཞུང་གི་ཀུན་སྤྱོད་ཡག་པོ་འཛུགས་པ་དང་རིག་གཞུང་ཚད་ལྡན་ལམ་སྲོལ་ལ་སྲུང་རྩི་ཞུ་རྒྱུའི་སློབ་གསོ་གཏོང་དགོས་ལ་ཁྲིད་སྟོན་ཡང་བྱེད་དགོས་ཞེས་བསྟན་ཡོད།
《བསམ་འཆར》ནང་མཚན་ཉིད་རིག་པ་དང་སྤྱི་ཚོགས་ཚན་རིག་གི་ལས་དོན་ལ་ཏང་གིས་འགོ་ཁྲིད་བྱེད་ཤུགས་ཆེ་རུ་དང་འགོ་ཁྲིད་བྱེད་སྟངས་འཐུས་སྒོ་ཚང་དུ་གཏོང་དགོས། རིམ་ཁག་ཏང་ཨུད(ཏང་ཙུའུ)ཀྱིས་མཚན་ཉིད་རིག་པ་དང་སྤྱི་ཚོགས་ཚན་རིག་ལས་དོན་དེ་གནས་བབ་གལ་ཆེན་ཐོག་བཞག་སྟེ་ཆབ་སྲིད་ཀྱི་འགོ་ཁྲིད་དང་ལས་ཀའི་འགོ་ཁྲིད་ལ་ཤུགས་སྣོན་བརྒྱབ་ནས་གནད་དོན་དངོས་དུས་ཐོག་ཏུ་ཐག་གཅོད་བྱེད་དགོས། ཇུས་འདོན་ཚོགས་པ་ཁག་མཐུན་སྦྱོར་འཕེལ་རྒྱས་ལ་སྤྱི་འདོམས་ཀྱིས་སྐུལ་འདེད་བཏང་ནས་ཇུས་འདོན་ཚོགས་པ་འཛུགས་སྐྱོང་གི་ཆུ་ཚད་མཐོ་རུ་ནུས་ལྡན་གཏོང་དགོས། འགོ་ཁྲིད་ལས་བྱེད་པས་མཚན་ཉིད་རིག་པ་དང་སྤྱི་ཚོགས་ཚན་རིག་ལ་ཚན་རིག་གི་རྣམ་འགྱུར་བཟུང་སྟེ་མཚན་ཉིད་རིག་པ་དང་སྤྱི་ཚོགས་ཚན་རིག་གི་ལས་དོན་པའི་དཀའ་སྤྱད་སྡུག་རུས་དང་ཞིབ་འཇུག་བྱས་འབྲས་ལ་བརྩི་འཇོག་བྱེད་དགོས་པ་དང་། རང་འགུལ་ངང་རིགས་གཅིག་མཁས་ཅན་དང་མཁས་པ་དང་སྤེལ་རེས་དང་གྲོགས་པོ་འགྲིག་དགོས། ཏང་གི་ཤེས་ལྡན་མི་སྣའི་སྲིད་ཇུས་དོན་འཁྱོལ་ནན་པོ་བྱེད་དགོས། མཚན་ཉིད་རིག་པ་དང་སྤྱི་ཚོགས་ཚན་རིག་གི་ཕུལ་བྱུང་ཤེས་ལྡན་མི་སྣ་བཀོལ་སྤྱོད་བྱེད་ཤུགས་ཆེ་རུ་གཏོང་དགོས། འབྲེལ་ཡོད་ཁྱབ་ཁོངས་ཀྱི་ཁྲིམས་འཛུགས་ལ་ཤུགས་སྣོན་རྒྱག་པ་དང་དྲིལ་བསྒྲགས་བྱེད་ཤུགས་ཆེ་རུ་བཏང་ནས་རིག་གཞུང་ལ་བརྩི་འཇོག་དང་། ཤེས་ལྡན་མི་སྣར་བརྩི་འཇོག ཚན་རིག་གོང་བཀུར། དམ་པ་དོན་གཉེར་བཅས་ཀྱི་རྣམ་པ་ཡག་པོ་ཞིག་གཏོད་དགོས་ཞེས་ནན་བཤད་བྱས་ཡོད།


c: text/html

text:
2020ལོར་སླེབས་སྐབས་མི་ཁྲི་གཅིག་ཡན་གསོ་སྐྱོང་བྱ་རྩིས་ཡོད་པ།
ཉེ་ཆར། གསར་འགོད་པར་ལྗོངས་ཞིང་འབྲོག་ཐིང་ནས་ཤེས་རྟོགས་བྱུང་བར། “ལོ་ལྔ་ཚན་བཅུ་གསུམ་པའི”རིང་བོད་ལྗོངས་ཀྱིས་ཞིང་འབྲོག་པ་གསོ་སྐྱོང་བྱེད་ཤུགས་མུ་མཐུད་ཆེ་རུ་བཏང་ནས་རིག་གནས་ལྡན་པ་དང་། ལག་རྩལ་ཤེས་པ། གཉེར་སྐྱོང་ཤེས་པ། དོ་དམ་ལ་མཁས་པ་བཅས་ཀྱི་ཆེད་ལས་ཞིང་འབྲོག་པ་གསར་པའི་དཔུང་ཁག་ཅིག་མགྱོགས་མྱུར་བཏོད་དེ་2020ལོར་སླེབས་སྐབས་རྫོང(ཆུས)74ཚང་མར་ཁྱབ་པ་དང་། ཆེད་ལས་ཞིང་འབྲོག་པ་གསར་པ་ཁྲི་གཅིག་ཡན་གསོ་སྐྱོང་བྱེད་པ་དང་འབྲེལ་ཁས་ལེན་བྱ་རྒྱུ་ཡིན་པ་རེད།
ས་རྟོགས་བྱུང་བར་གཞིགས་ན། “ལོ་ལྔ་ཚན་བཅུ་གསུམ་པའི”རིང་ལྗོངས་ཞིང་འབྲོག་ཐིང་གིས“ཕྱོགས་གསུམ་གཞི་གཅིག(སློབ་གསོའི་གསོ་སྦྱོང་དང་། དོ་དམ་ཁས་ལེན། སྲིད་ཇུས་རོགས་སྐྱོར)དང་། རིགས་གསུམ་མཉམ་ལས(ཐོན་སྐྱེད་གཉེར་སྐྱོང་རྣམ་པ་དང་། ཆེད་ལས་རྩལ་ནུས་རྣམ་པ། ཆེད་ལས་ཞབས་ཞུའི་རྣམ་པ) རིམ་གསུམ་སྦྲེལ་མཐུད། (དམའ་རིམ་དང་། འབྲིང་རིམ། མཐོ་རིམ)བཅས་ཀྱི་ཆེད་ལས་ཞིང་འབྲོག་པ་གསར་པའི་གསོ་སྐྱོང་ལམ་ལུགས་ཀྱི་མ་ལག་འཚོལ་ཞིབ་བྱས་ཏེ་བཙུགས་ནས་ཆེད་ལས་དུད་ཆེན་དང་། ཁྱིམ་ཚང་ཞིང་རའི་བདག་པོ། ཞིང་འབྲོག་པའི་མཉམ་ལས་ཁང་གི་འགན་འཁུར་བ། ཞིང་འཕྲུལ་གྱི་ཁ་ལོ་བ་སོགས་གསོ་སྐྱོང་བྱ་ཡུལ་དུ་གཙོ་བོར་བརྩིས་ནས་བརྒྱུད་རིམ་ཧྲིལ་པོར་རྗེས་སྙེགས་གསོ་སྐྱོང་བྱས་ཏེ་ཐོན་སྐྱེད་བྱེད་མཁས་པ་དང་གཉེར་སྐྱོང་ཤེས་པའི་ཆེད་ལས་ཞིང་འབྲོག་པ་གསར་པ་དེ་བས་མང་བ་གསོ་སྐྱོང་བྱ་རྒྱུ་ཡིན་པ་རེད།

robotstxt: allowed

filter: keep


text:
ས་སྐྱ་དགོན།
ནང་དོན།
ལོ་རྒྱུས།[རྩོམ་སྒྲིག]
ས་སྐྱ་དགོན་པ་ནི་བོད་ལྗོངས་གཞིས་རྩེ་ཀྲོན་ཆུས་ཁོངས་ཀྱི་ས་སྐྱ་རྫོང་གི་ བྱང་ངོས་དཔོན་པོ་རིའི་འདབས་སུ་གནས་ཡོད།གཞིས་རྩེ་གྲོང་ཁྱེར་ནས་ དགོན་པ་དེ་བར་སྤྱི་ལེ་༡༥༠ཙམ་སྐྱོད་དགོས་ཀྱི་ཡོད།དེ་ནི་བོད་རབ་བྱུང་ དང་པོའི་ཆུ་གླང་སྤྱི་ལོ་༡༠༧༣ལོར་འཁོན་དཀོན་མཆོག་རྒྱལ་པོས་གནས་ དེར་གཟིགས་སྐབས་དཔོན་པོ་རི་གླང་ཆེན་ཉལ་བ་དང་འདྲ་བའི་ཁ་དཔུང་(མཁལ་ཁུང་) གཡས་པའི་ཐད་ནས་ས་དཀར་སེང་གདོང་འདྲ་བ་ལ་གྲུམ་ཆུ་གཡས་སུ་ འཁོར་བ།ལྷོ་ནི་མཎྜལ་སྤུངས་།ནུབ་ཆུ་མིག་རྫིང་ཁ་རྨ་བའི་གདོང་དང་མཚུངས་པའི་ ས་དཔྱད་དགེ་བརྒྱད་དགེ་བཅུ་སོགས་བཀྲ་ཤིས་དགེ་མཚན་དུ་མ་ལྡན་པ་མཁྱེན་ནས་ གནས་འདིར་དགོན་པ་བཏབ་པས་དགོན་མིང་དུ་ཡུལ་དེའི་སའི་ཁ་དོག་ལ་གཞིགས་ ནས་ས་སྐྱ་དགོན་ཞེས་བཏགས།ས་སྐྱ་གྲུམ་ཆུའི་ལྷོ་བྱང་ཁག་གཉིས་སུ་དབྱེ་བ་ལས་ དགོན་པ་ལྷོ་མ་དེ་ས་སྐྱ་གྲུམ་ཆུའི་ལྷོ་ངོས་ཐང་གཤོངས་སུ་ཆགས་ཤིང་།དགོན་པ་བྱང་ མ་ནི་གྲུམ་ཆུའི་བྱང་ངོས་དཔོན་པོ་རིའི་འདབས་སུ་ཆགས་ཡོད།འོན་ཀྱང་ས་སྐྱ་གྲུམ་ ཆུ་གཙང་པོའི་བྱང་གི་ལྷ་ཁང་བརྒྱ་རྩ་བརྒྱད་དུ་གྲགས་པ་ནི་རིག་གནས་གསར་བརྗེ་ མ་བྱུང་གོང་རྟེན་དང་བརྟེན་པར་བཅས་པར་ཉམས་མེད་སྔར་བཞིན་གནས་མུས་ རིག་གནས་གསར་བརྗེའི་ནང་གཏོར་བཤིག་ཚབས་ཆེན་ཕོག་ནས་ད་ལྟ་ཤུལ་རོ་ ཙམ་ལས་མཐོང་རྒྱུ་མེད།
གྲུམ་ཆུའི་ལྷོ་ངོས་ཀྱི་ལྷ་ཁང་ཆེན་མོ་འདི་ཉིད་འགྲོ་མགོན་ཆོས་རྒྱལ་འཕགས་པའི་ སྐུ་དུས་སུ་(སྤྱི་ལོ་༡༢༣༥?༡༢༨༠)ཡོན་གོང་མའི་རྒྱབ་སྐྱོར་འོག་ས་སྐྱ་པར་བོད་ཡོངས་ལ་ཆོས་སྲིད་ཀྱི་ལུང་བསྒྱུར་བའི་ དབང་ཆ་ཐོབ་རྗེས་དཔོན་ཆེན་ཤཱཀྱ་བཟང་པོས་བོད་ཁྲི་སྐོར་བཅུ་གསུམ་ལས་ ལ་བསྐུལ་ནས་བོད་རབ་བྱུང་ལྔ་པའི་ས་འབྲུག་སྤྱི་ལོ་༡༢༦༨ལོར་གསར་བཞེངས་ ཀྱིས་ཕྱིས་སུ་རྒྱས་སྐྲུན་རིམ་པ་བྱས་ནས་ད་ལྟའི་གཞི་ཁྱོན་འདི་ལྟ་བུ་ཆགས་པ་ཡིན། དེ་ཡང་དེ་སྔ་ཉམས་གསོ་མ་བྱས་གོང་ལྷ་ཁང་འདིར་དངོས་ཡོད་ཀ་བ་བརྒྱ་དང་བཅུ་ མེད་བརྒྱད་ཡོད་ཅིང་།བར་སྒོ་སེང་ལྡེང་སྒོ་འབྲེལ་ཡན་ཆོད་ལྷ་ཁང་ཆེན་མོ་གཅིག་རང་ ཡིན་པ།ནུབ་ངོས་སུ་གྲགས་ཅན་གྱི་ཀ་བ་བཞིའི་ས་ད་ལྟའི་འདུ་ཁང་དང་།ལྷོ་ངོས་སུ་ ཕུར་སྒྲུབ་ལྷ་ཁང་།བྱང་ངོས་སུ་དངུལ་གདུང་རིག་འཛིན་ལྷ་ཁང་བཅས་ཐོག་ཚད་རང་ སོར་བཞག་སྟེ་བརྩིགས་པས་བཅད་དེ་ཁང་པ་སོ་སོར་བཅོས།ལྷ་ཁང་བྱང་ཤར་ངོས་སུ་ ཕུན་ཚོགས་ཕོ་བྲང་གི་གདུང་རྟེན་ལྷ་ཁང་དང་།སྒྲོལ་མ་ཕོ་བྲང་གི་ཚེས་བཅུ་ལྷ་ཁང་། ཕྱག་དཔེ་ལྷ་ཁང་།འོག་ཐོག་གི་མཛོད་ཁང་ཁག་བཅས་ཐོག་ཚད་གཅིག་ལ་བར་དུ་ཐོག་ ཕིབས་ཏེ་ཐོག་ཚད་གཉིས་ཅན་དུ་བཅོས་པ་ནི་འོག་ཁང་དང་སྟེང་ཁང་གཉིས་ཀ་བ་ གཅིག་ཡིན་པ་དེང་དུས་ཀྱང་གཟིགས་གསལ་ལྟར་རོ།ད་ལྟའི་ལྕགས་རིའི་ཕྱི་རོལ་དུ་ དེ་སྔ་རྒྱ་ནག་ལྕགས་རི་ཞེས་པ་ཁུག་འབུར་ཅན་གྱི་ལྕགས་རི་དང་།དེའི་ཕྱིར་འོབ་དོང་ ནང་ཆུས་བཀང་བའི་ལྕགས་རི་ཕྱི་མ་གཉིས་ཡོད་ནའང་ཐོར་ཞིག་ཏུ་གྱུར་པས་ད་ལྟ་མི་སྣང་ངོ་།
རབ་བྱུང་བཅུ་དྲུག་པའི་ས་བྱི་སྤྱི་ལོ་༡༩༤༨ལོར་ལྷ་ཁང་ཆེན་མོ་ཉམས་གསོའི་སྐབས་ཀ་རྩ་རུལ་ སྐྱོན་ཅན་རྣམས་ལ་རྡོའི་ཀ་སྟེགས་གསར་དུ་བཅུག་པ་དང་།འདུ་ཁང་གི་སྒོ་འཕྱོར་ལ་རྡོའི་ ཀ་བ་ཁ་ཤས་དང་རྡོ་སྐས་གསར་སྐྲུན་བཅས་མཛད་པས་སྔ་མའི་རྣམ་པར་རིམ་བཞིན་ འགྱུར་བ་བྱུང་།ལྷ་ཁང་ཁོ་ནའི་རྒྱ་ཁྱོན་ལ་སྤྱི་ཁྲེ་གྲུ་བཞི་མ་༥༥༤༢ .༤༩ཡོད་པ་དང་། ཕྱི་སྐྱའི་ངོས་རེའི་དཀྱུས་ཀྱི་རིང་ཚད་ལ་ཤར་ནུབ་སོ་སོར་སྤྱི་ཁྲེ་༦༩རེ་དང་།ལྷོ་བྱང་ཞེང་ ཚད་སོ་སོར་སྤྱི་ཁྲེ་༨༣.༦༠རེ།ལྷ་ཁང་ཆེན་མོའི་མཐོ་ཚད་ས་ངོས་ནས་ལན་ཀན་བར་ སྤྱི་ཁྲི་༢༢.༢༨རྩིག་ཞེང་ལ་སྤྱི་ཁྲེ་༣.༥༠ཡོད་པ་དང་།ལྷ་ཁང་ཁོར་ཡུག་ལྕགས་རིའི་ ཕྱོགས་མཚམས་བརྒྱད་ལ་སྤེལ་བརྒྱད་དེ།ཤར་སྤེལ།ལམ་སྒོ་སྤེལ།ཤར་ལྷོ་རིག་འཛིན་ཕོ་ བྲང་།ལྷོ་སྤེལ།ལྷོ་ནུབ་ལྕོག་མོ་སྤེལ།ནུབ་སྤེལ།ནུབ་བྱང་སོག་པོ་སྤེལ།བྱང་སྤེལ།བྱང་ཤར་ བཙུན་མོ་སྤེལ་སོགས་ཐོག་ཚད་གསུམ་ཅན་ལ་མཐོ་ཚད་སྤྱི་ཁྲེ་༡༦རེ་དང་།ལྕགས་རིའི་ མཐོ་ཚད་ལ་སྤྱི་ཁྲེ་༡༠བཅས་ཡོད་པ་ནི་ཚད་འཇལ་ཏན་ཏིག་ཡིན་པར་གསུང་སོ།ད་ལྟ་ དྲི་གཙང་ཁང་དང་འདུ་ཁང་ཆབས་ཅིག་ཀ་རིང་བཞི་བཅུའི་གྲས་སུ་གྲགས་ཅན་གྱི་ཀ་ བ་བཞི་སྟེ། ༡.རྒྱ་ནག་སེ་ཆེན་ཀ་བ་དེ་སྦོམ་ཚད་སྨིད་བཞི་དང་རིང་ཚད་སྨིད་དྲུག་དང་ ལི་སྨིད་དྲུག་ཅུ་ཡོད་པ། ༢.སྟག་པོ་ཀ་བ། ༣ .འབྲོང་པོ་ཀ་བ། ༤ .ནག་པོ་ཀ་བ་བཅས་ཡོད། ༡ .འདུ་ཁང་གི་རྟེན་གཙོར་འགྲོ་མགོན་ཆོས་རྒྱལ་འཕགས་པས་བཞེངས་པའི་ལུགས་མའི་ ཐུབ་ཆེན་ཐོག་ཚད་མ་དང་།དེའི་གཡས་ཕྱོགས་ནས་གོ་རིམ་ལྟར་རྗེ་ས་པཎ་གྱིས་སྐྱིད་གྲོང་ འཕགས་པ་ཝ་ཏིའི་གཙུག་ལག་ཁང་དུ་མུ་སྟེགས་པ་ཕམ་པར་མཛད་སྐབས་ཀྱི་ཡི་དམ་འཇམ་ དབྱངས་རྩོད་རྒྱལ་མ་ནང་བཞུགས་ཀྱི་ལུགས་མའི་སྒྲོལ་མ་སྐུ་ཚད་ཁུ་ཕྱེད་གཉིས་ཙམ་དང་། ཇོ་བོ་ཨ་ཏི་ཤས་གདན་དྲངས་པའི་ལུགས་མའི་ལུང་བསྟན་སྒྲོལ་མ་བཞེངས་སྐུ་གཅིགཤེལ་སྒྲོམ་ ནང་ས་སྐྱའི་ཆོས་དུང་དཀར་པོ་རྒྱང་གྲགས།ཆོས་རྒྱལ་འཕགས་པའི་ཐུགས་དམ་རྟེན་ལུགས་མའི་ ཐུབ་དབང་ལྷ་ཆེན་དཔལ་འབར།ས་ཆེན་ཀུན་དགའ་སྙིང་པོའི་སྐབས་སུ་བཞེངས་པ་འཇམ་དབྱངས་ བསོད་ནམས་དབང་ཕྱུག་གི་སྐུ་དུས་སུ་བྱང་ཕྱོགས་སྐྱ་བོ་ཁ་གདང་ནས་སྤྱན་དྲངས་པའི་ལུགས་ མའི་ཐུབ་དབང་གསུང་བྱོན་ཐོག་ཚད་མ།ངག་དབང་མཐུ་སྟོབས་ཀྱི་སྐུ་གདུང་ཐོག་ཚད་མ།བླ་ཆེན་ ཀུན་དགའ་རྒྱལ་མཚན་གྱི་ཐུགས་དམ་རྟེན་ཐུབ་དབང་།ཤར་པ་རིན་ཆེན་རྒྱལ་མཚན་གྱི་ཐུགས་ དམ་རྟེན་ཐུབ་དབང་མཛོད་སྤུ་དུང་དཀར་གཡས་འཁྱིལ་བ།པཎ་ཆེན་ཤཱཀྱ་བཟང་པོའི་ནང་རྟེན་ ལུགས་མའི་ཐུབ་དབང་ཐོག་ཚད་མ་སོགས་ཡོད། རྟེན་གཙོའི་གཡོན་ཕྱོགས་ནས་གོ་རིམ་ལྟར་ དཀར་པོ་རྣམ་གསུམ་སྟེ་ས་ཆེན་ཀུན་དགའ་སྙིང་པོ། སློབ་དཔོན་བསོད་ནམས་རྩེ་མོ།རྗེ་བཙུན་གྲགས་པ་རྒྱལ་མཚན་གསུམ་གྱི་འདྲ་སྐུ་གསེར་ཟངས་ ལས་གྲུབ་པ་མི་ཚད་མ་དང་།ཐིག་ཆེན་ཆོས་ཀྱི་བླ་མའི་ཐུགས་དམ་རྟེན་འཇམ་དབྱངས་མེ་ཐུབ་མ། རྗེ་བཙུན་པད་འབྱུང་པའི་ནང་རྟེན་ལུགས་མའི་བྱམས་མགོན་ཐོག་ཚད་མ།དྷྭརྨ་པཱ་ལའི་རྟེན་ལུགས་ མའི་རྡོ་རྗེ་འཆང་།དཔོན་ཆེན་ཨག་ལེན་གྱི་ཐུགས་དམ་གྱི་རྟེན་ཐུབ་དབང་ལུགས་མ་ཐོག་ཚད་མ། ཤར་པ་དུས་འཁོར་བའི་ཐུགས་དམ་གྱི་རྟེན་ལུགས་མའི་འཇམ་དབྱངས་ཆོས་འཁོར་མ།ས་བཟང་པའི་ ཐུགས་དམ་གྱི་རྟེན་ལུགས་མའི་ཐུབ་དབང་།སྒང་ཀ་བ་རིན་ཆེན་དཔལ་གྱི་རྟེན་ལུགས་མའི་ཇོ་བོ་ཨ་རམ། དབུས་སུ་ས་ཆེན་ཀུན་དགའ་སྙིང་པོ་དང་།བསོད་ནམས་རྩེ་མོ།གྲགས་པ་རྒྱལ་མཚན་གསུམ་གྱི་བཞུགས་ ཁྲི་བསྟར་གཅིག་མ།དེའི་མདུན་ཕྱོགས་སུ་ས་སྐྱ་མཁན་པོའི་བཞུགས་ཁྲི་ཆུང་བ་གཅིག་བཅས་བཞུགས་སོ། ༢ .འདུ་ཁང་གི་གསུང་རྟེན་དུ་ཡུམ་མཆོག་བསྟན་འཛིན་དབང་མོས་བཞེངས་པའི་བརྡ་ཪྙིང་མའི་ བཀའ་འགྱུར་གསེར་བྲིས་མ་ཆ་ཚང་དང་།ཆོས་རྒྱལ་འཕགས་པས་བཞེངས་པར་གྲགས་པའི་གསེར་ ཆོས་བཀའ་འགྱུར་ཆ་ཚང་གཅིག་ལ་པོད་བརྒྱ་དང་བརྒྱད་བཅས་དང་།ལྷ་ཁང་འདིའི་སྐུ་རྟེན་རྣམས་ ཀྱི་སྐུ་རྒྱབ་ཏུ་རྒྱལ་བའི་བཀའ་འགྱུར་པོད་ཆེ་ཆུང་སྣ་ཚོགས་ཀྱི་བཞུགས་ཡུལ་ཤིང་གི་དྲ་མིག་ནུབ་ཏུ་ དྲ་མིག་བརྒྱད་དང་།བྱང་ཕྱོགས་སུ་དྲ་མིག་ཞེ་བཞི། ཤར་དུ་དྲ་མིག་བཞི་སྟེ་བསྡོམས་སྲིད་དུ་དྲ་མིག་ང་དྲུག དྲ་མིག་ཐམས་ཅད་ཀྱི་དཔངས་སུ་པོད་ཆེ་ཆུང་སོ་ལྔ་ཙམ་ཆུད་པ་བརྒྱད་རེ་སྟེ་ཁྱོན་དྲ་མིག་བཞི་བརྒྱ་ཞེ་བརྒྱད་ ཡོད།དེའི་ནང་ཚན་ཆོས་རྒྱལ་འཕགས་པའི་ཐུགས་དམ་གྱི་རྟེན་པོ་ཏི་ལྕགས་ལུང་མར་གྲགས་པ་ནི་གསེར་དང་ དངུལ།དུང་།གཡུ་བྱུར་སོགས་རིན་པོ་ཆེ་སྣ་ཚོགས་ཀྱིས་བྲིས་པའི་བརྡ་ཪྙིང་མའི་བརྒྱད་སྟོང་པ་ཡིན་ཞིང་། ལྕགས་ལུང་མར་འབོད་པ་ནི་གླེགས་ཤིང་གི་ཕྱོགས་གཉིས་ཀྱི་སྟེང་འོག་ལ་ལྕགས་ལུང་བརྒྱད་ཡོད་པས་དེ་ ལྟར་ཡོངས་སུ་གྲགས་པའི་པོད་ཆེན་དེའི་དཔངས་སུ་ལི་སྨིད་གྱ་དགུ།སྲིད་དུ་སྨིད་གང་དང་ལི་སྨིད་བརྒྱད་ ཅུ་ཐམ་པ།ཞེང་ཚད་སྨིད་གཅིག་དང་ལི་སྨིད་གཅིག་ལྡན་པའི་པོད་ཆེན་དེ་ལྟ་བུ་ནི་ཤིན་ཏུ་མཐོང་དཀོན་པ་ ཡིན།གཞན་ཡང་དྲ་མིག་ནང་དུ་ཆོས་རྩིག་ཆེན་མོ་སྟེ་རྒྱལ་བའི་བཀའ་འགྱུར་གསེར་བྲིས་དང་།དངུལ་བྲིས། དུང་བྲིས།གསེར་དངུལ་སྤེལ་མར་བྲིས་པ།སྣག་ཚས་བྲིས་པ་བཅས་ཁྱོན་བསྡོམས་པོད་གྲངས་བརྒྱད་ཁྲི་བཞི་ སྟོང་ཙམ་ཡོད་པར་གྲགས་པའི་ཁྲོད་དུ་པོད་གཡག་རྒྱབ་མ་དང་།མཛོ་རྒྱབ་མ།དྲེལ་རྒྱབ་མ་ཞེས་པ་སོགས་པོད་ ཆེ་ཆུང་སྣ་ཚོགས་ཡོད་པ་རྣམས་བརྡ་རྙིང་མའི་བྲིས་མ་ཞེ་ཅིག་ཡིན་པས་ཆོས་རྩིག་དེ་ལྟ་བུ་ནི་བོད་ས་ཁུལ་ གང་དུའང་མ་མཆིས་པའི་ངོ་མཚར་ཆེ་བའི་རིག་རྫས་ཡིན་ཞིང་།ཁ་རྒྱུན་དུ་ཕྱིའི་རྩིག་པ་ཞིག་ཀྱང་ནང་གི་ ཆོས་རྩིག་མི་ཞིག་ཅེས་བཤད་སྲོལ་ཡོད་དོ། ༣ .འདུ་ཁང་གི་ཐུགས་རྟེན་དུ་རབ་བྱུང་བཅུ་དྲུག་པའི་ལྕགས་ སྟག་(སྤྱི་ལོ་༡༩༥༠)ལོར་ཕུན་ཚོགས་ཕོ་བྲང་གི་བདག་མོ་ཡོན་ཏན་སྒྲོལ་མས་འགན་བཞེས་ཀྱིས་བཞེངས་པའི་ཕུན་ཕོའི་བདག་ ཆེན་ངག་དབང་མཐུ་སྟོབས་དབང་ཕྱུག་གི་གདུང་རྟེན་གསེར་ཟངས་ལས་གྲུབ་པའི་བྱང་ཆུབ་མཆོད་རྟེན་ ཐོག་ཚད་མ། ས་ཆེན་ཀུན་དགའ་བློ་གྲོས་ཀྱི་གདུང་རྟེན་དངུལ་ལས་གྲུབ་པའི་བྱང་ཆུབ་མཆོད་རྟེན་འཛམ་གླིང་འོད་ གསལ་མ།ཨེ་ཝཾ་བཟང་པོའི་མཆོད་སྡོང་དངུལ་ལས་གྲུབ་པའི་བྱང་ཆུབ་མཆོད་རྟེན།ཇི་བིག་ཐེ་མུར་གྱིས་ བཞེངས་པའི་དངུལ་ལས་གྲུབ་པའི་བྱང་ཆུབ་མཆོད་རྟེན།བསོད་ནམས་དབང་ཕྱུག་གི་གདུང་རྟེན་གསེར་ ཟངས་ལས་གྲུབ་པའི་རྣམ་རྒྱལ་མཆོད་རྟེན་བཅས་བཞུགས་སོ།ལྡེབས་བྲིས་སྐོར་བརྗོད་ན་གསེང་གཡབ་ ལྡེབས་ཞལ་ཐོག་ལམ་འབྲས་བླ་མ་བརྒྱུད་པའི་ལྡེབས་བྲིས་དང་།ལྷོའི་ལྡེབས་ཞལ་དུ་དེ་བཞིན་གཤེགས་པའི་ མཛད་བརྒྱའི་ལྡེབས་བྲིས་སོགས་ཡོད། ལྷ་ཁང་ཆེན་མོའི་སྟེང་གི་ཐིག་གཡབ་ལྡེབས་ཞལ་ཐོག་ཏུ་བདག་ ཉིད་ཆེན་པོ་བཟང་པོ་དཔལ་དགུང་གྲངས་སོ་བཞི་བཞེས་པ།རབ་བྱུང་ལྔ་པའི་ཤིང་ལུག་(སྤྱི་ལོ་༡༢༩༥ལོར་ཉིད་ཀྱི་ཞལ་བཀོད་བཞིན་བླ་མ་བློ་ཆེན་དང་།སྦུར་ཡེ་ཤེས་རྒྱལ་མཚན་གཉིས་ ཀྱིས་གཙོ་འགན་བཞེས་ཏེ་རྣལ་འབྱོར་རྒྱུད་མན་གྱི་དཀྱིལ་འཁོར་རིག་བསྡུས་སོ་སོར་བགྲངས་པས་ དྲུག་བརྒྱ་སོ་དགུ་དང་།དཀྱིལ་འཁོར་དངོས་ཆིག་བརྒྱ་ཞེ་བརྒྱད་ཡོད་ཀྱང་དེང་སང་ཐིག་གཡབ་ལྡེབས་ ཞལ་ཐོག་བདེ་མཆོག་དྲིལ་བུ་ལུགས་ཀྱི་བླ་བརྒྱུད་དང་།ཀྱེ་རྡོ་རྗེ་མན་ངག་ལུགས་ཀྱི་བླ་བརྒྱུད།ལམ་འབྲས་ ཀྱི་བླ་བརྒྱུད།ས་པཎ་ནས་བརྒྱུད་པའི་སོ་ཐར་སྡོམ་རྒྱུན།རྣམ་རྒྱལ་མཆོད་རྟེན་སོགས་ཀྱི་ལྡེབས་བྲིས་ཡོད། ཐིག་གཡབ་ནུབ་སྐྱ་ལ་དཔལ་ཀྱེ་མན་ངག་ལུགས་དང་།ཀྱེ་རྡོར་འབྲེལ་ལུགས།ཀྱེ་རྡོར་མཚོ་སྐྱེས་ལུགས། ཀྱེ་རྡོར་ནག་པོ་ལུགས་ཏེ་བཀའ་བབས་བཞིའི་དཀྱིལ་འཁོར་དང་།གཞན་ཡང་རྡོར་དབྱིངས།དཔལ་མཆོག་ དང་པོ།རིགས་འདུས།བདེ་མཆོག་མཁའ་འགྲོ་རྒྱ་མཚོ།དུས་འཁོར། ཀུན་སྲོག་རྡོ་རྗེ་བདག་མེད་མ།ཕུར་པ། ཡང་དག མར་མ་དགུ།རག་བྱེད།ལྷ་བཅུ་གསུམ་པ།ཕུར་པ་རྡོ་རྗེ་གཞོན་ནུའི་དཀྱིལ་འཁོར་ཁྲོ་བོ་བཅུས་ བསྐོར་བ་སོགས་དཀྱིལ་འཁོར་དྲུག་ཅུ་རེ་ལྔ་བཞུགས། ལྷ་ཁང་འདིར་དགེ་འདུན་པའི་བཞུགས་གདན་ སྦོལ་ཁུག་རྒྱོང་ཤིང་ཁྲི་ལྡན་དཔངས་སུ་ཁྲུ་ཕྱེད་གཉིས་ ཅན་ཡུག་རིང་ཉི་ཤུ་དང་།གཞན་ཡང་རིག་དངོས་ཀྱི་གྲས་སུ་སྐུ་རྟེན་གྱི་མདུན་ཅོག་ཤེལ་ཁྲའི་ནང་ཡོན་ རྒྱལ་རབས་སོགས་ཀྱིས་ཕུལ་བའི་དཀར་ཡོལ་ཡུ་རིང་ཡུ་ཐུང་ཆེ་ཆུང་སྣ་ཚོགས་བརྒྱ་ཙམ་དང་།དཀར་ཡོལ་ གྱི་མི་ཚེ་རིང་དང་།ཧྭ་ཤང་།ཕྱུག་པོ་རྣམ་གསུམ། གུ་ཤ།སྦུབ་ཆལ།བྱ་རི་དྭགས་སོགས་ཀྱི་གཟུགས་བཪྙན་ ཅན་སྣ་ཚོགས་སྒྲིག་བཤོམས་བྱས་ཡོད་པ་དེ་དག་ནི་ ལོ་བརྒྱ་ཕྲག་མང་པོའི་སྔ་རོལ་གྱི་དངོས་རྫས་ཪྙིང་མ་ཞེ་ཅིག་གོ། ལྷ་ཁང་གཞན་རྣམས་ཀྱི་སྐུ་གསུང་ཐུགས་རྟེན་ སྐོར་ལས་དངུལ་གདུང་རིག་འཛིན་ལྷ་ཁང་རྒྱ་ཁྱོན་ཀ་བ་བརྒྱད། རྟེན་གྱི་གཙོ་བོ་སྔགས་འཆང་ཀུན་དགའ་རིན་ཆེན་གྱི་དངུལ་གདུང་།འཇམ་དབྱངས་བསོད་ནམས་དབང་པོའི་ སྐུ་གདུང་རིལ་པོ་བཞུགས་པའི་དངུལ་གདུང་།དེ་བཞིན་སྔགས་འཆང་གྲགས་པ་བློ་གྲོས་དང་།ཀུན་དགའ་ དབང་རྒྱལ།དགའ་ཆེན་མཐུ་སྟོབས་དབང་ཕྱུག བསོད་ནམས་དབང་ཕྱུག་འཇམ་མགོན་ཨ་མེས་ཞབས་ངག་ དབང་ཀུན་དགའ།བསོད་ནམས་གྲགས་པ་ རྒྱལ་མཚན།ཀུན་དགའ་བཀྲ་ཤིས།བསོད་ནམས་རིན་ཆེན།ཀུན་དགའ་བློ་གྲོས།མཐུ་ཆེན་དབང་འདུས་སྙིང་པོ་ བཅས་ཀྱི་སྐུ་གདུང་ཐོག་ཚད་མ་བཅུ་གཅིག་བཅས་བཞུགས། ལྷ་ཁང་འདིའི་ལྡེབས་ཞལ་ཐོག་ཏུ་ས་ཆེན ་གོང་མ་ལྔ་དང་།རྒྱལ་བ་རིགས་ལྔ།གྲུབ་ཆེན་བིརྦ་པ། རིགས་གསུམ་མགོན་པོ་བཞེངས་སྟབས་སུ་བཞུགས་པ།ལྷ་ཁང་དེར་བཞུགས་པའི་གསུང་རྟེན་དུ་ལམ་ སྐོར་སོགས་སྡེ་དགེ་པར་མ་པོད་བརྒྱ་དང་བཅུ་གསུམ།ཙོང་ཁ་པའི་གསུང་འབུམ་ཆ་ཚང་།ས་སྐྱ་བཀའ་ འབུམ།འཇམ་དབྱངས་མཁྱེན་བརྩེའི་བཀའ་འབུམ།ཞུ་ཆེན་བཀའ་འབུམ།ངོར་ཆེན་བཀའ་འབུམ་ཆ་ ཚང་སོགས་ཁྱོན་གསུང་རབ་སྣ་ཚོགས་པོད་བདུན་བརྒྱ་སྐོར་བཞུགས་སོ། ལྷ་ཁང་བྱང་ལ་རྒྱ་ཁྱོན་ཀ་བ་བཅུ་ གཉིས་ཡོད་པ་དེའི་ནང་ས་སྐྱའི་གདུང་བརྒྱུད་མ་ཡིན་པའི་བླ་མ་ རྣམས་ཀྱི་གདུང་རྟེན་སྨན་འཇིམ་གྱི་མཆོད་རྟེན་ཐོག་ཚད་མ་རྣམ་རྒྱལ་མཆོད་རྟེན་དང་།བྱང་ཆུབ་མཆོད་རྟེན། པད་སྤུངས་མཆོད་རྟེན། ལྷ་བབས་མཆོད་རྟེན་སོགས་ཀྱི་དབྱིབས་ཅན་དྲུག་དང་།ལྡེབས་ཞལ་ཐོག་དཀྱིལ་འཁོར་སྣ་ཚོགས་ཀྱི་བཀོད་པ་ བཞུགས་སོ།གཞན་ཡང་ཕུར་སྒྲུབ་ལྷ་ཁང་དང་།ཕུན་ཚོགས་ཕོ་བྲང་གི་གདུང་རྟེན་ལྷ་ཁང་།སྒྲོལ་མ་ཕོ་བྲང་གི་ ཚེས་བཅུ་ལྷ་ཁང་སོགས་ཀྱི་ནང་དུ་སྐུ་གསུང་ཐུགས་རྟེན་བྱིན་ཅན་མང་དུ་བཞུགས་ཡོད། ལྷ་ཁང་ཆེན་མོའི་གཞུང་སྒོ་འཛུལ་བའི་བར་ཤུལ་སྟེང་གི་ཕྱག་དཔེ་ལྷ་ཁང་དེ་ལ་ལོ་རྒྱུས་ཐོག་གནོད་ འཚེ་ཐེངས་མང་ཕོག་མྱོང་ཡང་སྟེས་དབང་གིས་ལྷག་ལུས་བྱུང་བའི་ས་སྐྱ་གོང་མ་རིམ་ཅན་གྱི་བཀའ་ འབུམ་དང་།བླ་མ་རིམ་བྱུང་གི་རྣམ་ཐར།ལོ་ཙཱ་བ་གྲགས་ཅན་རྣམས་ཀྱིས་མཛད་པའི་སྒྲ་གཞུང་གི་འགྲེལ་པ། ལྷག་པར་དུ་ཤིང་ཏ་ལའི་ལོ་མར་བྲིས་པའི་ལཉྩ་དང་ཝརྟུ་སོགས་ཀྱི་རྒྱ་དཔེ་དུ་མ།ས་སྐྱའི་ལམ་འབྲས་ཀྱི་སྐོར་ སོགས་མདོར་ན་རིག་གནས་བཅུའི་གཞུང་ལུགས་དགོངས་འགྲེལ་དང་བཅས་པའི་དཔེ་ཪྙིང་པོ་ཏི་དྲུག་སྟོང་ ལྷག་ཙམ་དེར་བཞུགས་ཡོད། ལྷ་ཁང་ཆེན་མོའི་རྒྱལ་སྒོ་དང་སེང་ལྡེང་སྒོ་འབྲེལ་གྱི་སྒོ་འཕྱོར་ནང་མ་ལྟ་བུ་དེའི་ནང་དུ་སྨན་འཇིམ་ལས་ གྲུབ་པའི་ཐོག་ཚད་ཅན་གྱི་ཁྲོ་བོ་མི་གཡོ་བ་དང་རྟ་མགྲིན་གཉིས་སྒོ་སྲུང་གི་ཚུལ་དུ་བཞུགས་པ་དང་། སྒོ་འཕྱོར་ལྡེབས་བྲིས་སུ་སྲིད་པ་འཁོར་ལོ་ཐུན་མོང་མ་ཡིན་པ་ཞིག་བཅས་བཞུགས་སོ། མདོར་ན་ལྷ་ཁང་ཆེན་མོ་འདི་ཉིད་ཐོག་མར་བཞེངས་པ་ནས་ད་བར་འཁོན་རྒྱུད་རིམ་བྱུང་གིས་ཉམས་ གསོ་གསར་སྐྲུན་མཛད་སྟབས་ད་ལྟའི་གཞི་ཁྱོན་འདི་ལྟར་ཆགས་པ་ཡིན།ཕྱི་ཡི་ལྕགས་རི་དང་ལྷ་ཁང་ དངོས་ཀྱི་ཕྱི་ངོས་ལ་ས་ཚོན་དམར་སྨུག་གསོལ་ཡོད་ཅིང་།ལྷ་ཁང་གི་ཟུར་བཞི་དང་གློ་འབུར་གྱི་ཟུར་ གཉིས་བཅས་སུ་གསེར་ཟངས་ཀྱི་རྒྱལ་མཚན་དྲུག་དང་།ལྷ་ཁང་ཆེན་མོ་དང་ལྷ་ཁང་བྱང་གི་བར་སྐྱའི་ སྟེང་དུ་གསེར་ཟངས་ལུགས་མའི་གཉྫིར་ཉི་མའི་སྙིང་པོ་ཞེས་པ་ལྕགས་ཐག་གིས་ཕྱོགས་བཞིར་བཏགས་ པ་གཅིག་དང་།ཤར་ནུབ་བྱང་བཅས་སུ་གསེར་ཟངས་ལས་གྲུབ་པའི་གཉྫིར་རེ་ཡོད་པ།ཤར་ཕྱོགས་ཀྱི་ གཉྫི་རའི་གཡས་གཡོན་དུ་གསེར་ཟངས་ལས་གྲུབ་པའི་རྨ་བ་གཉིས་དང་།སྤེན་བད་ཀྱི་ཁོར་ཡུག་ཏུ་ ཤིང་བརྐོས་ཀྱི་སེང་གེ་དང་།གསེར་ཟངས་ཀྱི་སྤེན་རྒྱན་ཁོར་ཡུག་ཏུ་ཡོད་པའི་སྟེང་འོག་ཏུ་རླུང་དྲིལ་ གྱིས་བརྒྱན་པ་སོགས་རྣམ་པར་མཛེས་ཤིང་།ཕྱིའི་བཀོད་པ་རྒྱ་བོད་ཧོར་གསུམ་གྱི་ཨར་སྐྲུན་ཁྱད་ཆོས་ གཅིག་ཏུ་འདུས་པ་ལྟ་བས་མི་ངོམ་ལ་གནའ་ཉམས་དོད་པ།ནང་གི་སྐུ་གསུང་ཐུགས་རྟེན་རྣམས་ངོ་ མཚར་ཁྱད་དུ་འཕགས་པ་བཅས་མེས་རྒྱལ་སྤུན་ཟླ་མི་རིགས་དབར་ཨར་སྐྲུན་སྒྱུ་རྩལ་སྤེལ་རེས་ བྱས་པའི་འབྲས་བུ་དང་།རིག་གནས་སྤེལ་རེས་བྱེད་པར་ཡང་ཆ་རྐྱེན་བསྐྲུན་ཡོད། རིག་གནས་ གསར་བརྗེའི་དུས་ངན་སྐབས་རྩ་ཆེའི་རིག་དངོས་དེ་དག་ཐོར་གྱར་དུ་སོང་བ་ ཇི་སྙེད་ཅིག་བྱུང་ཡོད་ཀྱང་ད་དུང་གནའ་བོའི་རིག་དངོས་མི་ཉུང་བ་ཞིག་ད་ལྟའང་མཇལ་ རྒྱུ་ཡོད་པས་རྒྱལ་ཁབ་ཕྱི་ནང་གི་ཡུལ་སྐོར་བ་དང་།རྒྱ་ཆེའི་དད་ལྡན་རྣམས་ལ་སྒོ་དབྱེ་ཡུལ་ གཙོ་གྲས་སུ་གྱུར་ཡོད། དཔལ་ས་སྐྱ་དགོན་འདིས་མེས་རྒྱལ་གྱི་ལོ་རྒྱུས་དང་རིག་གནས་འཕེལ་རྒྱས་གཏོང་རྒྱུའི་ཐད་ གལ་ཆེའི་གནས་བབ་བཟུང་ཡོད་པས་སྤྱི་ལོ་༡༩༦༡ལོ་ནས་བཟུང་རྒྱལ་ཡོངས་ཀྱི་གཙོ་གནད་ རིག་དངོས་སྲུང་སྐྱོབ་སྡེ་ཚན་གྱི་གྲས་སུ་གཏོགས་སོ།
ཆོས་ལུགས།[རྩོམ་སྒྲིག]
ས་སྐྱ་ནི་བོད་ཀྱི་གྲུབ་མཐའ་ས་སྐྱ་པའི་དགོན་སྡེ་གཅིག་རེད།
མིང་འབྱུང་ཚུལ།[རྩོམ་སྒྲིག]
དགོན་དེ་ནི་གཞིས་རྩེ་གྲོང་ཁྱེར་ས་སྐྱ་རྫོང་ཁོངས་སུ་གནས་པས་ན་ས་སྐྱ་དགོན་ཞེས་འབོད།
== ཟིན་ཐོ་འམ་དཔྱད་གཞི། ==ས་སྐྱ་ཞེས་པའི་མིང་གི་བྱུང་བ་མདོར་བསྡུས་ཤིག་བརྗོད་ན། ཡུལ་དེའི་བྱང་ངོས་དབོན་པོ་རི་གླང་ཆེན་འཕྲེད་དུ་ཉལ་བ་ལྟ་བུའི་ལྟོ་བའི་ངོས་སུ་ས་སྐྱ་བོ་ཡོད་པས། དེ་ལྟར་སའི་ཁ་དོག་ཡུལ་མིང་ལ་ཐོགས་པ་ཞིག་ཡིན།


text:
ཀུ་མ་ར་ཛི་བས་རྒྱ་ཡིག་ཏུ་བསྒྱུར། དོར་ཞི་གདོང་དྲུག་སྙེམས་བློས་བོད་ཡིག་ལ་བསྒྱུར།
སྤྱི་ལོ་དུས་རབས་ལྔ་པའི་དཀྱིལ་ཙམ་ལ་ཐེག་ཆེན་ལ་མཛད་རྗེས་ཆེན་པོ་བཞག་པའི་སྐྱེས་བུ་ཆེན་པོ་སྤུན་གཉིས་བྱུང་སྟེ། ཐོག་མར་སྤུན་གཉིས་ཀའི་མཚན་ལ་བ་སུ་བན་དྷུ་སྟེ་དབྱིག་གཉེན་ཞེས་པར་བཏགས། ཕྱིས་སུ་ཕུ་བོའི་མིང་ལ་ཨ་སང་ག་སྟེ་ཐོགས་མེད་དུ་བསྒྱུར་ཅིང་། གཅུང་ལ་དབྱིག་གཉེན་དུ་འབོད། དེ་གཉིས་ཀྱི་འཁྲུངས་ཡུལ་ནི་ཡུལ་དབུས་མ་ག་དྷ་ཡིན་ལ། ཕའི་རིགས་ནི་བྲམ་ཟེ་ཡིན་པས་ཆུང་དུས་སྤུན་གཉིས་ཀ་བྲམ་ཟེའི་ཆོས་ལ་ཞུགས། ཕྱིས་སུ་ཤཱཀྱའི་རང་ལུགས་ལ་དད་པ་སྐྱེས་ནས་ཐམས་ཅད་ཡོད་པར་སྨྲ་བའི་གྲྭར་རབ་ཏུ་བྱུང་ཞིང་། མ་འགྱངས་པར་སོ་སོར་གྱེས། ཐོགས་མེད་ནི་སྔོན་ལས་ཀྱི་བག་ཆགས་སད་ཅིང་ལྷན་སྐྱེས་ཀྱི་ཤེས་རབ་ཆེ་བ་ཞིག་ཏུ་འདུག་པས་གསུང་རབ་ལན་གཅིག་བཀླགས་པས་དོན་ཤེས་པར་གྱུར་ཅིང་། ཏིང་འཛིན་བསྒྲུབས་པས་ཆགས་བྲལ་ཐོབ། སྟོང་ཉིད་ཀྱི་དོན་ལ་མཉམ་པར་བཞག་པས་གོ་བ་མ་ཤར་པར་རང་གིས་རང་སྲོག་གཅོད་པར་བརྩམས། ཉིན་ཞིག་བིན་ད་ར་ཞེས་པའི་དགྲ་བཅོམ་པ་ཞིག་ཡོད་པ་ཡོང་ནས་ཐེག་དམན་གྱི་གཞུང་ལས་བྱུང་བའི་སྟོང་ཉིད་སྒོམ་ཚུལ་བསླབས་ནས་སྒོམ་དུ་བཅུག་པས་སྒོམ་བཟང་བོ་བྱུང་ཡང་། ཐེ་ཚོམ་མང་དུ་ཡོད་པ་མ་ཆོད་པར་ཡིད་ཚིམ་པོ་མ་བྱུང་། ཉིན་ཞིག་ཏིང་ངེ་འཛིན་ལ་སྙོམས་པར་ཞུགས་ནས་རྫུ་འཕྲུལ་གྱི་ནུས་པ་ལ་བརྟེན་ནས་དགའ་ལྡན་དུ་བྱོན་ཏེ། རྗེ་བཙུན་བྱམས་པས་ཐེག་པ་ཆེན་པོའི་སྟོང་ཉིད་ཀྱི་ལྟ་བ་བསྩལ་པས། སྟོང་ཉིད་ལྟ་བའི་ཐེ་ཚོམ་ལྷག་མ་མེད་པར་བསལ། རྗེ་བཙུན་གྱི་མན་ངག་ལྟར་ཕྱིར་ས་ཐོག་ཏུ་བབས་ནས་སྟོང་ཉིད་སྒོམ། སྐབས་སྐབས་སུ་དོགས་པ་ཡོད་ཚེ་དགའ་ལྡན་དུ་བྱོན་ནས་རྗེ་བཙུན་ལ་ཞུས་ཏེ་དོགས་པ་བཅད་ཅིང་། ཐེག་པ་ཆེན་པོའི་མདོ་དང་དགོངས་འགྲེལ་ཡང་བསྩལ། མི་ཡུལ་ལ་བྱོན་ནས་རྗེ་བཙུན་གྱི་གསུང་ལྟར་ཐེག་ཆེན་གྱི་བསྟན་པ་སྤེལ་བ་ན། མི་སྐོར་ཅིག་ཡིད་མ་ཆེས་ཤིང་། རྗེ་བཙུན་བྱམས་པར་སྙད་བཏགས་ནས་རྫུན་ཆོས་འཆད་པ་རེད་ཅེས་བརྙས་པར་བྱས་སོ། ། མང་མང་གིས་ཡིད་ཆེས་ཕྱིར་སླར་ཡང་དགའ་ལྡན་དུ་བྱོན། རྗེ་བཙུན་ལ་མི་ཡུལ་དུ་བྱོན་ནས་ཆོས་གསུང་བར་ཞུས་པས། རྗེ་བཙུན་གྱིས་ཀྱང་ཁས་ལེན་གནང་ནས་ཉིན་རེ་བཞིན་ས་རུབ་པའི་སྐབས་སུ་འོད་ཀྱི་ར་བས་ནམ་མཁའ་གང་བང་བྱས་ནས་པད་གདན་དང་བཅས་དྲེད་ཕོ་མི་ཡུལ་དུ་བྱོན་ནས་གཙུག་ལག་ཁང་ཞིག་ཏུ་ཐོགས་མེད་འཁོར་བཅས་ལ་ཟླ་བ་བཞིའི་རིང་ལ་《རྣལ་འབྱོར་སྤྱོད་པའི་ས་བཅུ་བདུན》་གསུངས་སོ། ། འོན་ཀྱང་སློབ་དཔོན་ཐོགས་མེད་ཀྱིས་རྗེ་བཙུན་གྱི་ཞལ་མཐོང་ཞིང་། གཞན་མང་མང་གིས་གསུང་ཐོས་ཀྱང་ཞལ་མི་མཐོང་ཞིང་། སྐབས་འགར་འཛུམ་ཞལ་ཅུང་ཙམ་མཐོང་བའང་ཡོད། དེ་ལྟར་མཚན་མོ་རྗེ་བཙུན་གྱིས་གསུངས་ཤིང་། ཉིན་དཀར་རྗེ་བཙུན་གྱིས་གསུངས་པ་མི་ཤེས་པ་རྣམས་སླར་ཡང་ཐོགས་མེད་ཀྱིས་གཞན་དག་ལ་གསུངས་པར་མཛད། དེ་ལྟར་ཟླ་བ་ཁ་ཤས་སོང་བའི་རྗེས་ནས་ཐེག་དམན་ལ་ཞུགས་པ་རྣམས་ཀྱང་རིམ་གྱིས་ཐེག་པ་ཆེན་པོའི་ཆོས་ལ་ཡིད་ཆེས་ཀྱི་དད་པ་ཐོབ་བོ། ། རྗེས་སུ་སློབ་དཔོན་གྱིས་འོད་ཟེར་ཆེན་པོའི་ཏིང་ངེ་འཛིན་བྱ་བར་དཀའ་སྤྱད་ཀྱིས་བསྒོམས་པས་འཕགས་པའི་འབྲས་བུ་ཐོབ། དེ་ནས་བཟུང་སྟེ་སྔར་མི་མཁྱེན་པའི་ཟབ་ཆོས་ཀྱི་དཀའ་གནད་རྣམས་ཀྱང་ཐོགས་མེད་དུ་མཁྱེན་ཅིང་། མི་བརྗེད་པའི་གཟུངས་སྔགས་ཐོབ་པས་ལན་གཅིག་མཐོང་ཐོས་ཀྱི་ཡུལ་དུ་གྱུར་པའི་ཆོས་རྣམས་མི་བརྗེད་ཅིང་། སླར་ཡང་དགའ་ལྡན་དུ་བྱོན་ནས་མདོ་སྡེ་ཕལ་བོ་ཆེ་སོགས་མདོ་སྡེ་ཆེན་པོའི་སྐོར་ཀྱང་རྗེ་བཙུན་གྱི་དྲུང་ནས་ཞིབ་པར་གསན་ཞིང་མ་ཚང་བ་མེད་པར་ཐུགས་སུ་ཆུད། རང་གི་བཞུགས་གནས་གཙུག་ལག་ཁང་ཆེན་པོ་ཞིག་བཞེངས་ནས་སྐུ་ཚེ་གང་བོར་ཐེག་པ་ཆེན་པོ་གསུངས་པར་མཛད་དོ། །
དེ་ཡང་སྟོན་པ་མྱ་ངན་ལས་འདས་ནས་ལོ་དགུ་བརྒྱ་ན་སིན་དྷུའི་ཡུལ་དུ་ཐམས་ཅད་ཡོད་པར་སྨྲ་བའི་ལུགས་ཀྱི་དགེ་སློང་དགྲ་བཅོམ་པ་ཀཱ་ཏེ་ཡ་ན་ཞེས་པ་ཞིག་བྱུང་། དེས་རྒྱ་གར་བྱང་ཕྱོགས་ཀསྨི་རར་དགྲ་བཅོམ་པ་ལྔ་བརྒྱ་དང་བྱང་སེམས་ལྔ་བརྒྱ་བསྡུས་ནས་མངོན་པའི་གཞུང་བརྩམས་ཤིང་། དེ་ཡང་ཡུལ་སོ་སོར་བརྡ་སྦྱར་ནས་བཅོམ་ལྡན་འདས་ཀྱིས་མངོན་པའི་སྡེ་སྣོད་གསུངས་པ་ཐོས་པ་རྣམས་ཚིག་རེ་གཉིས་ཡན་ཆད་ཚང་མ་འཚོལ་སྡུད་བྱས་ནས་བྱེ་སྨྲའི་གྲུབ་མཐའ་དང་མི་འགལ་བ་རྣམས་སྐབས་སོ་སོར་བསྡེབས་ནས《མངོན་པ་སྐབས་བརྒྱད་པ》ཤོ་ལོ་ཀ་སྟོང་ཕྲག་ལྔ་བཅུ་ཡོད་པ་ཞིག་བརྩམས། དེ་བརྩམས་ཟིན་ནས་སླར་ཡང་བྷེ་བ་ས་སྟེ་བྱེ་བྲག་ཏུ་བཤད་པ་ཞེས་པའི་མངོན་པའི་ཊི་ཀ་རྩོམ་པའི་གྲ་སྒྲིག་བྱས། སྐབས་དེར་རྟ་དབྱངས་ཞེས་པའི་སློབ་དཔོན་ཞིག་ཡོད་ལ་དེའི་སྐྱེས་ཡུལ་ནི་ཡུལ་དབུས་མཉན་ཡོད་ཡིན། 《བྱཱ་ཀ་ར་ན་སྡེ་བརྒྱད》དང་། 《རིག་བྱེད་གཞུང་དྲུག》ལ་མཁས་ཤིང་། བཀའ་སྡེ་སྣོད་གསུམ་གྱི་གཞུང་བཅོ་བརྒྱད་ཤེས་པར་གྲགས། ཀཱ་ཏེ་ཡ་ནས་དེ་གདན་དྲངས་ནས་ཀསྨི་རར《མངོན་པའི་མདོ་སྐབས་བརྒྱད་པར》་འགྲེལ་བ་བརྩམས་ཤིང་། ལོ་བཅུ་གཉིས་ཀྱི་རིང་ལ་བརྩམས་པས《བྱེ་བྲག་བཤད་མཛོད》དང《བྱེ་བྲག་ཏུ་བཤད་པ་ཆེན་པོ》ཤོ་ལོ་ཀ་འབུམ་གཏེར་བཅུ་ཡོད་པ་ཞིག་གྲུབ་བོ། ། བརྩམས་ཚར་རྗེས་ཀཱ་ཏེ་ཡ་ནས་རྡོ་ཡི་ངོས་ལ་བརྐོ་རུ་བཅུག་ཅིང་། 《མངོན་པའི་མདོ་སྐབས་བརྒྱད་པ》དང་། 《བྱེ་བྲག་བཤད་མཛོད》འདི་གཉིས་ཁ་ཆེའི་ཡུལ་གྱི་ཕྱི་རོལ་ཏུ་ཚིག་གཅིག་ཀྱང་འཁྱལ་མི་ཆོག་པའི་ཁྲིམས་བཅས་ནས་རྒྱལ་པོའི་བཀས་རྒྱས་བཏབ་བོ། །
ཁ་ཆེའི་ཡུལ་ནི་མཐའ་བཞི་རི་བོས་བསྐོར་པའི་ལྗོངས་ཆུང་ཆུང་ཞིག་ཡིན་ལ། རྒྱལ་པོའི་ཕོ་བྲང་ལ་ཡང་སྒོ་གཅིག་ལས་མེད། ཀཱ་ཏེ་ཡ་ནས་ཕོ་བྲང་གི་སྒོ་སྲུང་དུ་གནོད་སྦྱིན་བཞག་ནས་ཆོས་བསླབ་ཏུ་འོང་བ་རྣམས་ནང་དུ་མི་གཏོང་ཞིང་འཚོ་རྟེན་ཡང་ཕངས་མེད་དུ་མི་སྟེར་ལ། ཕྱིར་འགྲོ་རུ་མི་འཇུག་པར་བྱས། ཨ་ཡུར་ཙཱ་ཞེས་པའི་རྒྱལ་ཁབ་ཅིག་ན་སློབ་དཔོན་མཁས་པ་ཞིག་ཡོད་ལ་དེའི་མཚན་ལ་བ་སུ་སྭ་བྷ་དྷ་ར་ཟེར། དེ་ནི་བློ་རིག་ཤིན་ཏུ་རྣོ་ལ་བློ་འཛིན་ཕུལ་དུ་བྱུང་བ་ཞིག་ཡིན། དེས《མངོན་པ་སྐབས་བརྒྱད་པ》དང་། 《བྱེ་བྲག་བཤད་མཛོད》བསླབ་པའི་ཕྱིར་དུ་སྨྱོན་པའི་ཟོལ་བྱས་ནས་ཁ་ཆེ་ཡུལ་དུ་སོང་། ཆོས་ཉན་པའི་གྲལ་དུ་སོང་ནས་ལོ་བཅུ་གཉིས་ཙམ་ལ་བསྡད། གཞན་དག་གིས་ཆོས་ཀྱི་བགྲོ་གླེང་བྱེད་སྐབས་ཅི་ཡང་མི་ཤེས་ཁུལ་བྱས་ནས་དོན་མེད་ཀྱི་གཏམ་སོགས་སྨྲས་པས་གཞན་དག་གིས་མཉམ་འཇོག་མ་བྱས། 《བྱེ་བྲག་བཤད་མཛོད》ལན་དུ་མར་གསན་པས་དོན་ལ་ཤིན་ཏུ་མཁས་པར་གྱུར་ཅིང་ཚིག་རྣམས་ཀྱང་བློར་བཟུང་། དེ་ནས་རང་གི་ཡུལ་དུ་འགྲོ་བར་བརྩམས་ནས་ཕོ་བྲང་གི་སྒོར་བུད་པ་གནོད་སྦྱིན་གྱིས་བཟུང་སྟེ་ནང་དུ་བསྐྱལ། ཀཱ་ཏེ་ཡ་ན་སོགས་ཀྱིས་རྒྱུ་མཚན་དྲིས་པ་ན་སྨྱོ་ལབ་སྣ་ཚོགས་བྱེད་ཅིང་། གཞུང་ལུགས་ཤེས་པའི་རྟགས་མཚན་ཅི་ཡང་མེད་པས་བཏང་། སྒོར་འབུད་དུས་གནོད་སྦྱིན་གྱིས་སླར་ཡང་བཀག་ནས་ནང་དུ་བསྐྱལ་པ་ན་སྔར་ལྟར་སྨྱོ་བཤད་སྣ་ཚོགས་བྱས་ཤིང་རྣམ་རིག་མི་གསལ་བའི་ཚུལ་བྱས་པས་བཏང་། ལན་གསུམ་པར་ཡང་གནོད་སྦྱིན་གྱིས་བཀག་ནས་སྒོར་མ་བཏང་བས་རྒྱལ་པོས་མི་མངགས་ནས་འདྲི་བརྩད་བྱས་ཀྱང་སྨྱོ་བཤད་སྣ་ཚོགས་བྱེད་ཅིང་། གླུ་ལེན་པ་དང་བྲོ་འཁྲབ་པ་སོགས་ཀྱང་བྱས་པས་སླར་ཡང་བཏང་ངོ་། ། དེ་ནས་ཕོ་བྲང་གི་སྒོར་བུད་པ་ན་གནོད་སྦྱིན་རྣམས་ཀྱང་ཁོ་ཆད་ནས་མ་བཀག་གོ ། སློབ་དཔོན་དེ་རང་ཡུལ་དུ་བསླེབས་རྗེས་ཁོ་བོས《བྱེ་བྲག་བཤད་མཛོད》ཀྱི་ཁྲིད་རྒྱུན་བླངས་ནས་ཡོང་ཞིང་། དེའི་ཁྲིད་གདབ་རྒྱུ་ཡིན་པས་མཉན་འདོད་པ་རྣམས་ཤོག་ཅེས་བརྡ་སྦྲན་པས་ཁྲིད་ལ་ཉན་མཁན་ཕྱོགས་བཞི་མཚམས་བརྒྱད་ནས་སྤྲིན་ལྟར་འདུས། སློབ་དཔོན་འདི་པ་ན་སོ་བགྲེས་པས་ཉིན་རེ་བཞིན་ཁྲིད་བཏབ་པ་སློབ་མ་རྣམས་ལ་ཟིན་བྲིས་འདེབས་སུ་བཅུགཁྲིད་ཚར་རྗེས《བྱེ་བྲག་བཤད་མཛོད》ཀྱི་ཟིན་བྲིས་གླགས་བམ་ཡང་ཆ་ཚང་བར་གྲུབ་བོ། ། ཡུལ་གཞན་དུ་ཡང《བྱེ་བྲག་བཤད་མཛོད》ཀྱི་འཆད་ཉན་དར་བ་དང་།སྨྱོན་པར་བརྫུས་པའི་དགེ་སློང་གིས་ཆོས་སྤེལ་པའི་སྙིང་སྟོབས་ལ་ཁ་ཆེ་ཡུལ་གྱི་མི་རྣམས་ཀྱང་ངོ་མཚར་སྐྱེས་སོ། ། སྟོན་པ་མྱ་ངན་ལས་འདས་ནས་ལོ་དགུ་བརྒྱ་ལོན་པ་ན། བྲམ་ཟེ་ཕྱི་རོལ་པ་ཞིག་བྱུང་བིན་ཊ་ཥ་རིའི་ལྟེང་ཀ་ཞིག་ཏུ་གྲངས་ཅར་པའི་གཞུང《སམ་ཁྱ》ལ་མཁས་པའི་ཀླུ་ཞིག་ཡོང་པ་ལ་ཕྱི་རོལ་པ་དེས་གྲངས་ཅན་པའི་གཞུང་བསླབ་འདོད་ནས་ཀླུ་དེ་བཙལ་བར་སོང་ཀླུ་དེ་བྲམ་ཟེའི་གཟུགས་སུ་སྤྲུལ་ནས་རྩྭའི་སྤྱིལ་བུ་ཞིག་ཏུ་སྒོམ་གྱིན་བཞུགས་ཡོད་པ་ལ། ཕྱི་རོལ་པ་དེས་མེ་ཏོག་སླེ་སྣོད་གང་བཟུང་ནས་ཀླུ་ལ་སྐོར་བ་བྱས་ནས་བསྟོད་ཚིག་ཕུལ་ཅིང་། བསྟོད་པ་ཤོ་ལོ་ཀ་རེ་རེ་བཞིན་མེ་ཏོག་ཕུལ་པ་ལ། ཀླུས་དགག་ལན་ཤོ་ལོ་ཀ་རེ་རེ་མཛད་དེ་མེ་ཏོག་ཚུར་འཕངས་སོ། ། དེ་ལྟར་སླེ་སྣོད་ཀྱི་མེ་ཏོག་གཏོར་ཚར་རག་ཏུ་བསྟོད་ཚིག་དང་ཚིག་ལན་རེས་མོས་སུ་བྱས་སོ། ། དེ་ལྟར་བྱས་པས་ཕྱི་རོལ་པ་དེ་ཤེས་རབ་བརྩོན་པ་ཕུལ་དུ་བྱུང་བ་ཞིག་ཡིན་པར་ཤེས་ནས《སམ་ཁྱ》ཁྲིད་པར་ཁས་བླངས། འོན་ཀྱང་ཕྱི་རོལ་པ་དེ་ང་རྒྱལ་ཆེ་བར་དགོངས་ནས་ཁོ་བོའི་གཞུང་འདི་ཚིག་གཅིག་ཀྱང་བཅའ་བཅོས་མི་བྱ་བའི་མནའ་འབོར་དུ་བཅུག་ནས་གཞུང་བཤད་དོ། ། ཀླུ་ཡིས་གྲངས་ཅན་པའི་གཞུང་བཤད་པ་ཕྱི་རོལ་པས་ཟིན་བྲིས་བཏབ་ཅིང་། གཞུང་བཤད་ཚར་བ་ན་ཟིན་བྲིས་ཡང་བཏབ་ཚར་འདུག་པས་ཀླུ་དེས་ཟིན་བྲིས་ལ་བལྟས་པ་ན། ནང་དོན་ཁ་ཤས་བཅའ་བཅོས་བྱས་ཡོད་པར་མཐོང་ནས། བཅའ་བཅོས་བྱེད་མི་ཆོག་ཅེས་མ་བཤད་དམ། ཁྱོད་ཀྱིས་ཁ་མ་བླངས་པར་འདུག་ཅེས་སྨྲས་པས། ཕྱི་རོལ་པ་དེས་ཁྱེད་ཀྱིས་ཁྲིད་ཚར་རྗེས་བཅའ་བཅོས་བྱེད་མི་ཆོག་ཅེས་གསུངས་ཀྱང་འཁྲིད་པའི་སྐབས་སུ་བཅའ་བཅོས་བྱེད་མི་ཆོག་ཅེས་མ་གསུངས་ལ། ཁོ་བོའི་འདི་འཁྲིད་སྐབས་ཀྱི་ཟིན་བྲིས་ཡིན་པར་མ་ཟད། དོན་དང་འགལ་བ་ཅུང་ཟད་ཀྱང་མེད། འཕྲོ་ཕྱིན་ཆད་རང་བཟོས་བཅའ་བཅོས་མི་བྱེད་ལ། གཞན་ལ་ཡང་བཅའ་བཅོས་བྱེད་དུ་མི་འཇུག ཁྱེད་ཀྱིས་ཐུགས་དོགས་གནང་མི་དགོས་ཞེས་ཞུས་པས་ཀླུས་ཀྱང་ཟིན་བྲིས་ཕྱིར་གནང་ནས་འཁྱེར་དུ་བཅུག་གོ།
ཕྱི་རོལ་པ་དེ་གྲངས་ཅན་པའི་གཞུང་བསླབས་རྗེས་ང་རྒྱལ་སྐྱེས་ནས་ད་སྐབས་འཇིག་རྟེན་དུ་དར་ཆེ་བ་སངས་རྒྱས་པའི་གཞུང་ལས་ཡན་མེད་ལ། ད་ནི་ཁོ་བོ《སམ་ཁྱ》ལ་མཁས་པས་ཁོ་བོའི་ཡན་ན་མེད་དོ་སྙམ། ཨ་ཡུར་ཙཱ་ཞེས་པའི་ཡུལ་གྱི་རྩོད་གྲྭ་ཞིག་ཏུ་སོང་ནས་རྩོད་རྔ་བརྡུངས་ཤིང་། དེང་ཁོ་བོས་སངས་རྒྱས་པ་དང་རྩོད་པ་བྱེད་རྒྱུ་ཡིན། སུ་ཕམ་ན་དེའི་མགོ་བོ་གཅད་པར་བྱ་ཞེས་བསྒྲགས་སོ། ། ཕྱི་རོལ་པ་དེ་རྒྱལ་པོའི་ཕོ་བྲང་དུ་སོང་ནས་རྒྱལ་པོ་ལ་སྨྲས་པ། ཁྱོད་ནི་རྒྱལ་པོ་ཡིན་པས་བློ་གཟུ་བོར་གནས་ནས་སངས་རྒྱས་པ་དང་། བྲམ་ཟེ་གང་ལ་ཡང་ཕྱོགས་ཞེན་མེད་པར་མཛོད་ཅིག ཁོ་བོས་སངས་རྒྱས་པ་དང་རྩོད་པའི་རྒྱལ་ཕམ་ཤན་འབྱེད་བྱ་རྒྱུ་ཡིན། མགོ་བོ་རྒྱལ་ལ་བཙུགས་པ་ཡིན་པས་ཁྱོད་དྲང་བདེན་གྱི་དཔང་བོ་མཛོད་ཅིག་ཟེར་རོ། ། རྒྱལ་པོ་ནི་སངས་རྒྱས་ཀྱི་ཆོས་ལ་དགའ་བ་ཡིན་པས་ཕྱི་རོལ་པ་དེ་ང་རྒྱལ་ཆེ་ཡང་སངས་རྒྱས་པའི་ཁ་ཡ་མི་འོང་བར་མཁྱེན་ནས་དཔང་བོར་བཞུགས་རྒྱུ་ཁས་བླངས་སོ། ། སྐབས་དེར་མཚན་སྙན་གྲགས་ཆེ་བའི་ལྷའི་བཤེས་གཉེན་ནི་ས་གཞན་དུ་ཕེབས་ནས་མི་བཞུགས་ཤིང་བུདྷ་མི་ཏཱ་གཞུང་ལ་མཁས་ཀྱང་ན་སོ་བགྲེས་པས་དྲན་པ་ཉམས་ཤིང་། རྩོད་པའི་ཁུར་ཐེག་དཀའ་བའི་ཚོད་དུ་ཡོད་ཀྱང་། སློབ་དཔོན་གྱི་བསམ་པར་ཕྱི་རོལ་པ་འདི་ང་རྒྱལ་ཤིན་ཏུ་ཆེ་ཞིང་། འདིའི་རྩོད་ཟླར་འོས་པའི་མཁས་པ་གཞན་ད་ལྟར་མི་བཞུགས་པས་ཁོ་བོས་འདི་དང་རྩོད་པར་བྱའོ་སྙམ་མོ། ། དེ་ལྟར་རྒྱལ་པོ་ལ་ཞུས་པས་རྒྱལ་པོས་ཁྱོད་ན་སོ་རྒས་པས་རྩོད་ནུས་སམ་གསུངས་པས། སློབ་དཔོན་གྱིས་སྐྱོན་མེད་གསུངས་ནས་རྩོད་པའི་དུས་བཏབ་བོ། །
དེ་ནས་རྩོད་པའི་ར་བར་ཚོགས་པའི་དབུས་སུ་ཕྱི་རོལ་པ་དེས་ཁྱོད་ཀྱིས་དམ་བཅའ་གཟུང་རྒྱུ་ཡིན་ནམ་ཁོ་བོས་དམ་བཅའ་གཟུང་རྒྱུ་ཡིན་ཅེས་དྲིས་པ་ན། སློབ་དཔོན་མི་ཏཱས་ངེད་ཅག་གི་གཞུང་ལུགས་རྒྱ་མཚོ་ཟབ་ཅིང་རྒྱ་ཆེ་བ་ཡིན་ལ། ཁྱོད་ཅག་གི་གཞུང་ས་སྒོང་དང་འདྲ་བས་རྒྱ་མཚོ་དང་ཕྲད་པ་ཙམ་གྱིས་ཐོར་ཞིག་དུ་འགྲོ་བ་ལས་འོས་མེད་པས་ཁྱོད་རང་ཅི་དགར་གྱིས་ཤིག་གསུངས། ཕྱི་རོལ་པས་ཁྱོད་ཁ་སྟབས་མ་མཐོ། རྩོད་པའི་གྲོས་འདོན་མཁན་ཁོ་བོ་ཡིན་པས་ཁྱོད་ཀྱིས་གཞུང་ཚུགས་དང་ཁོ་བོས་དགག་པར་བྱའོ་ཟེར། དེ་ནས་སློབ་དཔོན་གྱིས་འོ་ན་ཁོ་བོས་འདུས་བྱས་ཐམས་ཅད་སྐད་ཅིག་གིས་འཇིག་པའི་ཆོས་ཅན་ཡིན་པས་ཁྱབ་པ་ཁས་ལེན་པ་ཡིན་པས་ཁྱོད་ཀྱིས་དགག་པ་ཐོངས་ཤིག་ཟེར་བ་ལ། ཕྱི་རོལ་པས་དེ་ལ་དཀའ་བ་ཅི་ཡོད་ཅེས་གྲངས་ཅན་གཞུང་གི་ལུང་མང་དུ་དྲངས་ནས་བཀག་པས་སློབ་དཔོན་གྱིས་གྲངས་ཅན་པའི་གཞུང་མི་ཤེས་ཤིང་། ན་སོ་ཆེ་བའི་སྟབས་གྱིས་སྤོབས་པ་དབུལ་བས་ཁས་ལེན་མ་ཟིན་ཏོ། ། ཕྱི་རོལ་པས་ཁྱོད་ནི་བྲམ་ཟེའི་རིགས་ཡིན་པས་གསོད་མི་རུང་ཡང་སུ་ཕམ་ན་དེའི་མགོ་གཅོད་པའི་དམ་བཅའ་བྱས་ཡོད་པས་ཆད་པ་མ་བཅད་ན་ག་ལ་རུང་། དེས་ན་སྲོག་མི་གཅོད་པར་ལུས་ལྕག་གིས་འབྲབ་པའི་ཆད་པ་གཅོད་ཟེར། སློབ་དཔོན་ལ་ལྕག་གིས་བྲབས་ནས་ཁྲེལ་དགོད་བྱས་ཏེ་སོང་ངོ་། ། ཕྱི་རོལ་པ་དེས་སངས་རྒྱས་པ་ཕམ་པར་བྱས་སོ་སྙམ་སྟེ་ཁེངས་དྲེགས་སྐྱེས་ཤིང་། བིན་ཊ་ཥ་རིར་སོང་བས་སྔར་གྱི་ཀླུ་མཁས་པ་དེ་མི་བཞུགས་པས་བྲག་ཁུང་ཞིག་གི་ནང་དུ་བསྡད་ནས་ངན་སྔགས་ཀྱིས་གནོད་སྦྱིན་མོ་བཀུག་ནས་ཁོ་བོས་ལུས་བྲག་རྡོ་དང་མཚུངས་པར་མི་འཇིག་པའི་འཆི་མེད་ཚེ་ཡི་རིག་འཛིན་བསྒྲུབ་རྒྱུ་ཡིན་པས། ཁྱོད་ཅག་ཕ་བོང་བླངས་ནས་བྲག་ཁུང་གི་སྒོ་ཆོད་ཅིག་ཅེས་བསྒོས་ནས་ལུས་རྡོ་རུ་གྱུར་སོང་། དེ་ལྟར་བྱེད་པའི་རྒྱུ་མཚན་ནི་སྔར་ཀླུའི་དྲུང་དུ་གྲངས་ཅན་གྱི་གཞུང་སློབ་པའི་ཚེ་ཁོ་བོའི་ལུས་མ་ཞིག་ན་གྲངས་ཅན་པའི་གཞུང་མི་ནུབ་ཅེས་ཁས་བླངས་པ་ལྟར་ལུས་རྡོར་འགྱུར་བའི་ཏིང་འཛིན་བསྒོམས་པ་རེད།
དེ་ནས་མ་འགྱངས་པར་སློབ་དཔོན་བཤེས་གཉེན་ཨ་ཡུར་ཙཱར་ཕེབས་པས། སྔར་གྱི་རྒྱུ་མཚན་དེ་གསན་ནས་ཕྱི་རོལ་པ་དེ་ཅིས་ཀྱང་རྩོད་པས་ཚར་གཅད་དགོས་པར་དགོངས། གྲངས་ཅན་གཞུང་ལ་གཟིགས་རྟོགས་མཛད་ཅིང། ཕོ་ཉ་མངགས་ནས་བིན་ཊ་ཥ་རིར་ཕྱི་རོལ་པ་དེ་བཙལ་དུ་བཏང་ཡང་། ཕྱི་རོལ་པ་དེ་རྡོར་གྱུར་འདུག་པས་དངོས་སུ་རྩོད་རྒྱུར་མ་སོང་བས་སློབ་དཔོན་གྱིས《ཡང་དག་བདུན་ཅུ་པ》ཞེས་པའི་གཞུང་བརྩམས་ནས་གྲངས་ཅན་གྱི་གཞུང་སུན་འབྱིན་པར་བྱས་སོ། ་སློབ་དཔོན་གྱི་གཞུང་དེ་ཕྱོགས་ཀུན་ཏུ་དར་ཁྱབ་བྱུང་། སློབ་དཔོན་གྱིས་ཁོ་བོ་ལ་རྩོད་མཁན་ཡོད་ན་ཐ་དད་དུ་བུད་ནས་རྩོད་ཅིག ཁོ་བོ་དག་གཞུང་ལུགས་ཀྱི་བདེན་རྫུན་ལ་རྩོད་པ་ཡིན། སྲོག་རྒྱལ་ལ་འཇོག་དསོས་དོན་མེད་དོ་ཞེས་ཁྱབ་བསྒྲགས་བྱས་ཀྱང་། ཕྱི་རོལ་པ་རྣམས་ཀྱིས་གྲངས་ཅན་གཞུང་ཡང་སུན་འབྱིན་བྱས་ན་སུ་ཞིག་དེའི་རྩོད་ཟླར་འོས་སྙམ་ནས་རྩོད་མཁན་མ་བྱུང་ངོ་། ། སློབ་དཔོན་གྱིས་ཕྱི་རོལ་པའི་གཞུང་ལུགས་ཕམ་པར་བྱས་པས་རྒྱལ་པོས་གསེར་གྱི་ཀར་ཤ་པ་ན་སྟོང་ཕྲག་སུམ་ཅུའི་བྱ་དགའ་གནང་ཞིང་། སློབ་དཔོན་གྱིས་གསེར་དེས་གཙུག་ལག་ཁང་ཆེན་པོ་གསུམ་བཞེངས་ཤིང་། རང་གི་གཞུང་དང་གྲངས་ཅན་པའི་གཞུང་དེ་གཉིས་པར་དུ་བསྐྲུན་ནས་ཕྱོགས་ཀུན་ཏུ་བཀྲམ། དེ་ནས་སློབ་དཔོན་ལྷའི་བཤེས་གཉེན་གྱིས་རང་ཡུལ་དུ་རྒྱལ་བསྟན་སྤེལ་པར། ཐོག་མར《བྱེ་བྲག་བཤད་མཛོད》ལ་གཟིགས་རྟོག་མཛད་ཅིང་། དེའི་དོན་ལ་ངེས་པ་རྙེད་པའི་རྗེས་སུ་སློབ་མ་རྣམས་ལ་དེའི་བཤད་ཁྲིད་རྒྱས་པར་གནང་ཞིང་། ཉིན་རེ་རེ་བཞིན《བྱེ་བྲག་བཤད་མཛོད》ཀྱི་དོན་འགྲེལ་བའི་ཤོ་ལོ་ཀ་རེ་རེ་མཛད་ཅིང་ཟངས་ཀྱི་བྱང་བུ་ལ་བརྐོས་ནས་གླང་བོ་ཆེའི་སྐེར་བཏགས་ཏེ་གྲོང་དང་གྲོང་ཁྱེར་ཀུན་ལ་འབྱམ་དུ་བཅུག་ཅིང་། ཁོ་བོའི་རྩོམ་འདི་ལ་དགག་པ་ཐོངས་ཤིག་ཅེས་བསྒྲགས་སོ། ། དེ་ལྟར་མཛད་པས་ཤོ་ལོ་ཀ་དྲུག་བརྒྱ་ལྷག་བྱུང་ཞིང་དགག་པ་གཏོང་མཁན་མ་བྱུང་ངོ་། ། ཟངས་ཀྱི་བྱང་བུ་རེ་རེ་ལ་ཤོ་ལོ་ཀ་རེ་བྲིས་པའི་གཞུང་དེ་ནི་ཆོས《མངོན་པ་མཛོད》ཀྱི་རྩ་བ་ཡིན་ལ། རྩོམ་གྲུབ་རྗེས་ཁ་ཆེ་ཡུལ་གྱི་བྱེ་བྲག་སྨྲ་བའི་སློབ་དཔོན་རྣམས་ལ་སྤྲིངས་ཤིང་། དེ་རྣམས་ཀྱིས་ཁོ་བོ་ཅག་གི་གཞུང་ལུགས་རྣམས་རྒྱས་པར་བྱས་སོ་ཞེས་དགའ་སྤྲོ་སྐྱེས་ཀྱང་དོན་རྣམས་གོ་དཀའ་བས་རང་འགྲེལ་ཅིག་ཅིས་ཀྱང་རྩོམས་ཤིག་ཅེས་བསྐུལ་པས་ཆོས《མངོན་པ་མཛོད》ཀྱི་རང་འགྲེལ་བརྩམས་ནས་དཀའ་གནད་རྣམས་གསལ་བར་བཀྲལ་ཏེ་ཁ་ཆེ་ཡུལ་དུ་སྤྲིངས་སོ། །
ཨ་ཡུར་ཙཱའི་རྒྱལ་སྲས་ཀྱིས་སྔར་ནས་སློབ་དཔོན་འདི་བའི་དྲུང་དུ་དགེ་བསྙེན་གྱི་སྡོམ་པ་བླངས་ཤིང་། ཕྱིས་སུ་རྒྱལ་པོའི་བཙུན་མོས་ཀྱང་སློབ་དཔོན་གྱི་དྲུང་དུ་སྡོམ་པ་བླངས་པས་རྒྱལ་སྲས་རྒྱལ་སར་འཁོད་རྗེས་སློབ་དཔོན་འདི་ཨ་ཡུར་ཙཱའི་རྒྱལ་ཁབ་ཏུ་གདན་དྲངས་ནས་རྒྱུན་བཞུགས་མཛད་ཅིང་བཀུར་གཟོ་ཆེན་པོ་ཞུས། རྒྱལ་པོ་དེའི་སྲིང་མོའི་མག་པ་ཞིག་ཕྱི་རོལ་པ་བྲམ་ཟེའི་སློབ་དཔོན་ཞིག་ཡིན་ལ། ཕྱི་རོལ་པའི་གཞུང་བི་ཀ་ར་ཞེས་པར་མཁས་པར་གྲགས། རྒྱལ་པོ་སློབ་དཔོན་འདི་ལ་དད་གུས་ཆེ་བར་བྲམ་ཟེ་དེ་ཕྲག་དོག་ལངས་ནས་སློབ་དཔོན་ལ་ཁྱེད《སམ་ཁྱ》ལ་དགཀ་པ་བྱས་ཀྱང་ཁྱེད་ཀྱི《མངོན་པ་མཛོད))ལ་ལྟོས་ན་ཁོ་བོའི་བི་ཀ་ར་དོན་ཟབ་ཅིང་རྒྱ་ཆེ་བ་ཡིན་པས་ཁྱེད་སངས་རྒྱས་པ་རྣམས་ཀྱིས་དེ་ལ་དགག་ཕོད་དམ་ཟེར། སློབ་དཔོན་གྱིས་དངོས་པོའི་གནས་ལུགས་སྟོན་པའི་གཞུང་སངས་རྒྱས་པའི་གཞུང་ལས་ལྷག་མེད་པས《སམ་ཁྱ》་དགག་ཐུབ་ན་བི་ཀ་ར་དགག་མི་ཐུབ་པའི་རྒྱུ་མཚན་ཅི་ཡོད་གསུངས་ནས་གཞུང་བམ་པོ་སོ་གཉིས་པ་ཞིག་མཛད་ནས་བི་ཀ་ར་ཚར་གཅོད་པར་མཛད་དོ། ། བྲམ་ཟེ་དེས་སློབ་དཔོན་གྱི་གཞུང་ལ་དགག་པ་གཏོང་མ་ཐུབ་ཀྱང་སེམས་ཀྱི་ཕྲག་དོག་གནོན་པར་མ་བཟོད་ནས་ཡུལ་དབུས་ཀྱི་སློབ་དཔོན་སཾགྷབྷ་དྲ་སྟེ་དགེ་འདུན་བཟང་བོ་ཞེས་པར《མངོན་པ་མཛོད》ལ་དགག་པའི་སྐུལ་མ་བྱས། སློབ་དཔོན་དེས་ཀྱང《འོད་གསལ་ཏིང་ངེ་འཛིན》ཞེས་པ་ཤོ་ལོ་ཀ་སྟོང་ཕྲག་བཅུ་པ་ཞིག་དང་། 《བདེན་པར་བརྟེན་པ》ཞེས་པ་ཤོ་ལོ་ཀ་སྟོང་ཕྲག་ཉི་ཤུ་པ་ཞིག་བཅས་གཞུང་གཉིས་བརྩམས་ནས་ཨ་ཡུར་ཙཱར་སློབ་དཔོན་ལ་རྩོད་པར་ཕྱིན། སློབ་དཔོན་གྱིས་གཞུང་དེ་གཉིས་གཟིགས་ནས་གནད་ཐེབས་ཀྱི་དགག་པ་མི་འདུག་ཅིང་ལན་གྱིས་བཟློག་དཀའ་བ་མེད་ཀྱང་རྩོད་པ་བྱས་ན་མི་ལེགས་སྙམ་ནས་ཁོ་བོའི་གཞུང་ན་ཁྱེད་ཀྱི་འདོད་ཚུལ་ཕྱོགས་སྔར་བླངས་ནས་དགག་པ་མེད་ལ་དེང་ཡང་རྩོད་པ་མ་བྱས་ན་བཟང་། ཁྱེད་ཀྱི་གཞུང་དང་ཁོ་བོའི་གཞུང་གཉིས་ཀ་སྤེལ་ནས་བདེན་རྫུན་གྱི་རྣམ་དབྱེ་མང་མང་ལ་དབྱེ་རུ་འཇུག་གསུངས་ནས་རྩོད་པ་མ་མཛད་པས་སཾགྷབྷ་དྲ་ཡང་ཕྱིར་སོང་ངོ་། །
གོང་དུ་ཞུས་པའི་སློབ་དཔོན་ལྷའི་བཤེས་གཉེན་ཞེས་པ་དེ་ནི་ཐོགས་མེད་ཀྱི་གཅུང་བོ་དབྱིག་གཉེན་ཞེས་པ་དེ་ཡིན་ལ། ཐོགས་མེད་ལས་ལོ་བཅུས་ཆུང་བར་གྲགས་ཤིང་། ལྷན་སྐྱེས་ཀྱི་ཤེས་རབ་ཆེ་ཞིང་མཁྱེན་རྒྱ་ཡངས་ལ་རྩོད་པ་ལ་ཡང་ཤིན་ཏུ་མཁས་པར་གྲགས། ཁོང་ཉིད་ཐོག་མར་ཐེག་དམན་ལ་མོས་ཤིང་། གཞུང་ལུགས་འབུམ་སྡེ་བཅོ་བརྒྱད་ལ་མཁས། ཐོགས་མེད་དགུང་ལོ་མཐོན་པོར་སོན་སྐབས་གཅུང་གི་གསུང་རྩོམ་རྣམས་གཟིགས་པས་འདི་ཤེས་རབ་ཤིན་ཏུ་ཆེ་བར་འདུག་ཅིང་ཐེག་ཆེན་ལ་མི་མོས་པས་འདི་མ་བཏུལ་ན་ཁོ་བོ་གཤེགས་རྗེས་འདིའི་རྩོད་ཟླར་ཡོང་བ་དཀའ་བས་ཐེག་ཆེན་ལ་གནོད་པ་འོང་དགོངས།
ཁོང་སྐུ་མཆེད་གཉིས་ཆུང་དུས་ནས་ཕན་ཚུན་ལ་མཛའ་བརྩེ་ཤིན་ཏུ་ཆེ་ཞིང་། དབྱིག་གཉེན་གྱིས་བྲམ་ཟེའི་ཆོས་ལུགས་དོར་ནས་ནང་བའི་ཆོས་ལ་ཞུགས་པ་ཡང་གཅེན་པོའི་དྲིན་ཡིན་པར་འདུག རྗེས་སུ་ཕན་ཚུན་ཁ་བྲལ་ནས་ཐོགས་མེད་ཀྱིས་བྱམས་པའི་དྲུང་དུ་ཆོས་གསན་ནས་ཐེག་ཆེན་དར་བར་མཛད། དབྱིག་གཉེན་ནི་ཕྱོགས་གཞན་དུ་སོང་ནས་ཐེག་དམན་བསླབས་སོ། ། ཐོགས་མེད་ཀྱིས་གཅུང་བོ་གདུལ་དགོས་དགོངས་ནས་ཁོང་སྐུ་སྙུང་འདུག་ཅེས་ན་རྫུ་བྱས་ནས་ཕོ་ཉ་མངགས་ཏེ་གཅུང་བོ་འབོད་དུ་བཏང་། གཅུང་བོ་ཡང་ཐུང་མྱུར་དུ་གཅེན་པོར་བལྟ་བར་འོངས་པ་གཅེན་པོས་སློབ་མ་རྣམས་ལ་དཔེ་ཁྲིད་བྱེད་པའི་སྟེང་དུ་ཁེལ། དེ་ནས་གཙུག་ལག་ཁང་གི་ཕྱི་རོལ་ཏུ་དྲ་མིག་གི་རྩར་བསྡད་ནས་འདིས་ཅི་བཤད་དུ་བདོག་དགོངས་ནས་མཉན་པ་ན། ཐོགས་མེད་ཀྱིས་རྣལ་འབྱོར་སྤྱོད་པའི་ས་གསུང་བའི་སྒང་ཡིན་པས་དེ་ལ་མཉན། སྔར་ཐེག་ཆེན་གྱི་གཞུང་ཐོས་མ་མྱོང་བས་ཐེག་ཆེན་གྱི་གཞུང་ནི་ཟབ་ཅིང་རྒྱ་ཆེ་ལ་རིག་པའི་རྣམ་གྲངས་མང་དུ་ཡོད་པ། ཐེག་དམན་དང་མི་འགལ་ཞིང་སྔོན་ཆད་ཐེག་ཆེན་ལ་ལོག་རྟོག་བྱས་པ་མ་འགྲིག་དགོངས་སོ། ། ཆོས་ཐུན་གྲོལ་རྗེས་སྐུ་མཆེད་གཉིས་མཇལ་འཕྲད་གནང་། དབྱིག་གཉེན་གྱིས་ཁྱེད་ཀྱི་སྐུ་ཁམས་དྭངས་འདུག་པས་ཁོ་བོ་འབོད་དོན་ཅི་ཡིན་ཅེས་པར་གཅེན་པོས། ད་ལྟ་དྭངས་འདུག་ཅིང་ན་སོ་རྒས་ཤིང་ནམ་འཆི་ངེས་པ་མེད་པས་འཇིག་རྟེན་འདིར་སྡོད་ཡུན་མི་རིང་ངོ་། ། ཁྱོད་འབོད་དོན་ནི་ངེད་ཅག་ཚང་མ་རྒྱལ་བའི་རྗེས་འཇུག་ཡིན་མོད། ཁྱོད་ནི་ཐེག་དམན་ལ་དགའ་ཞིང་ཐེག་ཆེན་ལ་མི་དགའ་བ་ནི་མི་འོས་པ་ཞིག་ཡིན་ལ། ད་སྐབས་ངེད་ཀྱིས་རྣལ་འབྱོར་སྤྱོད་པའི་ས་འཆད་ཀྱིན་ཡོད། ཁྱོད་ཀྱིས་ཞིབ་ཏུ་མཉན་ནས་དཔྱད་པ་ཐོངས། གལ་སྲིད་དེ་ལ་དགོས་པ་མེད་བསམས་ན་དགག་པ་བཏང་བས་འཐུས་གསུངས་ཏེ་དབྱིག་གཉེན་ཀྱང་གཅེན་པོའི་གསུང་ལྟར་ཉིན་པར་གཞུང་ལ་མཉན། ཕྱི་དྲོ་ཕྱི་དྲོར་དཀའ་གནད་རྣམས་གཅེན་པོར་དྲིས་ནས་དོགས་པ་བཅད། ཁོང་ནི་ཤེས་རབ་ཤིན་ཏུ་ཆེ་བས་གསན་ཚར་བ་ན་དོན་ཡང་བདེ་བླག་ཏུ་རྟོགས་ཤིང་། ཐེག་ཆེན་གྱི་གྲུབ་མཐའ་ལ་རིགས་པའི་ལམ་ནས་བྱུང་བའི་དང་པ་སྐྱེས་ཤིང་ཐེག་ཆེན་པར་གྱུར་ཏོ། །
དེ་ནས་གཅེན་པོར་ཞུས་པ། སྔོན་ཆད་ཁོ་བོས་ལོག་པར་ལྟ་བའི་ཕྱོགས་སུ་ལྷུང་ནས་ཐེག་ཆེན་ལ་སྨད་པའི་ཆོས་སྤོང་གི་ལས་མང་དུ་བསགས་པས་ཁོ་བོས་ལྕེ་བཅད་ནས་བཤགས་པ་བྱེད་པར་འདོད་ཅེས་པ་ལ། གཅེན་པོས་ཁྱོད་ཀྱིས་གླན་རྟགས་སྟོན་པ་རེད། ཁྱོད་ཀྱིས་ལྕེ་ལན་སྟོང་དུ་བཅད་ཀྱང་ཕན་ཐོགས་མེད། སྔོན་ཆད་ཁ་ལྕེའི་སྒོ་ནས་ཆོས་སྤོང་གི་ལས་བསགས་པ་ཡིན་ན་ཁ་ལྕེ་དེ་ལ་བརྟེན་ནས་ཐེག་ཆེན་སྤེལ་ན་མི་ལེགས་སམ་གསུངས། དེ་ནས་སློབ་དཔོན་དབྱིག་གཉེན་སྐུ་ཚེའི་སྨད་ལ་ཐེག་ཆེན་གྱི་ཆོས་སྤོང་གི་འགྱོད་བཤགས་ཀྱི་དོན་དུ《ཐེག་ཆེན་གྱི་དགོངས་འགྲེལ》《རྡོ་རྗེ་གཅོད་པའི་རྣམ་བཤད》《ཞི་གནས་སྒྲུབ་ཚུལ་གྱི་དགོངས་འགྲེལ》《མདོ་སྡེ་ས་བཅུ་པའི་འགྲེལ་བ》《སེམས་ཙམ་རབ་བྱེད་སུམ་ཅུ་པ》《སེམས་ཙམ་རབ་བྱེད་ཉི་ཤུ་པ》《དམ་ཆོས་པད་མོ་དཀར་པོའི་འགྲེལ་བ》《རྟེན་འབྲེལ་གྱི་མདོ་འགྲེལ》《བློ་གྲོས་མི་ཟད་པའི་མདོའི་འགྲེལ་བ》སོགས་གསུང་འགྲེལ་མང་དུ་མཛད་པས་གཞུང་ལུགས་སྟོང་སྡེ་སྨྲ་བའི་སློབ་དཔོན་ཞེས་པར་གྲགས་སོ། །
ཐོགས་མེད་དང་དབྱིག་གཉེན་སྐུ་མཆེད་གཉིས་ནི་ཐེག་ཆེན་སྤེལ་པ་ལ་བྱས་རྗེས་ཤིན་ཏུ་ཆེ་ཞིང་། ཐེག་ཆེན་གྱི་རྗེས་འཇུག་རྣམས་ཀྱིས་སྐུ་མཆེད་འདི་གཉིས་ཀྱི་གཞུང་རྩ་བར་མི་འཛིན་པ་མེད་ལ། ཕྱི་རོལ་པ་རྣམས་སློབ་དཔོན་སྐུ་མཆེད་འདི་གཉིས་ཀྱི་གཟི་བརྗིད་མི་བཟོད་པར་ལོང་གཉིས་ལ་གུས་པ་བྱེད་པར་སྣང་ངོ་། །


text:
༢། རྒན་རྒོན་འདི་གཉིས།
མཐའ་མའི་བསྐྱར་བཅོས། (༡༦༢༠༡༨༡༢༤༣) འབྲི་མཁན། གངས་དཀར་སེམས། ༡༡༢༠༡༨༠༧༣༧
༢། རྒན་རྒོན་འདི་གཉིས།
These two old people
這兩個老人
རྒས་མོ་འདི་ནི་སྐུ་ཤ་རྒྱགས་ཅིང་མགོའི་སྐྱ་ཕྱེད་སྔོ་ཕྱེད་ཀྱི་སྐྲ་ལོ་དེ་སྐྱེས་པ་ཕོ་ནང་བཞིན་རྣ་བའི་ཐོག་ཙམ་ལས་མེད་པར་བྲེགས་བཞག་པའི་ཨ་མ་རྒས་མོ་ཞིག་རེད་ལ། ངའི་ཞབས་ཕྱི་ཞུ་ཡུལ་དབང་པོ་སྐྱོན་ཅན་བུའི་ཨ་མ་ལགས་རེད། མོ་ལ་ཐོག་རྩེགས་ཉིས་ཅན་གྱི་སྒེར་ཁང་ཞིག་ས་འབུར་ཐོག་གནས་པ་ཞིག་ཡོད་ལ། རྒྱ་མཚོའི་ཕྱོགས་ཀྱི་མཛེས་ལྗོངས་ལ་གཤམ་ལ་རྒྱང་ལྟ་བྱེད་ས་ས་ཡག་མོ་མ་ཞིག་སར་ཆགས། ང་རང་རྒས་མོ་འདི་ཐུག་ཉིན་མོ་ནས་བཟུང་ཁོང་མོས་ང་ལ་བག་ཆགས་ཧ་ཅང་ལེགས་པོོ་བཞག་བྱུང་།
སྤྱི་བཏང་གི་ཆ་ནས་བཤད་ན་རྒས་མོ་འདི་ཁ་བརྡ་བྱེད་རྒྱུར་ཧ་ཅང་དགའ་བའི་ཁ་མང་མ་ཞིག་རེད་ལ། ངའི་ལས་རོགས་ཚོས་ཀྱང་མཚམས་རེར་འོག་ནས་མོ་ལ་ཉོམས་སྣང་ཆེན་པོའི་རྣམ་འགྱུར་བཏོན་གྱི་རེད། འོན་ཀྱང་མོས་ང་དང་ལས་རོགས་གཉིས་ཀྱིས་ཆུ་ཚོད་གསུམ་ཙམ་མོའི་བུའི་ཆེད་དུ་ལས་ཀ་ཚར་རྗེས་སུ་ཉིན་གཅིག་ལ་བལྟས་པ་ནང་བཞིན། ངེད་གཉིས་ལ་ཇ་དང་ཟས་ཙག་ཙིག་སྤྲོད་པའི་ལུགས་སྲོལ་ཡོད། ངེད་གཉིས་ཀྱང་ཁོང་མོའི་ཟས་ལ་རྔམ་མཁན་མིན་ཡང་བྱ་འགུལ་ཆུང་ངུ་དེས་ཡུལ་གྱར་བ་ང་ལྟ་བུའི་སེམས་རྩར་མཛའ་བརྩེས་གསོ་བཞིན་འདུག དེ་མིན་མོས་ཁ་བརྡའི་བརྗོད་གཞིའང་འཇིག་རྟེན་འདིར་མིའི་ལུས་རྟེན་ལེན་ཚད་ཀྱིས་བཟང་སྤྱོད་ཇི་ལྟར་དགོས་མིན། མོ་རང་གི་འདས་དོན་ལ་འཚོ་བའི་དཀའ་ཁག་ལ་གདོང་ལེན་ཇི་ལྟར་བྱས་མིན། མོ་རང་གི་ཕྲུ་གུ་ཚོར་ཀུན་སྤྱོད་སྐོར་གྱི་བསླབ་བྱ་སློབ་གསོ་ཇི་ལྟར་བྱས་མིན་སོགས་རེད།
དེའང་མོ་རང་དང་བཟའ་ཟླ་གཉིས་རྒྱལ་ཁབ་(མིང་བརྗོད་མེད།)གཞན་ནས་འདིར་གནས་སྤོ་བྱས་ཏེ་ལོ་ངོ་ཧྲིལ་པོ་༢༣ འགྲོ་གི་ཡོད་ཅིང་། ཐོག་མར་འདིར་འབྱོར་དུས་ལས་ལ་གཙང་བཙོག་མེད་པར་དུས་ལ་ཉིན་མཚན་མེད་པར་ཧུར་བརྩོན་བྱས་མྱོང་བ་ཞིག་རེད་འདུག དཔེར་ན་ཐོག་མའི་སྐབས་སུ་མོས་ཟ་ཁང་དུ་ཕོར་པ་འཁྲུ་བ་དང་། གཞུང་གི་བཀོད་རྒྱ་བཞིན་ཁྲོམ་གཞུང་གསང་ལམ་དུ་དྭངས་བླངས་ཀྱིས་གད་སྙིགས་སྒྲུབ་རོགས་བྱས་པ། བཟོ་གྲྭའི་ནང་ཟས་རིགས་ཆག་རྒྱག་པའི་སྡེབས་ལས་རིགས། མིའི་ནང་ལ་སོང་ནས་གཙང་སྦྲ་བྱས་པ་སོགས་བུད་མེད་ཚོས་ལྕོགས་པའི་ཤུགས་ལས་ཀྱི་རིགས་ཐ་དག་བྱས་འདུག རྒས་མོའི་ད་ཆ་མོའི་མི་ཚེའི་ནང་སེམས་མ་སྐྱིད་པ་གཅིག་རང་ཡོད་པ་དེ་ནི་མོའི་ཁྱོ་གས་དེ་སྔོན་མོའི་གྲོགས་མོར་དགའ་མདོག་སྟོན་ཞིང་མོ་ལ་ངོ་ལོག་པའི་སྐོར་དེ་རེད། མོས་ལྟས་ངན་འདིས་ངའི་རྒྱབ་ནས་ལས་ངན་པ་མང་པོ་བྱས་ཟིན་པ་རེད། ངས་ཁོ་ལ་གང་ས་ཅིའི་ཐད་ནས་བཟང་པོ་ཤ་སྟག་བྱས་པ་ཡིན་ཏེ་མཐར་ཁོས་ང་ལ་ངོ་ལྐོག་མི་འཕེལ་བའི་ལས་ངན་དེ་དག་བྱས་པ་རེད། དེའང་ངའི་ཉེ་སའི་གྲོགས་མོར་བྱས་པ་རེད། འོན་ཀྱང་དཀོན་མཆོག་གིས་ང་ལ་བཟང་པོ་ཉམས་ལེན་དང་ལག་བསྟར་བྱ་ཆེད་མི་ངན་འདི་འདྲ་ཞིག་ངའི་སར་མངགས་གནང་བ་རེད། དེ་བས་ངས་ཀྱང་དེར་ངོས་ལེན་བྱས་ཏེ་ལས་རྒྱུ་འབྲས་དང་བཟང་པོ་བརྩི་སྲུང་གང་ལེགས་བྱེད་ཀྱི་ཡོད།
གང་ཡིན་ཟེར་ན། ད་ངས་ཁོ་སྒོའི་ཕྱི་ལ་ཕུད་མི་ཐུབ་ཅིང་དེ་འདྲ་བྱས་ན་ཁོ་ག་འགྲོ་འདི་འགྲོ་མེད་པར་ཁེར་རྐྱང་ངང་སྐྱོ་ངལ་གྱིས་ལྷག་རྒྱུ་རེད། ངས་ཁོ་ངའི་བུའི་ཨ་ཕ་ཡིན་པའི་ངོ་ལ་གཙོ་བོར་བལྟས་ནས་ཁོ་ངའི་ཁང་པ་ནས་ཕྱི་ལ་ཕུད་མེད། ད་དུང་མཚམས་རེར་ཁོས་ངན་པ་ཤ་སྟག་ལས་ཀྱི་རེད། དཔེར་ན་དོན་ཆུང་ཡིན་ཡང་ཁོ་རང་གི་འདོད་མོས་ལྟར་མ་བྱུང་ན་ཁོས་གཞན་ལ་སྙིང་རྗེ་དང་བྱམས་སྐྱོང་ཟེར་བ་དེ་འདྲ་རྩ་བ་ནས་བྱེད་མི་ཤེས། ཤེས་ནའང་མི་བྱེད། ཁོའི་གཤིས་ཀ་རྩུབ་པོ་ཡིན་པ་མ་ཟད། སྒེར་སེམས་ཆེ་བའི་མི་ཞིག་ཡིན། ཁོས་ཚང་མ་ཁོ་ལ་དགོས་ཡོད་ཟེར་གྱི་རེད། ཁོས་གཞན་ལ་འདི་འདྲ་ཞིག་སྟེར་དགོས་རེད་ཟེར་སྲོལ་ཁྱོན་ནས་མེད། ཡིན་ཡང་ད་ནས་བཟུང་ངེད་གཉིས་དབར་གྱི་ལས་དེ་རྫོགས་པ་འདྲ། ཁོ་མཐོང་བ་ཙམ་གྱིས་ངའི་སེམས་ལ་ན་ཚ་སླེབས་ཀྱི་འདུག་ལ། ངའི་དབང་པོ་སྐྱོན་ཅན་གྱི་བུའི་ངོ་གདོང་མཐོང་ཡོང་དུས་ངའི་སེམས་ཧ་ཅང་སྐྱོ་ཡོང་གི་འདུག་་་་་་སོགས་ཅི་དྲན་པ་ཡོངས་རྫོགས་བཤད་ཀྱི་རེད།
དེ་མིན་མོས་ང་ཚོ་ལས་ཀ་བྱེད་མཁན་ཚོ་ལ་རྒྱུན་གཏན་གྱི་འཚོ་བའི་ནང་རྒྱུན་སྤྱོད་ཀྱི་ཟས་རིགས་གཡོ་བསྐོལ་བྱེད་སྟངས་ལག་དང་ལག་བརྒྱུད་བསླབ་ཀྱི་རེད། དཔེར་ན་ཐེངས་ཤིག ང་དང་ལས་རོགས་གཉིས་ལ་སྒོ་ངས་བག་ལེབ་ཇི་ལྟར་བཟོ་དགོས་མིན་བསླབ་དུས་ངས་དེ་སྔོན་ནས་དེ་འདྲ་ཞིག་ཐབས་ཆག་བཟོ་ཤེས་ཀྱི་ཡོད་ཀྱང་ཞིབ་ཏུ་ལས་དུས་ཏོག་ཙམ་མི་འདྲ་སའང་འདུག འོན་ཀྱང་ངའི་ལས་རོགས་ནི་གཞོན་ནུ་ཞིག་ཡིན་པས་ཁོས་ཁོ་དང་དགའ་རོགས་མ་གཉིས་ནས་རྒྱུན་གཏན་ཚོང་ཁང་དང་ཟ་ཁང་ནས་ཉོ་ནས་ཟ་བ་ལས་ནང་དུ་ཟས་གཡོ་བསྐོལ་གྱི་ལུགས་སྲོལ་ཆེར་མེད་པར་བཤད་སོང་བར་རྒད་མོས་སླར་ཕྱི་ནས་ཉོས་པའི་ཟས་རིགས་ལ་རྫས་སྣ་ཚོགས་ཡོད་རབ་དང་ནང་དུ་བཟོས་པའི་ཟས་ལ་བཅུད་ཆེ་རབ་སོགས་མང་དག་ཅིག་བསླབ་བྱ་བྱས་སོང་བས་ངའི་ལས་རོགས་ནས་འཛུམ་དང་བཅས་མི་ཉན་རང་ཉན་རེད།
སྐབས་དེར་ང་ཚོས་སོ་སོས་བཟོས་ཚར་བའི་ཟས་མདུན་ཅོག་ཐོག་གཤམ་ནས་མཉམ་རུབ་ཀྱིས་མཉམ་ཟ་དང་མཉམ་འཐུང་བྱེད་སྐབས་ང་དང་རྒས་མོ་གཉིས་ནས་རེ་རེ་ཟས་རྗེས་གཞོན་ནུ་དེས་བག་ལེབ་གཞན་ཚང་མ་ཕལ་ཆེར་བཞི་ཙམ་ལྷག་ཡོད་སྙམ་པ་ཚང་མ་ཟས་ཚར་རྗེས་ཤོག་བུས་ཁ་ཕྱི་བཞིན་དེ་རིང་ཡིན་ན་ཕྱི་ནས་དགོང་ཟས་ཟ་མི་དགོས་པ་བྱས་ཡོད་ཟེར། སྐབས་དེར་ང་རང་ཡང་ལུས་སེམས་གཉིས་ལྷོད་ལ་བབས་ཅིང་སེམས་ཁོང་རུས་པའི་གསེང་ནས་རྒས་མོ་འདིས་གཞན་ལ་ལྟ་ཤེས་བསྟུན་མཁས་ཀྱི་བཟང་སྤྱོད་ཆུང་ཙག་ཡིན་ཡང་སེམས་གཏིང་ནས་དེར་སྤྲོ་སྣང་ཞིག་སླེབས་སོང་། དེ་རྗེས་ཀྱང་ང་དང་ལས་རོགས་ཚོ་རིས་མོས་ཀྱིས་རྒས་མོའི་ནང་ལ་འགྲོ་དུས་ངས་ཐེངས་འགར་ཁྱེད་རང་ཨ་མ་བཟང་མོ་ཞིག་ཡིན་པར་ཐེ་ཚོམས་ཙམ་ཡང་མི་དགོས་མོད། འོན་ཀྱང་ད་དུང་བཟའ་ཟླའི་འདས་སོང་ཡོངས་ལ་གུ་ཡངས་སྤྲད་དེ་ཁོ་ལ་སྙིང་རྗེ་མཐའ་འཁྱོལ་བར་གནང་རོགས། གང་ཡིན་ཟེར་ན་ཁྱེད་ཀྱིས་ཁོ་ཁྱིམ་འདིར་བསྡད་བཅུགས་པ་རེད་ལ་ཉིན་ལྟར་ཁོའི་ངོ་ལ་བལྟས་ནས་བསྡད་དགོས།
ཁོའང་སྙིང་རྗེ་ན་ཚ་ཏོག་ཙམ་ཡོད་པའི་དབང་གིས་རྟག་པར་སྨན་ཟ་ནས་བསྡད་དགོས་ཀྱི་འདུག ངས་བསམ་ན་ཁོས་འདས་སོང་གི་ལོ་རྒྱུས་ནང་ཁྱེད་ལ་ངོ་ལོག་མྱོང་བ་དེ་སོ་སོའི་སེམས་ནང་ཧ་ཅང་གསལ་པོ་ཤེས་ཀྱི་རེད། དེས་ན་གལ་ཏེ་ཁོས་ཁྱེད་ལ་མཐའ་གཅིག་ཏུ་ངོ་ལོག་བསམ་ན་ས་གང་དུ་ཡིན་ཡང་འགྲོ་བཞག་པ་ལས་ཁྱེད་དང་མཉམ་དུ་མུ་མཐུད་མི་སྡོད་པ་ཤེས་དགོས། དེ་བས་ཁོས་འདས་སོང་ལ་ཡག་བཙོག་གང་བྱས་ཀྱང་ད་ཆ་ཁོས་ཁྱེད་དང་ཁ་མི་བྲལ་རྒྱུ་གདམ་ཁ་བརྒྱབས་པ་རེད། དེར་བརྟེན། ཁྱེད་ཀྱིས་ཀྱང་བཟང་པོ་མཐའ་འཁྱོལ་བ་གནང་ནས་ཁོ་ལ་གུ་ཡངས་དང་བཟོད་སྒོམ་གནང་ནས་མ་འོངས་པའི་མཐའ་མཇུག་གི་མི་ཚེའི་ནང་འཆམ་མཐུན་བརྩེ་བ་གནང་ན་སྐྱིད་པོ་ཡོང་གི་རེད་སོགས་བཤད། སྤྱིར་ན་ངས་ཀྱང་ཕྱི་རྒྱལ་བའི་ལུགས་སྲོལ་ལྟར་ན་སོ་སོས་བྱེད་དགོས་པའི་བྱ་བ་དེ་དག་ཚར་སོང་ན་སྐད་ཆའང་མང་པོ་མི་བཤད་ནས་ལས་དོན་གྲུབ་པར་བྱེད་ཀྱི་ཡོད་ཀྱང་མཚམས་རེར་ཁ་བརྡའི་ལམ་ནས་གོ་བརྡ་དང་ར་འཕྲོད་བྱེད་དགོས་པ་ལས་ཁ་བཙུམ་ནས་སྡོད་ན་སེམས་ཐག་ཀྱང་རིང་དུ་འགྲོ་བའི་སྐྱོན་ཆ་འདུག་སྙམ། ངས་ཁོང་མོའི་ཐུགས་བསྙེས་མིན་ལ་མ་ལྟོས་པར་སྐད་ཆ་དེ་དག་རན་མཚམས་ས་ནས་དྲན་བསློང་ཙམ་བཤད་ཀྱི་ཡོད།
དེ་རྗེས་ཀྱི་དུས་ཡུན་རྗེས་སུ་ངས་བསམ་པར་སོ་སོའི་སྐད་ཆ་འཐོལ་པ་དེ་ཚོས་མོ་ལ་རླུང་བསླངས་ཡོད་སྲིད་དམ་སྙམ་ཡང་། མོས་ང་ལ་སྔོན་དང་མི་འདྲ་བ་གཞན་ལས་དགའ་སྣང་ཧ་ཅང་ཆེ་བ་གནང་གི་འདུག མོས་ང་དང་ལས་རོགས་ཀྱི་དོན་ཚར་རྗེས་ག་དུས་ཡིན་ཡང་ང་ཁང་པའི་ཐོག་བརྩེགས་སུ་མོའི་ཉལ་ཁང་དུ་སྐད་གཏོང་ཡོད་ལ་དོན་ཆེན་མིན་རུང་ཙག་ཙིག་གི་བརྗོད་གཞི་དང་འབྲེལ་ནས་ཁ་བརྡ་ཉུང་ཙམ་ཡང་བྱེད་སྲོལ་ཆགས་ཡོད། དེ་རྗེས་མོའི་བཟའ་ཟླ་རང་གཤིས་ཚ་པོ་དེས་ཀྱང་ང་ལ་དགའ་སྣང་དང་བསྟུན་ཤེས་བྱེད་ཀྱི་ཡོད་པ་ངས་མངོན་གསལ་དོད་པོའི་སྒོ་ནས་ཤེས་སོང་། དེའང་རྒས་པོས་ང་ཚོ་ལས་རོགས་སུ་ཡིན་རུང་ཁོའི་བུ་ལ་གཡོག་བྱ་ཇི་ལྟར་དགོས་མིན་དང་ཏོག་ཙམ་མ་འགྲིག་པའི་ཚུལ་བྱུང་ན་སྐད་མགོ་མཐོན་པོས་གཤེ་བ་ལས་ཁོའི་བཟའ་ཟླ་རྒས་མོ་ལྟར་སྐད་ཆ་འཇམ་པོ་རྩ་བ་ནས་མི་བཤད། དེ་ལྟར་ཡིན་དུས་ཐེངས་ཤིག་ངའི་ལས་རོགས་གཞོན་ནུ་དེ་ཁོང་ཁྲོ་ནས་ངེད་གཉིས་ལས་ཀ་བྲོལ་རྗེས་རྒས་པོ་དེ་ག་དུས་ཡིན་ཡང་དེ་འདྲ་རེད། ཁོས་ཞི་པོ་ཞིག་ཤེས་ཀྱི་ཡོད་མདོག་སྟོན་གྱི་འདུག སྤྱི་བཏང་ཆ་ནས་བཤད་ན་ང་ཚོ་དབང་པོ་སྐྱོན་ཅན་ལ་རོགས་པ་བྱེད་མཁན་ཚོས་དེ་དག་ལ་གཡོག་བྱ་ཇི་ལྟར་དགོས་མིན་གྱི་ཤེས་བྱ་ཚང་མ་སྦྱོང་ནས་འདིར་ལས་ཀ་བྱེད་ཀྱི་ཡོད་རེད། ཁོའི་བུ་ལའང་ལས་བྱེད་གཉིས་ལས་མང་བ་དགོས་པ་མེད། འོན་ཀྱང་ཁོས་རྟག་པར་ལས་བྱེད་གཉིས་ཀྱི་དབར་འཚང་ཀ་རྒྱག་ཅིང་དེ་བྱོས་འདི་མ་བྱེད་ཟེར་ནས་ཇུས་གཏོགས་བྱེད་ཀྱི་འདུག
ང་ནི་དབང་པོ་སྐྱོན་ཅན་ལ་རོགས་རམ་བྱས་ནས་ལོ་ངོ་མང་པོ་འགྲོ་གི་ཡོད། ཁོས་འདི་བྱོས་དེ་འདྲ་མ་བྱེད་ཟེར་དུས་རང་དབང་མེད་པར་དགོད་མོ་བྲོ་གི་འདུག་སོགས་ཟེར། ངས་ཀྱང་གེ་ཡོད་མ་རེད། ཁོ་རང་བུའི་ཨ་ཕ་་ཡིན་པའི་ངོས་ནས་བུ་ལ་གང་བཟང་བཟང་ཞིག་བྱེད་དགོས་བསམ་གྱི་ཡོད་འགྲོ རྒས་པོ་ཞིག་གིས་རྣམ་འགྱུར་ལོག་པ་ཏོག་ཙམ་བཏོན་པ་ལ་ཧ་ལས་དགོས་དོན་མེད་བཅས་སོགས་བཤད་པར་ཁོས་མུ་མཐུད་བཟའ་མི་རྒན་རྒོན་འདི་གཉིས་ནི་རྒས་མོ་ནི་གཞན་ལ་ལྟ་ཤེས་བསམ་ཤེས་ཅན་སེམས་བཟང་མ་ཞིག་ཡིན་ཡང་། རྒས་པོ་འདི་ཉིན་ལྟར་རང་གཤིས་ཚ་ལ་ཁོང་ཁྲོ་བསླང་མཁན་ལྟ་བུ་ཞིག་ཡོད་པ་རེད།
གལ་ཏེ་རྒས་མོས་ཁོ་ལ་སྙིང་རྗེ་བྱས་ནས་སྡོད་པ་རེད་མ་གཏོགས་རྒས་པོ་ཁོང་ཁྲོ་ཚ་བ་འདི་དང་མཉམ་དུ་སུ་གཅིག་སྡོད་རོགས་རག་གི་མ་རེད་སོགས་ཟེར་བས་ངེད་གཉིས་ཀ་དགོད་མོ་ཤོར་བཞིན་ལས་མཚམས་བཞག་རྗེས་ལས་རོགས་ཀྱི་རླངས་འཁོར་ནང་སྡོད་དེ་ཕྱིར་ལོག་པ་ཡིན།


text:
རྒྱལ་སྤྱིའི་བོད་རིག་པའི་གྲོས་ཚོགས་ཀྱི་ཐོ་འགོད་བྱ་བར་ཆེད་དུ་དམིགས་པའི་དྲ་ངོས་ད་ལྟ་ཡོངས་སུ་གྲུབ་ཡོད་པ་དང་། སྤྱི་ལོ་ཉིས་སྟོང་བཅུ་དྲུག་ལོའི་ཟླ་ལྔ་བའི་ཚེས་བཅོ་ལྔའི་ཚུན་ལ་ཐོ་འགོད་རིན་དངུལ་སྤྲད་ཚར་དགོས། Fjell og Fjord Konferanser AS ཡིས་རིན་དངུལ་སྤྲོད་ལེན་ཐད་ཀྱི་འགན་འཛིན་པ་ཡིན། གྲོས་ཚོགས་ཀྱི་རིན་དངུལ་ཏེ་ནོར་ཝེའི་སྒོར་མོ་ ༢༨༠༠ ནང་དྲོས་ཇ་དང་། གྲོས་ཚོགས་ཀྱི་གོ་རིམ་ཁྲོད་རིགས་མི་འདྲ་བའི་ཞོར་ཟས་དང་ཇ་སོགས་བཏུང་བ་སྣ་མང་འདུ།
གཞན་ང་ཚོས་ཆེས་དམའ་བའི་གོང་ཚད་ཀྱིས་ཕྱི་རོལ་གཟིགས་སྐོར་སྣ་གཉིས་ལ་བསྐྱོད་པའི་གོ་སྐབས་སྦྱིན་ཐུབ་པ་བྱུང་བར་དགའ་འོས་པ་ཞིག་རེད་ལ། བྱ་འགུལ་འདི་གཉིས་ནི།
- གྲུར་བསྡད་དེ་ Bergen Fjord ལ་གཟིགས་སྐོར་དུ་ཕེབས་པར་ནོར་ཝེའི་སྒོར་ ༡༠༠ ཡིན་པ་དང་། མི་༣༥༠ ཡན་བརྒལ་མི་རུང་།
- Bryggen དང་ Fløyen ལ་གཟིགས་སྐོར་དུ་བསྐྱོད་པར་ནོར་ཝེའི་སྒོར་ ༥༠ ཡིན།
ཕྱི་རོལ་གཟིགས་སྐོར་ཐད་ཀྱི་གནས་ཚུལ་ལ་ཞིབ་ཏུ་རྒྱུས་ལོན་བྱ་འདོད་ན་དྲ་ངོས་འདིར་འཇུག་རོགས་ཞུ། (link) སྤྱི་ཟླ་དྲུག་པའི་ཚེས་༢༤ སྟེ་རེས་གཟའ་པ་སངས་ཀྱི་ཉིན་མོར་ Haakonshallen ཚོམས་ཁང་ནས་སྣེ་ལེན་མཛད་སྒོ་སྤེལ་རྒྱུ་ཡིན་ལ་འདིར་སྒེར་གྱིས་རིན་དངུལ་སྤྲོད་མི་དགོས། ཚོམས་ཁང་འདིར་མི་༣༥༠ ལས་མི་ཤོང་བས་དུས་ལྟར་རང་རང་གི་མིང་ཐོ་འགོད་རྒྱུ་ཡིད་ལ་ངེས་དགོས།
གྲོས་ཚོགས་ཀྱི་རིན་དངུལ་སྤྲོད་པའི་ཐབས་ལམ་གཉིས་ཡོད་དེ། དྲ་ངོས་ནི།
- དངུལ་བྱང་ (VISA or MasterCard) སྤྱད་དེ་ཐད་ཀར་དྲ་ལམ་ནས་སྤྲོད་པ།
- གླ་དངུལ་ཐོ་ཡིག་བླངས་ཏེ་དངུལ་ཁང་དུ་སོང་ནས་སྤྲོད་པ།
ཡིད་ལ་ངེས་དགོས་པ་ཞིག་ལ། གྲོས་ཚོགས་ལ་ཐོ་འགོད་བྱ་བར་ངེས་པར་དུ་རང་ཉིད་ཀྱི་རྒྱལ་སྤྱིའི་བོད་རིག་པའི་ཐོ་འགོད་ཨང་གྲངས་མཁོ་བ་དང་། གྲོས་ཚོགས་ཀྱི་རིན་དངུལ་སྐུར་བའི་འགྲོ་གྲོན་མི་སྒེར་ཀྱི་དངུལ་བྱང་ལས་དབྲི་བ་ལས་རྒྱལ་སྤྱིའི་བོད་རིག་པའི་མཐུན་ཚོགས་ཀྱི་དངུལ་བྱང་ལས་དབྲི་བ་མ་ཡིན།
གྲོས་ཚོགས་ཐོ་འགོད་ཀྱི་རིན་དངུལ་སྤྲོད་དུས་ཕྱི་རོལ་གཟིགས་སྐོར་བྱ་འགུལ་ཀྱི་རིན་དངུལ་ཡང་ལྷན་གཅིག་ཏུ་སྤྲོད་དགོས་པ་དང་། གྲོས་ཚོགས་ཀྱི་མཇུག་མཐའི་མཛད་སྒོར་ཞུགས་པར་ཡང་ཐོ་འགོད་བྱ་བར་ཞུ།
སྡོད་ཁང་ཐད་ནས་དྲི་བ་ཡོད་ཚེ། དབྱིན་ཡིག་སྤྱོད་མཁན་ཚོས་འབྲེལ་གཏུག་བྱ་ཡུལ་ནི། Silje B. Holte (ཁ་པར: +47 63 80 65 14 / ཡིག་ཟམ: silje@fjellogfjord-konferanser.no) དང་། བོད་ཡིག་སྤྱོད་མཁན་ཚོས་སྐབས་འདིའི་རྒྱལ་སྤྱིའི་བོད་རིག་པའི་གོ་སྒྲིག་ཚོ་ཆུང་ལ་འབྲེལ་བ་བྱ་རྒྱུ་དང་རིན་དངུལ་སྤྲོད་ཐབས་སོགས་ཀྱི་དྲི་བ་གང་རུང་ཡིག་ཟམ་ iats2016@gmail.com ལ་བསྐུར་རྒྱུ་མཁྱེན།
ཕྱིར་འབུད་ཐད་ཀྱི་སྒྲིག་སྲོལ།
- སྤྱི་ལོ་ཉིས་སྟོང་བཅུ་དྲུག་ལོའི་ཟླ་ལྔ་བའི་ཚེས་བཅོ་ལྔའི་ཚུན་ལ་ཕྱིར་འབུད་བྱ་ན། གྲོས་ཚོགས་ཀྱི་རིན་དངུལ་ལས་ནོར་ཝེའི་སྒོར་མོ་༣༥༠ ལས་གཞན་ཡོངས་སུ་ཕྱིར་སློག་ངེས།
- སྤྱི་ལོ་ཉིས་སྟོང་བཅུ་དྲུག་ལོའི་ཟླ་ལྔ་བའི་ཚེས་བཅོ་ལྔའི་རྗེས་ནས་ཕྱིར་འབུད་བྱ་ན། དངུལ་ཅི་ཡང་ཕྱིར་སློག་རྒྱུ་མེད།
གལ་ཏེ་རྒྱུ་རྐྱེན་གང་རུང་གི་དབང་གིས་ཕྱིར་འབུད་བྱ་དགོས་པ་བྱུང་ཚེ། འབྲེལ་ཡོད་འགྲོ་ལུགས་ཚང་མ་ཡིག་ཐོག་ནས་བསྒྲུབ་རྒྱུ་མཁྱེན།


text:
གཡས་སྐོར་གཡོན་སྐོར་ཙམ་གྱིས་ཁྱད་པར་ལས་དོན་ལ་བཀའ་བན་བོན་གཉིས་ཀ་དང་། ཕྱི་ནང་གི་ཁྱད་པར་མེད་པ་ཚང་མས་གཡུང་དྲུང་ཞེས་པའི་ཕྱག་མཚན་རྒྱུན་ལྡན་དུ་བཀོལ་སྤྱོད་བྱེད་བཞིན་འདུག་ནའང་། དེ་དག་གི་མཚོན་དོན་གང་ཡིན་གཞན་སྡེའི་གཞུང་ལུགས་ཁག་ལས་གསལ་པོར་མ་མཇལ། འོན་ཀྱང་གཡུང་དྲུང་བོན་གྱི་ལུགས་ལ་གཡུང་དྲུང་གཡས་སྐོར་འདི་ཡི་མཚོན་དོན་ཤིན་ཏུ་ཟབ་པར་སྣང་བ་འདི་ལྟ་སྟེ། གསང་ཆེན་མ་རྒྱུད་ཐུགས་རྗེ་ཉི་མའི་གཞུང་སྤྱིའི་དགོངས་དོན་མདོར་དྲིལ་བའི་དབང་དུ་བྱས་ན། གཡུང་དྲུང་ཞེས་པ་འདི་ནི། སེམས་ཉིད་མ་བཅོས་པའི་ཡིན་ལུགས་བློ་བྱས་ཀྱི་མཚན་མས་སྟོང་པའི་བོན་ཉིད་གཤིས་ཀྱི་གནས་ལུགས་བོན་སྐུ་ནམ་མཁའ་དང་འདྲ་བའི་སྐུ་མཆོག་མཚོན་པ་དང་། དུས་གསུམ་ཐོག་མཐའ་གང་གི་ཆར་ཡང་ནུབ་མ་མྱོང་བའི་མི་ནུབ་ཡེ་ཤེས་ཀྱི་ཆེ་བ་མངོན་བྱང་གི་སྐུ་མཚོན་པ་དང་། འདུས་བྱས་ཀྱི་མཚན་མ་ལས་གྲོལ་བའི་འགྱུར་མེད་རང་རིག་གི་སྐུ་མཆོག་བདེ་བ་ཆེན་པོའི་སྐུ་མཚོན་པ་དང་། སྐྱེ་འགག་གནས་གསུམ་གྱི་མཐའ་དང་བྲལ་བའི་སྟོང་གསལ་བདེ་བ་གསུམ་ཀའི་ངོ་བོ་སྐྱེ་མེད་ངོ་བོ་ཉིད་ཀྱི་སྐུ་མཚོན་པ་ཡིན། ཁྱད་པར་དུ་གསང་མཆོག་ཡབ་ཡུམ་གྱིས་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ལ་གསུངས་པའི་མ་རྒྱུད་སངས་རྒྱས་རྒྱུད་གསུམ་གྱི་ནང་ཚན་གཞི་ཡེ་སངས་རྒྱས་པའི་རྒྱུད་ཀྱི་ལེའུ་དྲུག་པ་མི་འགྱུར་ཐིག་ལེ་སྟོན་བྱེད་ཀྱི་གཞུང་གི་དཀྱུས་ཚིག་དང་། དེའི་འགྲེལ་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་གྱི་དགོངས་དོན་དང་སྦྱར་ཏེ་འཆད་ན། གཡུང་དྲུང་ཞེས་པའི་ཕྱག་མཚན་འདི་ནི་གསང་མཆོག་རིགས་ལྔ་མཚོན་བྱེད་ཡིན་པ་ཤིན་ཏུ་གསལ།
དང་པོ་གཡུང་དྲུང་གི་ལྟེ་བས་གསང་མཆོག་རིགས་ལྔའི་ནང་ཚན་དབུས་དེ་བཞིན་རིགས་ཀྱི་ལྷ་ཡི་ངོ་བོར་གནས་པ་ལྷ་གསང་མཆོག་མཐར་ཐུག་མཚོན་པར་གསུངས། ལྷ་གསང་མཆོག་མཐར་ཐུག་ཅེས་པ་འདི་ལ་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ཚོགས་ལམ་ཚོགས་ཀྱིས་བགྲོད། སྦྱོར་ལམ་བསྐྱེད་པའི་རིམ་པས་བགྲོད། མཐོང་ལམ་སྔགས་ཀྱིས་བགྲོད། མ་དག་ས་དྲུག་ལ་ཐབས་དྲུག་ལམ་ཁྱེར་གྱིས་བགྲོད། དག་པ་ས་གསུམ་ལ་ཐར་སྨིན་གྲོལ་གསུམ་གྱིས་བགྲོད་ནས་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ཞེ་སྡང་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་སྒྱུ་མ་གཟུགས་བརྙན་གྱི་བདུད་བརྒྱད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔའི་ནང་ཚན་རྣམ་ཤེས་ནམ་མཁའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་སྟོང་པས་སྟོང་པ་འཇལ་བའི་སྟོང་ཉིད་ཡེ་ཤེས་གསལ་བྱེད་གཞན་ལ་མི་ལྟོས་པའི་སྟོང་པ་རང་གསལ་གྱི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་དང་པོ་འབྲས་བུའི་ཐིག་ལེ་ཡེ་ཤེས་འགྱུར་མེད་ཀྱི་སྐུ་ཅན་དེ་དང་། ཞིང་ཁམས་ལ་སྦྱར་ན་ཞིང་ཁམས་ལྔ་ལས་དེ་བཞིན་གཤེགས་པ་ཐམས་ཅད་ཀྱི་འབྱུང་གནས་ཐིམ་གསུམ་གྱི་གཞི་རུ་གྱུར་པ་དབུས་དེ་བཞིན་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུ་ཡི་ངོ་བོར་གནས་པ་ངོ་བོ་སྟོང་པའི་ཆ་ལས་ལྷ་གསང་མཆོག་མཐར་ཐུག་ཏུ་གྱུར་ཏེ། སྐུ་ཚད་ནམ་མཁའི་མཐའ་དང་མཉམ་པ། དེ་ཡང་སྐུ་མདོག་མཐིང་འབྲང་ནམ་མཁའ་དག་པའི་ཁ་དོག་ཅན། སྐུ་མཚན་དང་དཔེ་བྱད་རྒྱལ་བ་ལོངས་སྤྱོད་རྫོགས་པའི་སྐུ་རུ་ཞལ་བདུན་དང་ལྡན་པ། མཐིང་འབྲང་དཀར་ལྗང་སེར་སྔོ་བཞི་ཕྱོགས་བཞིར་གཟིགས་པ། དམར་པོ་དང་དཀར་པོ་གྱེན་དུ་བརྩེགས་པ། བླ་མེད་ཡིད་བཞིན་ནོར་བུས་དབུ་ལ་བརྒྱན་པ། གཡུང་དྲུང་གི་དཔྲལ་རྒྱན། རིགས་རྟགས་ཀྱི་དབུ་རྒྱན། ཉི་ཟླའི་འཁོར་ལོ་དང་སྐར་མའི་ཆུར་འཁོར་བརྒྱན་པ། དབུ་གཙུག་ལྕང་ལོ་རལ་ཕྲན་སྐུ་ཕྱེད་སླེབ་པ། སྐུ་ཤ་རྒྱས་ཤིང་མཉེན་ལྕུགས་གར་དང་བཅས་པ། ཕྱག་གཡས་པ་བརྒྱད་ན་ལྷ་བརྒྱད་ཀྱི་ཐོད་པར་ལོག་རྟོག་མུ་སྟེགས་བརྒྱད་ཀྱི་སྙིང་ཁྲག་གསོལ་བ། གཡོན་པ་བརྒྱད་ན་གཟའ་བརྒྱད་ཀྱི་ཐོད་པར་ཐེ་ཚོམ་ཤས་ཆེ་ཆག་ཉམས་བག་ལ་ཉལ་བའི་དོན་སྙིང་བླུགས་པ་འཛིན་པ། ཞབས་བརྒྱད་མ་རྟོགས་པའི་བདུད་ནག་པོ་བརྒྱད་ཀྱི་གདན་ལ་འགྱིང་བ། སྐུ་ཡི་གནས་བརྒྱད་ཀླུ་ཆེན་བརྒྱད་སྦྲུལ་གྱི་ཆུན་འཁོར་བྱས་པ། བསེ་ནན་གྱི་གྱད་སྡོམ་རུས་པའི་རྒྱན་དྲུག བསྐལ་པའི་མེ་རི་འབར་བ། སྐུ་སྟོད་ལ་གསེར་གྱི་གར་གཤོག རྒོད་ཀྱི་ཐེའུ་སྤུ། རླུང་གི་དཔྱང་བུ་འཕུར་བ། བདུད་ཀྱི་གཡང་གཞི། གླང་ཆེན་གྱི་ཀོ་རློན། སེང་གེའི་ཤུན་དམར་གོས་སུ་གྱོན་པ། སྟག་གི་ཤམ་ཐབས། སྦྲུལ་གྱི་སྐུ་རེག ཐོད་པའི་ཕྲེང་བས་བརྒྱན་པ། ཐོད་སྐམ་གྱི་དབུ་རྒྱན། སྙིང་གི་མགུར་ཆུ། སོར་མོའི་དོ་རློན་འཕྲུལ་བ། ཁྲག་ཆེན་གྱི་དཔལ་བེའུ། ཞག་གི་ཟོ་རིས། ཐལ་ཆེན་གྱི་ཚོམ་བུར་སྤྲས་པ། ཞབས་གཡས་པ་བཞི་བརྐྱངས་པ། གཡོན་པ་བཞི་བསྐུམས་པ། འགྱིང་དང་བརྗིད་པའི་གར་སྟབས་ཅན། ཁྲོས་པའི་ཚུལ་རྟུལ་ཤུགས་རབ་ཏུ་འབར་ཞིང་། བཞད་པའི་གད་སྒྲས་བདུད་དང་སྲིན་པོ་རྒྱལ་བ། སྔགས་ཀྱི་འབྲུག་སྒྲས་སྟོང་གསུམ་གནས་ནས་སྒྲོལ་བ། སྤྱན་སྙན་ཤངས་ལྗགས་བཅོས་པའི་ཁྲོ་གཉེར་རབ་ཏུ་འབར་བ། བ་སྤུ་ཡེ་ཤེས་གསེར་གྱི་ཚ་ཚ་རབ་ཏུ་འཕྲོ་བ། དྲན་པ་ཙམ་གྱིས་བདུད་དང་སྲིན་པོ་སྒྲོལ་བ། འགྱིང་བའི་གར་གྱིས་ཐམས་ཅད་ཟིལ་གྱིས་གནོན་པ། འཕགས་པའི་རྩལ་ཤུགས་ནམ་མཁའི་མཐའ་ལས་ཡལ་ལ་ཁད་པ། དཔག་པའི་ཆེ་བ་བླ་མེད་ཡང་རྩེར་ཕྱིན་པ། གཡོ་བའི་གཟི་མདངས་མཐའ་ལས་འདས་པའི་སྐུ་རུ་བཞུགས་ཤིང་ཐར་པའི་བརྡར་སེང་བརྒྱད་སྨིན་པའི་བརྡར་པད་མ་ཉི་མའི་གདན་གྲོལ་བའི་བརྡར་འཇིག་རྟེན་གྱི་བསླུ་བ་བརྒྱད་གདན་དུ་གཏིང་ཞིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་མཐར་ཐུག་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
གཉིས་པ་ཤར་གྱི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ཤར་གཡུང་དྲུང་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་རིག་པའི་ཁུ་བྱུག་མཚོན་པར་གསུངས། གསང་མཆོག་རིག་པའི་ཁུ་བྱུག་ཅེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་གཏི་མུག་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་མ་རིག་པ་འཁྲུལ་པ་སྐྱེ་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔ་ལས་མཚེར་པ་སའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་སྒྲིབ་བྱེད་མེད་པར་འོད་གསལ་གྱི་རང་བཞིན་དུ་གནས་པའི་མེ་ལོང་ལྟ་བུའི་ཡེ་ཤེས་གསལ་ལ་རྟོག་པ་རྡུལ་ཙམ་མེད་པའི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བདུན་པ་རིག་པའི་ཐིག་ལེ་གསལ་ལ་རང་བཞིན་མེད་པ་དེ་དང་། ཞིང་ཁམས་ལ་སྦྱར་ན་འགྱུར་མེད་གཡུང་དྲུང་གི་སྐུ་རུ་གནས་ཤིང་འཛིན་ཆགས་ཞེན་གསུམ་གྱིས་སྟོང་པའི་ཀུན་བཟང་གི་དགོངས་པ་དེ་ལ་རང་བཞིན་ལྷུན་གྲུབ་ཀྱི་ཡེ་ཤེས་མངོན་པར་ཤར་བས་ཤར་གཡུང་དྲུང་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུ་ཡི་ངོ་བོར་གནས་པ་ཡབ་གསང་མཆོག་རིག་པའི་ཁུ་བྱུག་སྐུ་མདོག་མཐིང་ནག་ཞལ་གཅིག་ཕྱག་བཞི་པ། ནོར་བུ་རིན་པོ་ཆེ་ཡི་ཐོར་གཙུག གཡུང་དྲུང་གི་དཔྲལ་རྒྱན། རིན་པོ་ཆེ་ཡི་རྩེར་ཕྲན། ཨུད་དཔལ་གྱི་སྙན་ཆ། ཁྲོ་བོའི་ཞལ་རས་ལ། ཡེ་ཤེས་ཀྱི་སྤྱན་གསུམ་བསྒྲད་པ། གཡོ་བའི་སྨིན་མ་བསྐྱོད་པ། ཚངས་པའི་སྙན་གདེང་བ། ཁྲོས་པའིཤངས་སྤོར་བ། འཇིགས་པའི་ཞལ་གདང་བ། རྣོ་དབལ་གྱི་མཆེ་བ་གཙེགས་པ། དྲག་པོའི་ལྗགས་རློབས་པ། བསྐལ་པའི་འདུ་འཕྲོ་འདྲ་བའི་ཨག་ཚོམ་ཅན། སྐུ་སྟོད་ཆེ་བརྗིད་རོལ་བའི་ཁྲོ་ཚུལ་ལ། བདུད་ཀྱི་གཡང་གཞི་དང་། ཐོད་པའི་ཕྲེང་བ་དང་། རུས་པའི་རྒྱན་གྱིས་བརྒྱན་པ། ཕྱག་གཡས་པ་གཉིས་ན་ཤེས་རབ་ཀྱི་རལ་གྲི་དང་ཐབས་ཀྱི་མདའ་གཞུ་བསྣམས་པ། གཡོན་པ་གཉིས་ན་ཡེ་ཤེས་ཀྱི་གར་གདུང་དང་ཟོ་བོ་སྦར་ཤད་བསྣམས་པ། དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ། ཞབས་གཉིས་གཡས་བརྐྱངས་གཡོན་བསྐུམས་པས་མ་རིག་འཁྲུལ་པའི་བདུད་དང་སྐྱེ་བའི་བདུད་མོ་མནན་ཏེ་གླང་ཆེན་གྱི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་རིག་པའི་ཁུ་བྱུག་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
གསུམ་པ་བྱང་གི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་བྱང་འཁོར་ལོ་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་རྒྱལ་པོ་མཚོན་པར་གསུངས། གསང་མཆོག་གསང་བའི་རྒྱལ་པོ་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ང་རྒྱལ་གྱི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་ཕུང་པོ་ལུས་ལེན་རྒས་པའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔ་ལས་གློ་བ་རླུང་གི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་བདག་གཞན་བྱ་བ་མ་བརྩལ་ཀྱང་ལྷུན་གྱིས་གྲུབ་པའི་བྱ་བ་ནན་ཏན་གྱི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་དགུ་པ་ཡེ་ཉིད་ཐིག་ལེ་གསལ་བ་དེ་བཞིན་ཉིད་ཅེས་པ་དེ་དང་། ཞིང་ཁམས་ལ་སྦྱར་ན་དབང་བསྒྱུར་གྱི་འཁོར་ལོ་ཇི་བཞིན་ཡེ་ཤེས་ཀྱི་རང་སྣང་ལ་ཡེ་ཤེས་ཀྱི་འཁོར་ལོས་དབང་བསྒྱུར་ཞིང་བག་ཆགས་སྡིག་སྒྲིབ་བྱང་བའི་ཡེ་ཤེས་ཀྱི་སྟོབས་དང་ལྡན་པའི་བྱང་འཁོར་ལོ་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་གསང་མཆོག་གསང་བའི་རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་བཞི་ཞབས་གཉིས་པ། ཁྲོ་བོའི་གདང་དྲུག་དང་ལྡན་པ། དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ། ཕྱག་གཡས་པ་གཉིས་ན་བྱམས་པའི་རལ་ཀྱུ་དང་ཐུགས་རྗེའི་ལྕགས་ཀྱུ་བསྣམས་པ། ཕྱག་གཡོན་པ་གཉིས་ན་མི་ནུབ་པའི་རྒྱལ་མཚན་དང་འཛིན་བྱེད་ཀྱི་གཟེ་མ་བསྣམས་པ། ཞབས་གཉིས་གཡས་བརྐྱངས་གཡོན་བསྐུམས་པ། ཕུང་པོ་ལུས་ལེན་གྱི་བདུད་དང་རྒས་པའི་བདུད་གཉིས་གདན་དུ་བཏིང་བ། གཡང་གཞི་དང་སྟག་ཤམ་སྦྲུལ་ནག་གིས་བརྒྱན་ཏེ་རྟ་མཆོག་གི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་རྒྱལ་པོའི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
བཞི་པ་ནུབ་ཀྱི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ནུབ་པད་མ་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་ཡེ་ཤེས་མཚོན་པར་གསུངས། ལྷ་གསང་མཆོག་གསང་བའི་ཡེ་ཤེས་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་འདོད་ཆགས་ཀྱི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་ཆགས་འཁོར་ཉོན་མོངས་ན་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་དེ་དང་། ཁམས་ལ་སྦྱར་ན་ཁམས་ལྔ་ལས་མཆིན་པ་མེའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་རྒྱ་མཚོ་དྭངས་པའི་ཀློང་དུ་གཟུགས་བརྙན་མ་འདྲེས་པར་སོ་སོར་གསལ་བ་བཞིན་རྩལ་ཤར་རོལ་པའི་སྣང་ཆ་རྣམས་མ་འདྲེས་པར་སོ་སོ་ནས་སྟོང་པའི་རང་གཟུགས་སུ་རྟོགས་པའི་སོར་རྟོགས་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བརྒྱད་པ་བསམ་གཏན་ཐིག་ལེ་བདེ་བའི་ངང་ལ་གནས་ཞེས་པ་དེ་དང་། ཞིང་ཁམས་ལ་སྦྱར་ན་འདམ་གྱི་དྲི་མས་མ་འགོས་པའི་པད་མའི་སྐུ་མཆོག་ལྟར་མ་རིག་པའི་མཚན་མ་ནུབ་ཅིང་འཁྲུལ་པ་རྟོག་འཛིན་གྱི་ཚོགས་རྣམས་རང་བཞིན་ཡེ་དག་ཏུ་གནས་པས་ནུབ་པད་མ་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་གསང་མཆོག་གསང་བའི་ཡེ་ཤེས་སྐུ་མདོག་གཡུ་འོད་འབར་བ། ཞལ་གཅིག་ཕྱག་བཞི་ཞབས་གཉིས་པ། སྤྱན་བཟློག་པ་ལ་སོགས་ཁྲོ་བོའི་གདང་དྲུག ཐོད་སྐམ་གྱི་དབུ་རྒྱན་དུར་ཁྲོད་ཆས་བརྒྱད་དང་ལྡན་པ། ཕྱག་གཡས་པ་གཉིས་ན་ཡེ་ཤེས་ཀྱི་རལ་ཀྱུ་དང་རེག་ཆོད་ཀྱི་ཤ་འབལ་འཛིན་པ། ཕྱག་གཡོན་པ་གཉིས་ན་དུག་གསུམ་འབུག་པའི་ཁ་ཊཾ་དང་དབལ་སོ་རུ་ཅོ་བསྣམས་པ། ཞབས་གཉིས་གཡས་བརྐྱངས་གཡོན་བསྐུམས་པ། ཆགས་འཁོར་ཉོན་མོངས་ཀྱི་བདུད་དང་ན་བའི་བདུད་གདན་དུ་བཏིང་སྟེ། ཆུ་སྲིན་གྱི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་ཡེ་ཤེས་ཀྱི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
ལྔ་པ་ལྷོ་ཡི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ལྷོ་རིན་ཆེན་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་གཡུང་དྲུང་མཚོན་པར་གསུངས། ལྷ་གསང་མཆོག་གསང་བའི་གཡུང་དྲུང་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ། ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ། རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ཕྲག་དོག་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། བདུད་རང་སར་དག་པའི་དབང་དུ་བྱས་ན་འཆི་བདག་ལས་བརྩན་འཆི་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཁམས་ལ་སྦྱར་ན་ཁམས་ལྔ་ལས་མཁལ་མ་ཆུའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་། ཡེ་ཤེས་ལ་སྦྱར་ན་བཟང་ངན་ཆེ་ཆུང་གི་མཚན་མ་ལས་གྲོལ་ཞིང་གཟུང་འཛིན་གཉིས་ཀྱི་རྒྱ་མདུད་ལས་གྲོལ་བའི་འཁོར་འདས་མཉམ་པ་ཉིད་དུ་མཁྱེན་པའི་ཡེ་ཤེས་དེ་དང་། ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བཅུ་པ་སེམས་ཉིད་ཐིག་ལེ་ཅིར་ཡང་མ་བཅོས་པ་དེ་དང་། ཞིང་ཁམས་ལ་སྦྱར་ན་ཡོན་ཏན་མངོན་པར་རྫོགས་པའི་ཡིད་བཞིན་གྱི་ནོར་བུ་ལྟར་དཀྱིལ་འཁོར་རབ་འབྱམས་རྒྱ་མཚོའི་བཀོད་པ་རྣམས་འབད་མེད་ལྷུན་གྲུབ་ཏུ་བྱུང་བའི་ལྷོ་རིན་ཆེན་རིགས་ཀྱི་ཞིང་ཁམས་དེ་ཉིད་དང་། རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན། མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་ཡབ་གསང་མཆོག་གསང་བའི་གཡུང་དྲུང་སྐུ་མདོག་ནམ་མཁའ་དག་པའི་ཁ་དོག་ཅན། ཞལ་གཅིག་ཕྱག་བཞི་ཞབས་གཉིས་པ། ཁྲོ་བོའི་གདང་དྲུག གར་གྱི་ཉམས་དགུ དུར་ཁྲོད་ཆས་བརྒྱད་དང་ལྡན་པ། ཕྱག་གཡས་པ་གཉིས་ན་ཐུགས་རྗེའི་རལ་ཀྱུ་དང་རྟོག་འཇོམས་ཀྱི་ཐོ་བ་ཕྱར་བ། ཕྱག་གཡོན་པ་གཉིས་ན་གསང་བའི་འཕར་འདབ་དང་རོམ་པོའི་འབྲུ་བདུན་བསྣམས་པ། དཔའ་ལ་འཇིག་པའི་ཆ་ལུགས་སྟོན་པ། ཞབས་གཉིས་གཡས་བརྐྱངས་གཡོན་བསྐུམས་པ། འཆི་བདག་ལས་བརྩན་དང་འཆི་བའི་བདུད་གཉིས་གདན་དུ་བཏིང་བ་སྟེ། ཤང་ཤང་གི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ། རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་གཡུང་དྲུང་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།
དེ་ལྟར་མཚོན་དགོས་པའི་བཀའ་རྒྱུད་ཀྱི་ཁུངས།
གསང་མཆོག་ཡབ་ཡུམ་གྱིས་གསུངས་པའི་གསང་ཆེན་ཐུགས་རྗེ་ཉི་མའི་རྒྱུད་གསུམ་གྱི་ནང་ཚན་གཞི་ཡེ་སངས་རྒྱས་པའི་རྒྱུད་མི་འགྱུར་ཐིག་ལེ་བསྟན་པའི་ལེའུ་དྲུག་པ་ལས། ཡེ་ཤེས་དེའི་གཡུང་དྲུང་ཐོབ་པའི་ཚུལ། ཐིག་ལེའི་བཅུད་ལས་སངས་རྒྱས་སྐུར་གྲུབ་པས། ཡོངས་སུ་མཚོན་པའི་མཐའ་ལས་འདས་པ་ཡི། དེ་མཚོན་གཡུང་དྲུང་གྲུ་ཁུག་གཟུགས་སྣང་ཡང་། རྩེ་གཅིག་བདེ་ཆེན་ངང་ལ་ཅོག་གི་བཞག སྤྲོས་པའི་དངོས་བྲལ་དོན་དམ་ལུང་ཡང་མནན། ཐམས་ཅད་རོ་གཅོག་ངང་དུ་ཐག་ཀྱང་ཆོད། སྒོམ་མེད་རང་བཞིན་གནས་པའི་ཐེག་པ་ཆེ། དེ་ལྟར་གནས་པས་མི་འགྱུར་གཡུང་དྲུང་ཐོབ། ཅེས་དང་། དེའི་འགྲེལ་གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་ལས། གསུམ་པ་ཡེ་ཤེས་དེས་གཡུང་དྲུང་ཐོབ་པའི་ཚུལ་ནི། གཡུང་དྲུང་དེ་གང་ཞེ་ན། དུས་གསུམ་དུ་འགྱུར་བ་མེད་པ། ཡོངས་སུ་མཚན་མའི་མཐའ་ལས་འདས་པ་དེ་ལ་གདགས་སོ། དེ་ལྟར་མཚན་མེད་ཡིན་བཞིན་མོད། དངོས་པོ་ལྟེ་བ་གྲུ་ཁུག་དང་བཅས་པ་ཅི་ལ་བསྟན་ཞེ་ན། མཚན་མས་དོན་ལ་མཚོན་པའི་ཕྱིར་བསྟན་ཏེ། ལྟེ་བ་དང་བཅས་པ་ལྷ་གསང་མཆོག་མཐར་ཐུག་མཚོན་པའོ། གྲུ་ཁུག་དང་བཅས་པ་ལྷ་གསང་མཆོག་གསང་བའི་ཁུ་བྱུག་བྱ་བ། བདེ་བ་ཆེན་པོ་ལ་སྤྲོ་ཞིང་དང་བ་བསྐྱེད་པ་དང་། མཚན་མེད་ལ་ཅོག་གིས་བཞག་པའི་བརྡའོ། གསང་མཆོག་གསང་བའི་རྒྱལ་པོ་བྱ་བ་བདེ་བ་ཆེན་པོ་ལ་སྤྲོས་དང་བྲལ་བར་འཇུག་ཅིང་། དོན་དམ་གྱི་ལུང་ནོད་པའི་བརྡའོ། གསང་མཆོག་གསང་བའི་ཡེ་ཤེས་བྱ་བ། བདེ་བ་ཆེན་པོ་དེ་ལ་དུ་མ་རོ་གཅིག་ཏུ་བསྲེ་ཞིང་། བྱང་ཆུབ་སེམས་ལ་ངང་གིས་ཐག་ཆོད་པའི་བརྡའོ། གསང་མཆོག་གསང་བའི་གཡུང་དྲུང་བྱ་བ། བདེ་བ་ཆེན་པོ་ལ་བསྒོམ་ཞིང་སྤྱད་དུ་མེད་དེ། རང་བཞིན་ཉིད་ཀྱི་ཐེག་པ་ཆེན་པོར་གྲུབ་པའི་བརྡའོ། དེ་ལྟར་དངོས་པོ་བསྟན་པས་དངོས་མེད་ཡེ་ཤེས་རྙེད་པའི་ལྷའི་དོན་དེ་དག ཡེ་ཤེས་དེ་ལ་ལྷུན་གྱིས་གྲུབ་པས་ན། བདེ་བ་ཡེ་ཤེས་མི་འགྱུར་བའི་གཡུང་དྲུང་ཐོབ་པར་བསྟན་པའོ། ཞེས་དང་། གསང་མཆོག་ཡབ་ཡུམ་གྱིས་གསུངས་པའི་འབྲས་བུ་རྫོགས་སངས་རྒྱས་པའི་རྒྱུད་ལས། སྐུ་ལས་ཡེ་ཤེས་ཇི་ལྟར་འཆར་ཞེ་ན། བདེ་ཆེན་རྩལ་ལས་འགག་མེད་ཆེ་བ་རུ། རྩལ་མེད་ལྷུན་གྱིས་གྲུབ་པའི་ཡེ་ཤེས་ཤར། ཞེ་སྡང་གནས་དག་སྟོང་ཉིད་ཡེ་ཤེས་ཀྱིས། གདུལ་བྱ་མ་སྨིན་པ་རྣམས་སྨིན་པ་དང་། སྒྱུ་མ་གཟུགས་བརྙན་བདུད་བརྒྱད་རང་གྲོལ་ནས། དེ་བཞིན་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་མཐར་ཐུག་སྐུ་རུ་སངས་རྒྱས་སོ། གཏི་མུག་གནས་དག་མེ་ལོང་ཡེ་ཤེས་ཀྱིས། མ་རིག་འཁྲུལ་པ་སྐྱེ་བའི་བདུད་བཅོམ་ནས། གཡུང་དྲུང་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་ཁུ་བྱུག་སྐུ་རུ་སངས་རྒྱས་སོ། ང་རྒྱལ་གནས་དག་ནན་ཏན་ཡེ་ཤེས་ཀྱིས། ཕུང་པོ་ལུས་ལེན་རྒས་པའི་བདུད་བཅོམ་ནས། འཁོར་ལོ་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་རྒྱལ་པོའི་སྐུ་རུ་སངས་རྒྱས་སོ། འདོད་ཆགས་གནས་དག་སོར་རྟོགས་ཡེ་ཤེས་ཀྱིས། ཆགས་འཁོར་ཉོན་མོངས་ན་བའི་བདུད་བཅོམ་ནས། པད་མ་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་ཡེ་ཤེས་སྐུ་རུ་སངས་རྒྱས་སོ། ཕྲག་དོག་གནས་དག་མཉམ་ཉིད་ཡེ་ཤེས་ཀྱིས། འཆི་བདག་ལས་བརྩན་འཆི་བའི་བདུད་བཅོམ་ནས། རིན་ཆེན་རིགས་ཀྱི་ཞིང་ཁམས་ལྷུན་གྲུབ་ནས། གསང་མཆོག་གཡུང་དྲུང་སྐུ་རུ་སངས་རྒྱས་སོ། ཞེས་དང་། ལམ་མངོན་སངས་རྒྱས་པའི་རྒྱུད་ལས། ཐུགས་ལ་གསང་མཆོག་མཚེར་པ་ཁུ་བྱུག་སྟེ། གློ་བ་གསང་རྒྱལ་མཆིན་པར་གསང་ཡེ་ཤེས། མཁལ་མར་གསང་བའི་གཡུང་དྲུང་ཡབ་ཡུམ་བསྐྱེད། ཅེས་གསུངས་པའི་གསེར་གྱི་ཡང་ཞུན་དང་འདྲ་བའི་ལུང་མཆོག་འདི་དག་ལ་རྟོག་དཔྱོད་དང་ཉམས་ལེན་མཛོད་དང་། མཚོན་བྱེད་དཔེའི་གཡུང་དྲུང་གི་ལམ་ནས་མཚོན་བྱ་དོན་གྱི་གཡུང་དྲུང་ཚུལ་བཞིན་དུ་རྟོགས་པར་འགྱུར་བ་གདོན་མི་ཟའོ།
གཡུང་དྲུང་ཞེས་པ་འགྱུར་མེད་དང་སྐྱེ་མེད་ཀྱི་བརྡ་དོན་ཡིན་པའི་རྒྱུ་མཚན།
ད་ལྟ་འོ་ཅག་རྣམས་ཀྱིས་རིས་སུ་བྲིས་ཤིང་འབུར་དུ་གཏོད་པའི་གཡུང་དྲུང་འདི་ནི། དངོས་མེད་གཡུང་དྲུང་གི་སྐུ་མཆོག་དེ་ཉིད་མཚོན་བྱེད་ཙམ་ཡིན་ལ། དེ་ལྟར་དངོས་པོས་དངོས་མེད་མཚོན་པ་ལ་དགོས་པ་ཡང་ཡོད་དེ། མ་རྟོགས་པ་རྣམས་རྟོགས་པར་བྱ་བའི་ཕྱིར། ཀུན་རྫོབ་སྒྱུ་མས་ཁྲིད་ནས་ངེས་པའི་དོན་བསྟན་དགོས་པའི་ཕྱིར་རོ། གསང་སྔགས་ཟབ་མོའི་རྒྱུད་དོན་ལ་དཔྱད་ན་སྐུ་གསུང་ཐུགས་ཀྱི་རྟེན་མཆོག་རྣམས་དང་དེ་བཞིན་དཀྱིལ་འཁོར་རྣམ་པ་གསུམ་དུ་བསྟན་པ་རྣམས་དང་ལྷ་ཡི་སྐུ་མདོག་ཕྱག་མཚན་རེ་རེས་ཀྱང་ཁྱད་པར་གྱི་དོན་རེ་གོ་རྒྱུ་ཡོད་པ་སྨོས་མེད་དོ། དེ་རྣམས་ལ་གསང་སྔགས་ཀྱི་གཞུང་ནས་བཤད་པའི་དག་པ་དྲན་པ་ཞེས་ཀྱང་བརྗོད། མཚོན་བྱ་དོན་གྱི་གཡུང་དྲུང་ནི་སྔ་རབས་འདས་པ་རྣམས་ཀྱི་གཤེགས་ཤུལ། ད་ལྟ་བཞུགས་པ་རྣམས་ཀྱི་ཐུགས་དགོངས། མ་བྱོན་རྒྱལ་བ་ཡོངས་ཀྱི་འདྲེན་པ། གསུང་རབས་དུ་མའི་དགོངས་གཞིའི་རྩ་བར་གྱུར་པའི་རང་འབྱུང་གི་རིག་པ་ཟང་ཐལ་འདི་ཉིད་ཡིན་ཏེ། གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་ལས། གསུམ་པ་ཡེ་ཤེས་དེས་གཡུང་དྲུང་ཐོབ་པའི་ཚུལ་ནི། གཡུང་དྲུང་དེ་གང་ཞེ་ན། དུས་གསུམ་དུ་འགྱུར་བ་མེད་པ། ཡོངས་སུ་མཚན་མའི་མཐའ་ལས་འདས་པ་དེ་ལ་གདགས་སོ། དེ་ལྟར་མཚན་མེད་ཡིན་བཞིན་མོད། དངོས་པོ་ལྟེ་བ་གྲུ་ཁུག་དང་བཅས་པ་ཅི་ལ་བསྟན་ཞེ་ན། མཚན་མས་དོན་ལ་མཚོན་པའི་ཕྱིར་བསྟན་ཏེ། ལྟེ་བ་དང་བཅས་པ་ལྷ་གསང་མཆོག་མཐར་ཐུག་མཚོན་པའོ། གྲུ་ཁུག་དང་བཅས་པ་ལྷ་གསང་མཆོག་གསང་བའི་ཁུ་བྱུག་བྱ་བ། བདེ་བ་ཆེན་པོ་ལ་སྤྲོ་ཞིང་དང་བ་བསྐྱེད་པ་དང་། མཚན་མེད་ལ་ཅོག་གིས་བཞག་པའི་བརྡའོ། གསང་མཆོག་གསང་བའི་རྒྱལ་པོ་བྱ་བ་བདེ་བ་ཆེན་པོ་ལ་སྤྲོས་དང་བྲལ་བར་འཇུག་ཅིང་། དོན་དམ་གྱི་ལུང་ནོད་པའི་བརྡའོ། གསང་མཆོག་གསང་བའི་ཡེ་ཤེས་བྱ་བ། བདེ་བ་ཆེན་པོ་དེ་ལ་དུ་མ་རོ་གཅིག་ཏུ་བསྲེ་ཞིང་། བྱང་ཆུབ་སེམས་ལ་ངང་གིས་ཐག་ཆོད་པའི་བརྡའོ། གསང་མཆོག་གསང་བའི་གཡུང་དྲུང་བྱ་བ། བདེ་བ་ཆེན་པོ་ལ་བསྒོམ་ཞིང་སྤྱད་དུ་མེད་དེ། རང་བཞིན་ཉིད་ཀྱི་ཐེག་པ་ཆེན་པོར་གྲུབ་པའི་བརྡའོ། དེ་ལྟར་དངོས་པོ་བསྟན་པས་དངོས་མེད་ཡེ་ཤེས་རྙེད་པའི་ལྷའི་དོན་དེ་དག ཡེ་ཤེས་དེ་ལ་ལྷུན་གྱིས་གྲུབ་པས་ན། བདེ་བ་ཡེ་ཤེས་མི་འགྱུར་བའི་གཡུང་དྲུང་ཐོབ་པར་བསྟན་པའོ། ཞེས་གསུངས་པ་ལྟར་རོ། སྔགས་སེམས་སྤྱིའི་སྐད་དུ་ཀུན་ཏུ་བཟང་པོ་ཞེས་སུ་བསྔགས་པ་ཡང་འདི་ཉིད་ཡིན། དེ་ལྟ་བུའི་གཡུང་དྲུང་གི་སྐུ་དེ་འགྱུར་མེད་ཀྱི་རང་བཞིན་དུ་ཇི་ལྟར་གནས་པ་ཡིན་ནམ་ཞེ་ན། དང་པོ་འགྱུར་མེད་དུ་གནས་པའི་ཚུལ་འཆད་ན་འདི་ལྟར་ཡིན་ཏེ། འདུས་བྱས་ལས་གྲུབ་པའི་གནས་ཐམས་ཅད་ནི་རྒྱུ་རྐྱེན་འཕེལ་འགྲིབ་ཀྱི་རྗེས་སུ་འགྲོ་བས་འགྱུར་བ་ཅན་ཤ་སྟག་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་འདུས་བྱས་ལ་རག་མ་ལས་པས་གང་གིས་ཀྱང་འགྱུར་ཏུ་མི་བཏུབ་ཤིང་བོན་ཉིད་གཤིས་ཀྱི་ངོ་བོར་གྲུབ་པས་མི་འགྱུར་གཡུང་དྲུང་གི་ངོ་བོར་གནས་པ་དང་། འདུས་བྱས་ལས་གྲུབ་པའི་དུས་འདས་པ་འགག་ཟིན་པ་དང་ད་ལྟ་བ་སྐྱེས་ལ་མ་འགག་པ་དང་མ་འོངས་པ་སྐྱེ་བའི་ནུས་པ་ཡོད་ཀྱང་མ་སྐྱེས་པའི་རིགས་རྣམས་ནི་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་དུས་གསུམ་གྱི་མཚན་མའི་མཐའ་ལས་རྣམ་པར་གྲོལ་ཞིང་ཐིག་ལེ་ཉག་མ་གཅིག་གི་ངོ་བོར་གནས་པས་དུས་ཀྱི་མི་འགྱུར་གཡུང་དྲུང་གི་ངོ་བོར་གནས་པ་དང་། འདུས་བྱས་ལས་གྲུབ་པའི་ཚེ་ཚད་ལ་རིང་ཐུང་དང་ཕྱི་ནང་གི་བར་ཆོད་བསམ་གྱིས་མི་ཁྱབ་པར་མངའ་བས་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་སྐྱེ་འགག་གནས་གསུམ་གྱི་མཐའ་དང་བྲལ་བས་མི་འགྱུར་གཡུང་དྲུང་གི་ངོ་བོར་གནས་པ་དང་། འདུས་བྱས་ལས་གྲུབ་པའི་དབང་པོའི་ལུས་དང་ཡིད་ལུས་རྣམས་ནི་འཇིག་རྐྱེན་གྱི་དབང་དུ་གྱུར་པས་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་མི་བདེ་བའི་མཚན་མའི་མཐའ་ཐམས་ཅད་དང་བྲལ་བའི་བདེ་བ་ཆེན་པོ་གསང་མཆོག་རང་རིག་གི་ལུས་ཡིན་པས་མི་འགྱུར་གཡུང་དྲུང་གི་ངོ་བོར་གནས་པ་དང་། བློ་དང་ཡིད་དང་རྣམ་ཤེས་ཀྱི་རིགས་སུ་གྱུར་པའི་རིག་པ་དེ་རྣམས་རིག་པ་འགྱུར་བ་ཅན་ཡིན་ལ་རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་འདི་ནི་སྐྱེ་མེད་རང་འབྱུང་གི་རིག་པ་ཡིན་པས་མི་འགྱུར་གཡུང་དྲུང་གི་ངོ་བོར་གནས་པ་ཡིན་ཏེ། གཞི་ཡེ་སངས་རྒྱས་པའི་རྒྱུད་མི་འགྱུར་ཐིག་ལེ་བསྟན་པའི་ལེའུ་དྲུག་པ་ལས། དང་པོ་གཞིའི་རང་འབྱུང་ཡེ་ཤེས་དེ། གནས་ཀྱི་མི་འགྱུར་བོན་ཉིད་གཡུང་དྲུང་དབྱིངས། དུས་ཀྱི་མི་འགྱུར་དུས་གསུམ་གཅིག་པུ་ཉིད། ཚེའི་མི་འགྱུར་སྐྱེ་འགག་མཐའ་དང་བྲལ། སྐུ་ནི་མི་འགྱུར་བདེ་བ་ཆེན་པོའི་སྐུ། ཡེ་ཤེས་མི་འགྱུར་རང་འབྱུང་དག་པར་བཞུགས། ཞེས་གསུངས་པ་ལྟར་རོ།
དེ་ལྟ་བུའི་གཡུང་དྲུང་གི་སྐུ་དེ་སྐྱེ་མེད་ཀྱི་རང་བཞིན་དུ་ཇི་ལྟར་གནས་པ་ཡིན་ནམ་ཞེ་ན། སྐྱེ་མེད་དུ་གནས་པའི་ཚུལ་འཆད་ན་འདི་ལྟར་ཡིན་ཏེ། རང་འབྱུང་གི་རིག་པ་ཟང་ཐལ་འདི་ནི་འཛིན་པའི་མཐའ་ལས་འདས་པས་བདག་གཞན་གཉིས་སུ་འཛིན་ནས་འཁོར་བ་དང་ཉོན་མོངས་སྐྱེ་བ་མེད་པ་དང་། འདི་ནི་གང་སྣང་གང་ཤར་གསལ་ལ་རྟོག་པ་མེད་པའི་ཚུལ་དུ་མཁྱེན་པ་ཙམ་ལས་སྣང་བ་ལ་ཆགས་ནས་ལས་དང་སྡུག་བསྔལ་སྐྱེ་བ་མེད་པ་དང་། འདི་ནི་འདས་པའི་རྗེས་མི་གཅོད་པ་དང་མ་འོངས་པའི་སྔོན་མི་བསུ་བ་ད་ལྟ་བ་ལ་རྩིས་གདབ་སོགས་གང་ཡང་མི་བྱེད་པའི་རིག་པ་ཡིན་པས་རིག་པ་འདི་ཡིས་སྣང་བའི་རྗེས་གཅོད་ནས་འཁྲུལ་པ་རྟོག་འཛིན་གྱི་རིགས་རྣམས་སྐྱེ་བའི་སྐབས་མི་སྲིད་པས་སྐྱེ་བ་མེད་པ་དང་། འདི་ནི་འཛིན་ཆགས་ཞེན་གསུམ་གྱི་རྒྱ་ལས་ཡེ་ནས་གྲོལ་བའི་རང་འབྱུང་ཀ་དག་གི་ངོ་བོར་གནས་པ་ཙམ་ལས་རིག་པ་འདིས་གང་ཞིག་ཡུལ་དུ་བྱེད་ནས་གཟུང་འཛིན་གྱི་སྒྲིབ་པ་སོགས་གང་ཡང་སྐྱེ་བ་མེད་པ་དང་། འདི་ནི་འཁྲུལ་སྒྲིབ་གོལ་གསུམ་དང་ལོག་དམན་འཆལ་གསུམ་སད་སྟོར་འབྱམས་གསུམ་གྱི་སྐྱོན་སོགས་ཀྱིས་ཡེ་ནས་གོས་མ་མྱོང་པའི་དག་པ་ཆེན་པོའི་ངོ་བོར་གནས་པའི་གསང་ཆེན་གྲུབ་པའི་མཐའ་ཡིན་ལ། རིག་པ་འདི་འཆལ་ནས་གྲུབ་པའི་མཐའ་སོགས་གང་ཡང་སྐྱེ་བ་མེད་པ་ཡིན་ཏེ། གཞི་ཡེངས་རྒྱས་པའི་རྒྱུད་སྐྱེ་མེད་ཐིག་ལེ་བསྟན་པའི་ལེའུ་བདུན་པ་ལས། ཇི་ཕྱིར་འདི་ལ་སྐྱེ་བ་མེད་བརྒལ་ན། འདས་པས་འཁོར་བ་ཉོན་མོངས་སྐྱེ་བ་མེད། མཁྱེན་པས་ལས་དང་སྡུག་བསྔལ་སྐྱེ་བ་མེད། ངེས་པས་འཁྲུལ་པ་རྟོག་འཛིན་སྐྱེ་བ་མེད། དག་པས་གཟུང་འཛིན་སྒྲིབ་པ་སྐྱེ་བ་མེད། ཡིན་པས་འཆལ་བའི་གྲུབ་མཐའ་སྐྱེ་བ་མེད། ཅེས་གསུངས་པ་ལྟར་རོ།
གཡུང་དྲུང་འདི་ལ་སྐུ་ཞེས་མཚན་གསོལ་དགོས་པའི་རྒྱུ་མཚན་གང་ཡིན་ནམ།
སྤྱིར་སྐུ་ཞེས་པ་འདི་ལ་མདོ་སྔགས་སེམས་གསུམ་གི་གཞུང་སོ་སོའི་ཁོངས་ནས་གསུང་སྲོལ་དུ་མ་ཞིག་ཡོད་མོད་ཀྱང་། སྐབས་འདིར་གསང་ཆེན་མ་རྒྱུད་ཐུགས་རྗེ་ཉི་མའི་རྒྱུད་གསུམ་གྱི་དགོངས་དོན་གཙོ་བོར་བཞག་ནས་འགྲེལ་ན། རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་མི་ཤིག་གཡུང་དྲུང་གི་ངོ་བོར་གནས་པ་འདི་ལ་སྐུ་ཞེས་མཚན་གསོལ་དགོས་པའི་རྒྱུ་མཚན་ནི། སྤྱིར་ལུས་ཀྱི་རྣམ་གྲངས་ལ་གཞུང་འདི་ནས་ཆབ་ནག་པས་འདོད་པའི་དབང་པོའི་ལུས་དང་འཕན་ཡུལ་པས་འདོད་པའི་ཡིད་ཀྱི་ལུས་དང་ཆབ་དཀར་བས་འདོད་པའི་རང་རིག་གི་ལུས་དང་དཔོན་གསས་པས་འདོད་པའི་སེམས་ཉིད་ཀྱི་ལུས་དང་བཞི་རུ་གསུངས་ཀྱང་། ལུས་དང་པོ་གཉིས་ནི་ཐ་མལ་གྱི་ལུས་ཡིན་པས་མི་རུང་ལ་འདི་ནི་འོག་མ་གཉིས་ལས་འདས་པའི་གསང་མཆོག་གི་ལུས་ཡིན་པ་དང་རང་རིག་གི་ལུས་ཡིན་པ་ཡེ་ཤེས་ཀྱི་ལུས་ཡིན་པའི་རྒྱུ་མཚན་གྱིས་སྐུ་ཞེས་མཚན་གསོལ་བ་ནི་གཞུང་འདི་རྣམས་ཀྱི་དགོངས་དོན་འཁྲུལ་མེད་ཡིན། དང་པོ་གསང་མཆོག་གི་ལུས་ཡིན་པའི་རྒྱུ་མཚན་ཡོད་དེ། གསང་མཆོག་གི་ལུས་ཞེས་བྱ་བ་གསང་བ་ཆེན་པོ་དགུས་གསང་བའི་ལུས་ཡིན་པ་དང་གསང་བའི་བོན་སྡེ་དགུ་ལས་ཁྱད་པར་དུ་འཕགས་པའི་ལུས་ཡིན་པའི་ཕྱིར་ཏེ། གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་ནུབ་ཐིག་ལེའི་འགྲེལ་ལས། གསང་ཆེན་ཞེས་བྱ་བ་རང་འབྱུང་གི་ཡེ་ཤེས་དེ། གསང་བ་ཆེན་པོ་དགུས་གསང་བ་ཡིན་ཏེ། རང་བཞིན་གྱིས་གསང་བས་ཕྱི་རོལ་པས་མི་མཐོང་། ལས་ཀྱིས་གསང་བས་སེམས་ཅན་ཉོན་མོངས་པས་མི་མཐོང་། ཐབས་ཀྱིས་གསང་བས་གྲུབ་མཐའ་གཞན་པས་མི་མཐོང་། ཤེས་རབ་ཀྱིས་གསང་བས་ཐེག་པ་དམན་པས་མི་མཐོང་། མཁའ་འགྲོའི་རྩལ་གྱིས་གསང་བས་སྐལ་མེད་ལ་མི་འཕྲད། གསང་སྔགས་ཀྱི་ནུས་པས་གསང་བས་བདུད་དང་སྲིན་པོས་མི་ཚུགས། ཡེ་ཤེས་ཀྱི་སྟོབས་ཀྱིས་གསང་བས་ཉོན་མོངས་པས་བར་མི་ཆོད། ཐུགས་རྗེའི་མཐུ་ཡིས་གསང་བས་ཞུགས་པ་སྨིན་གྲོལ་དུ་ངེས། ཨ་དཀར་གྱི་དབྱིངས་ཀྱིས་གསང་བས་བོན་གཞན་རྣམས་ཕྱི་ཤར་འགྱུར། དེ་ལྟར་གསང་བ་ཆེན་པོ་དགུས་གསང་བས་ན་གསང་ཆེན་ཞེས་་བྱའོ། གསང་མཆོག་ཅེས་བྱ་བ་གསང་བའི་བོན་སྡེ་དགུ་ལས་མཆོག་ཏུ་གྱུར་པའོ། ཞེས་གསུངས་པ་ལྟར་རོ། གཉིས་པ་རང་རིག་གི་ལུས་ཡིན་པའི་རྒྱུ་མཚན་ཡོད་དེ། རང་རིག་གི་ལུས་ཞེས་བྱ་བ་འདི་ནི་ལྟོས་སྟེ་ཤེས་པའི་རིག་པ་དང་འཐད་པ་སྒྲུབ་པའི་རིག་པ་བྱ་བ་བྱེད་པའི་རིག་པ་དེ་དག་ལས་རྣམ་པར་འདས་པའི་སྟོང་པ་རང་གསལ་གྱི་ཡེ་ཤེས་དེ་ཉིད་ལ་གོ་བ་ཡིན་ཏེ། གཞི་ཡེ་སངས་རྒྱས་པའི་རྒྱུད་ཀུན་གཞི་ཡེ་ཤེས་ལྷུན་གྲུབ་བསྟན་པའི་ལེའུ་གཉིས་པའི་དཀྱུས་ཚིག་ལས། རང་རིག་མངོན་སུམ་ཟབ་དཀར་དོན་ཞུགས་པས། འཇིག་རྟེན་ལུས་མིན་ལུས་མཆོག་རང་རིག་ལུས། ཞེས་དང་། དེ་ཉིད་ལས། མངོན་རྗེས་གཞན་བཞི་དགོས་ནུས་འདིར་ཆུང་ཡང་། ཟབ་དཀར་གྲུབ་མཐའ་རང་རིག་མེད་ཐབས་མེད། ཅེས་དང་། དེ་ཉིད་ལས། འཇལ་བྱེད་རང་རིག་དངོས་ལ་མ་གསལ་ན། དམུ་ལོང་ནམ་མཁའི་མཐའ་ཚོལ་ཇི་བཞིན་ཡིན། ཞེས་གསུངས་པ་ལྟར་རོ། གསུམ་པ་ཡེ་ཤེས་ཀྱི་ལུས་ཡིན་པའི་རྒྱུ་མཚན་ཡོད་དེ། གསང་བདག་གྲུབ་པའི་དབང་ཕྱུག་གིས་མཛད་པའི་མི་ནུབ་ཐིག་ལེའི་འགྲེལ་ལས། ཡང་དག་པའི་ཡེ་ཤེས་ཀྱི་ལུས་ཡིན་པས་ན་སྐུའོ། ཞེས་གསུངས་པ་ལྟར་རོ།
གཡུང་དྲུང་འཆང་བ་པོ་རྣམས་ཀྱི་ཐུགས་ལ་ངེས་དགོས་པའི་ཞུ་སྙིང་།
བསྟན་པའི་སྙིང་པོ་གསང་སྔགས་དང་གསང་སྔགས་གི་ངོ་བོ་ནི་རང་འབྱུང་གི་རིག་པ་ཟང་ཐལ་གྱི་སྐུ་རུ་གྱུར་པའི་རྒྱལ་བ་ཀུན་ཏུ་བཟང་པོའི་ཐུགས་གཡུང་དྲུང་དེ་ཉིད་ཡིན་ལ། འདི་ལྟ་བུའི་གཡུང་དྲུང་གི་དོན་དེ་ཉིད་ལ་རང་གི་དད་པ་དང་ཡིད་ཆེས་བརྩོན་འགྲུས་ཀྱི་གྲོགས་དང་སྦྲེལ་ནས་ཉམས་ལེན་བསྐྱང་ནུས་ན་ཚེས་གཅིག་ལུས་གཅིག་ལ་རྫོགས་པ་ཆེན་པོའི་ལུགས་འདིར་སངས་རྒྱས་ལག་འཆང་ཐོབ་པར་གདོན་མི་ཟའོ། འདི་ལྟ་བུའི་གཡུང་དྲུང་གི་དོན་དེ་ཉིད་ལ་ཐབས་བསྐྱེད་རྫོགས་ཀྱི་ཉམས་ལེན་གནད་དུ་བསྣུན་ནས་ཉམས་ལེན་ཚུལ་བཞིན་དུ་བསྐྱང་ནུས་ན། རིང་པོར་མི་ཐོག་པར་མྱུར་བ་ཉིད་དུ་ཟབ་དཀར་སྔགས་ཀྱི་ལུགས་ལ་གསང་མཆོག་མཐར་ཐུག་གི་སྐུ་རུ་གྲུབ་པར་ངེས་པའོ། ལུང་རིག་འགྲེལ་ཚུལ་གྱི་གནད་ཤེས་ན་གསང་མཆོག་རིགས་ལྔ་འདི་ལ་ཡང་དྲང་དོན་དང་ངེས་དོན་གྱི་འགྲེལ་ཚུལ། གཞི་དང་རྩལ་ཤར་གྱི་འགྲེལ་ཚུལ། ཕྱི་ནང་གསང་གསུམ་གྱི་འགྲེལ་ཚུལ་དུ་མ་ཞིག་ཡོད་པར་སྣང་། གསང་ཆེན་མ་རྒྱུད་ཐུགས་རྗེ་ཉི་མའི་ལྷ་ཚོགས་སྤྲོས་ཚུལ་གྱི་རིམ་པ་ལ་ཡང། རབ་ཀྱི་དབང་དུ་བྱས་ན་ཐུགས་རྗེ་ཉི་མ་འབུམ་ཤར་གྱི་ལྷ་ཚོགས་དང་། འབྲིང་གི་དབང་དུ་བྱས་ན་ཐུགས་རྗེ་ཉི་མ་སྟོང་ཤར་གྱི་ལྷ་ཚོགས། བསྡུས་པའི་དབང་དུ་བྱས་མ་རྒྱུད་ཀྱི་ལྷ་ཚོགས་སུམ་བརྒྱ་དྲུག་ཅུ་རྩ་དྲུག། ཤིན་ཏུ་བསྡུས་པའི་དབང་དུ་བྱས་ན་བརྒྱ་དང་དྲུག་ཅུའི་ལྷ་ཚོགས་ཀྱི་བཀོད་པ་སྤྲོས་རྒྱུ་ཡོད་པ་བོན་ཉིད་ཐིག་ལེའི་འགྲེལ་གྱི་དགོངས་དོན་ལྟར་ཡིན་ལ། ལྷ་ཚོགས་དེ་རྣམས་བསྡུས་ན་གསང་མཆོག་ཡབ་ཡུམ་གཉིས། གསང་མཆོག་ཡབ་ཡུམ་གཉིས་ཀྱང་དོན་དམ་པའི་དབང་དུ་བྱས་ན། གསལ་སྟོང་ཡབ་ཡུམ་གཉིས། དེ་ཡང་མདོར་དྲིལ་ན་ཐིག་ལེ་ཉག་གཅིག་གི་བདག་ཉིད་དུ་བཞུགས་པའོ། དེ་ཉིད་དཔེའི་ལམ་ནས་མཚོན་བྱེད་དུ་བོན་གྱི་བརྡ་རྟགས་རིས་སུ་བྲིས་པའི་གཡུང་དྲུང་དང་འབུར་དུ་གཏོད་པའི་གཡུང་དྲུང་ལ་སོགས་པ་འདི་རྣམས་བྱུང་བ་ཡིན་ནོ། མཚོན་བྱེད་དཔེའི་གཡུང་དྲུང་གི་བརྡ་རྟགས་དེ་ནི་རྒྱུད་གསུམ་གྱི་གཞུང་ལས་གསལ་བ་ལྟར་ན་གསང་མཆོག་རིགས་ལྔ་མཚོན་བྱེད་དུ་གསུངས་པ་དེ་ལྟར་ལ། སེམས་ཕྱོགས་ཀྱི་ལུགས་སུ་བྱས་ན་ངོ་བོ་རང་བཞིན་ཐུགས་རྗེ་གསུམ་གྱི་བདག་ཉིད་དུ་གནས་པའི་མ་བཅོས་གཉུག་མའི་སྐུ་མཆོག་དེ་ཉིད་མཚོན་བྱེད་ཡིན་པར་སྨོས་ཅི་ལ་དགོས།
རང་གི་བཀའ་དྲིན་སུམ་ལྡན་གྱི་དཔོན་གསས་བླ་མ་༧གསང་གསུམ་བོན་གྱི་མཛོད་འཛིན་༧སྐྱབས་རྗེ་སྨན་རིའི་ཡོངས་འཛིན་སྨྲ་བའི་སེང་གེ་མཆོག་གིས་གསུངས་པའི་མ་རྒྱུད་ཀྱི་གདམས་སྐོར་འདི་རྣམས་ཀྱི་ཞལ་ཁྲིད་ལ་ཡང་ནས་ཡང་དུ་ཉན་པའི་སྐལ་པ་དང་ལྡན་ཞིང་། ༧སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་གི་སྐུ་མདུན་ནས་གདམས་སྐོར་འདི་རྣམས་ཀྱི་ཞལ་ཁྲིད་ཐོབ་པ་དང་། ཤིན་ཏུ་ཟབ་པའི་གཞུང་ཆེན་འདི་རྣམས་ལ་རང་གིས་ཐོས་བསམ་ཅུང་ཟད་བྱས་པའི་ཉེར་ལེན་དང་བཅས་ཉི་མ་དོན་གྲུབ་ཏུ་འབོད་པས་ས་འཛིན་སྨན་གྱི་རི་བོ་ནས་སྤེལ།
3,124 total views, 4 views today


text:
མཆན:གཤམ་གྱི་རྩོམ་ཡིག་འདི་ནི་རྒྱ་ནག་གཞུང་འབྲེལ ༼ཀྲུང་གོ་བོད་ལྗོངས་དྲྭ་བ༽ཞེས་པའི་སྟེང ༢༠༡༥ ལོའི་ཕྱི་ཟླ ༡༠ ཚེས ༡༩ ཉིན་བཀོད་པའི་རྩོམ་ཡིག་ཅིག་རེད། རྩོམ་པ་པོའི་མིང་ལ་ལི་མིང་ཧྭ་ཟེར་ཞིང་། ཁ་བྱང་གི་སྔོན་དུ“ཡུལ་གཅིག་ཁོ་ནའི་གནས་ཚུལ”ཞེས་གལ་ཆེའི་རང་བཞིན་ཡང་བཏོན་འདུག གང་ལྟར་རྒྱ་ནག་གུང་ཁྲན་ཚང་གི་འགྲོ་ལུགས་ལྟར་ན། གཞུང་འབྲེལ་སྨྱན་བྱད་སྟེང་གཞུང་གི་ལྟ་བ་དང་ལངས་ཕྱོགས། སྲིད་ཇུས་སོགས་བརྗོད་པའི་རྩོམ་ཡིག་ཅིག་ཐོན་དུས། དེ་མི་ག་གེ་མོ་ཞིག་གི་རང་སྣང་གང་ཤར་ལྟར་སྤེལ་པའི་སྒེར་གྱི་ལྟ་བ་ཞིག་ཡིན་མི་སྲིད་ལ། ལྷག་དོན་བོད་དོན་གྱིས་གཙོས་མི་རིགས་ཀྱི་གནད་དོན་སྐོར་གྱི་རྩོམ་ཡིག་རིགས་གོང་རིམ་གྱི་ཆོག་མཆན་མེད་པར་དེ་བས་ཀྱང་བཀོད་ཆོག་ཆོག་ཅིག་མིན། དེ་བས་ན། རྩོམ་ཡིག་འདི་ལ་རྒྱབ་ལྗོངས་དང་དགོས་དབང་། དམིགས་ཡུལ་ངེས་ཅན་ཞིག་ཡོད་པར་ངོས་འཛིན་བྱས་ཆོག་པར་སྙམ།
ཤེས་གསལ་ལྟར་ན། ཕྱི་ཟླ་བརྒྱད་པའི་མཇུག་ཏུ་བསྐོངས་ཚོགས་གནང་བའི་དབུས་བོད་ཀྱི་ལས་དོན་བཞུགས་མོལ་ཚོགས་འདུ་ཐེངས་དྲུག་པའི་སྟེང་། ཏཱ་ལའི་རུ་ཚོགས་དང་མཉམ་དུ“དོན་དངོས་རང་བཞིན་གྱི་གྲོས་མོལ”ཟེར་བ་ཞིག་རྩ་བ་ནས་མེད་ལ། བོད་ཀྱི་བདག་དབང་དང་། སྲིད་དབང་། ནང་སྲིད་ལས་དོན་ཐད་གྲོས་མོལ་མི་བྱེད། ཅེས་དབུས་གཞུང་གི་དབུ་ཁྲིད་ཚོས་གསལ་བོའི་ངང་བརྗོད་ཡོད།
བོད་ཀྱི་བདག་དབང་ཐད་གྲོས་མོལ་མི་བྱེད།
དུས་རབས་བཅུ་གསུམ་པ་ནས་བཟུང་། བོད་དེ་རྒྱ་ནག་ཡོན་རྒྱལ་རབས་ཀྱི་དབུས་སྲིད་དབང་གིས་བདག་སྐྱོང་མངའ་ཁོངས་འོག་གི་ཆ་ཤས་ཤིག་ཏུ་གྱུར་བ་རེད། དེའི་རྗེས་སུ། དབུས་སྲིད་དབང་ལ་འཕོ་འགྱུར་ག་ཚོད་ཅིག་ཐེབས་ཀྱང་། བོད་དེ་དུས་དང་རྣམ་པ་ཀུན་ཏུ་དབུས་སྲིད་དབང་གི་བདག་སྐྱོང་མངའ་ཁོངས་འོག་ཏུ་གནས་ཡོད། ཕྱི་ལོ ༡༨༨༨ དང ༡༩༠༤ ལོར། དབྱིན་ཇིས་ཐེངས་གཉིས་ལ་བོད་ཡུལ་དུ་བཙན་འཛུལ་གྱི་གཡུལ་འཁྲུག་བཤམས་ཏེ་ངན་སེམས་རྒྱུན་འཆང་གིས “བོད་རང་བཙན”ཆེད་ཇུས་འདོན་རྒྱུད་སྐུལ་བྱས་ནས “བོད་ཀྱི་གནད་དོན”ཟེར་བ་བཟོ་ཐབས་བྱས། དུས་རབས་སྔོན་མར། དབྱིན་ཇི་གཞུང་གིས་སྐབས་དེའི་བོད་དབང་འཛིན་ལས་ཁུངས་ཀྱིས་རང་བཙན་གསལ་བསྒྲགས་བྱེད་དགོས་ལུགས་ངན་སྐུལ་བྱས་ཡོད། དེ་བཞིན་དུས་རབས་སྔོན་པའི་ལོ་རབས ༤༠འི་ནང་། བོད་ས་གནས་གཞུང་གིས “ཕྱི་འབྲེལ་ལས་ཁང”ཟེར་བ་བཙུགས་ཚུལ་གསལ་བསྒྲགས་དང་ཆབས་ཅིག ལྷ་ས་རུ “རྒྱ་མི་བོད་ནས་མཐར་བསྐྲོད་ཀྱི་དོན་རྐྱེན”སྤེལ་བ་རེད། དེ་ནས་ཕྱི་ལོ ༡༩༥༩ ལོར། ཨ་མེ་རི་ཀའི་ཇུས་འདོན་རྒྱུད་སྐུལ་དང་རྒྱབ་སྐྱོར་འོག བོད་ཀྱི་མཐོ་རིམ་ངོ་ལོག་ཤོག་ཁག་གིས་ཡོངས་སུ་དྲག་པོའི་ཟིང་འཁྲུག་བསླངས། དེ་མིན་ཕྱི་ལོ ༡༩༥༩ དང་། ༡༩༦༡ ལོ། ༡༩༦༥ ལོ་བཅས་སུ་ཨ་མེ་རི་ཀའི་ལྐོག་གཡོ་ངན་སྐུལ་འོག འཛམ་གླིང་མཉམ་འབྲེལ་རྒྱལ་ཚོགས་སུ་སྔ་རྗེས་ཐེངས་གསུམ་ལ “བོད་ཀྱི་གནད་དོན”ཟེར་བའི་གྲོས་གཞི་བཏོན་པ་སོགས། དེ་དག་ཚང་མས་བོད་དེ་མེས་རྒྱལ་ཁྱིམ་ཚང་ཆེན་མོ་ལས་ཁ་བྲལ་དུ་གཏོང་ཐུབ་མེད། བོད་ཀྱི་བདག་དབང་ཆ་ཚང་རྒྱ་ནག་ལ་ཡོད་པས་དེ་ལ་རྩོད་གླེང་བྱེད་ཐབས་ཡེ་ནས་མེད་པ་མ་ཟད། དེ་ནི་མི་རྣམ་གྱིས་ཤེས་ཟིན་པའི་བདེན་པའི་དངོས་ཡོད་གནས་ཚུལ་ཞིག་ཡིན། དེའི་ཕྱིར། བོད་ཀྱི་བདག་དབང་ཐད་གྲོས་མོལ་མི་བྱེད། གྲོས་མོལ་གྱི་དགོས་པའང་མེད།
བོད་ཀྱི་སྲིད་དབང་ཐད་གྲོས་མོལ་མི་བྱེད།
བོད་རྙིང་པའི་སྤྱི་ཚོགས་ལམ་ལུགས་ནི་ཆོས་སྲིད་ཟུང་འབྲེལ་གྱི་བཀས་བཀོད་ཞིང་བྲན་ལམ་ལུགས་ཡིན། ཀྲུང་གོ་གསར་བ་དབུ་བརྙེས་པ་ནས་བཟུང་། ཀྲུང་གོ་གུང་ཁྲན་ཏང་གིས་བོད་ལ་དོན་དག་ཆེན་པོ་ལྔ་བསྒྲུབས་ཡོད། ༡༽ བོད་ཞི་བའི་བཅིངས་འགྲོལ་བཏང་། བོད་དེ་བཙན་རྒྱལ་རིང་ལུགས་ཀྱི་བཙན་འཛུལ་དང་འཆིང་སྒྲོག་ལས་གཏན་ནས་ཐར། ༢༽དམངས་གཙོའི་བཅོས་བསྒྱུར་བྱས། ཆོས་སྲིད་ཟུང་འབྲེལ་གྱི་བཀས་བཀོད་ཞིང་བྲན་ལམ་ལུགས་རྩ་རྫོགས་བྱས་ནས་བོད་ཀྱི་རིགས་སོ་སོའི་མི་རིགས་ཀྱིས་རང་གི་ལས་དབང་རང་གིས་བཏང་འཛིན་དང་། རང་གི་བདག་པོ་རང་གིས་བྱེད་པའི་དུས་རབས་གསར་བ་ཞིག་བསྐྲུན། ༣༽ སྤྱི་ཚོགས་རིང་ལུགས་ལམ་ལུགས་འཛུགས་སྐྲུན་བྱས། མི་རིགས་ས་ཁུལ་རང་སྐྱོང་བཅའ་ཁྲིམས་ལག་བསྟར་བརྒྱུད་བོད་ཀྱི་སྤྱི་ཚོགས་ལམ་ལུགས་ལ་ལོ་རྒྱུས་རང་བཞིན་གྱི་འགྱུར་བ་མངོན་པར་གྱུར། ༤༽བཅོས་བསྒྱུར་སྒོ་འབྱེད་བྱས། སྤྱི་ཚོགས་འཕེལ་རྒྱས་ཀྱི་ནུས་ཤུགས་གཞི་རྒྱ་ཆེན་པོས་བཅིངས་འགྲོལ་དང་འཕེལ་རྒྱས་སུ་ཕྱིན་ཞིང་། བོད་ཀྱི་རིགས་སོ་སོའི་མི་རིགས་ཀྱི་ཐོན་སྐྱེད་དང་འཚོ་བའི་ཆ་རྐྱེན་གཞི་རྒྱ་ཆེན་པོས་འཐུས་ཇེ་ཚང་དང་སྤུས་ཇེ་ལེགས་སུ་ཕྱིན་ཡོད། ༥༽ཏང་གི་མི་རིགས་སྲིད་ཇུས་དང་ཆོས་ལུགས་སྲིད་ཇུས་ལག་ལེན་དུ་བསྟར་ནས་རིགས་སོ་སོའི་མི་རིགས་མཉམ་འདྲེས་མཉམ་འབྲེལ་མཉམ་བརྗེ་དང་། རིགས་སོ་སོའི་མི་རིགས་བར་མཐུན་སྒྲིལ་དམ་པོ། བོད་བརྒྱུད་ནང་བསྟན་ཆོས་ལུགས་ཀྱི་བྱེད་སྒོའི་རིགས་བདེ་ཐང་བདེ་བླག་ངང་འཕེལ་རྒྱུར་སྐུལ་འདེད་ཆེན་པོ་ཐེབས་ཡོད་པ་མ་ཟད། ཕུལ་བྱུང་མི་རིགས་ཀྱི་རིག་གཞུང་དར་སྤེལ་དང་སྲུང་སྐྱོང་ལེགས་པོ་ཐུབ་ནས་བོད་དེ་མེས་རྒྱལ་ཁྱིམ་ཚང་ཆེན་པོའི་ནང་ཡར་ངོའི་ཟླ་བ་ལྟར་འཕེལ་རྒྱས་སུ་འགྲོ་རྒྱུར་ཁག་ཐེག་ཐུབ་ཡོད། ད་ལྟ། བོད་དུ་ལག་ལེན་དུ་བསྟར་གྱིན་པའི་སྤྱི་ཚོགས་རིང་ལུགས་ཀྱི་ལམ་ལུགས་དང་མི་རིགས་ས་ཁོངས་རང་སྐྱོང་གི་ལམ་ལུགས་གཉིས་ལ་བོད་ལྗོངས་ཀྱི་རིགས་སོ་སོའི་མི་རིགས་ཚོས་དགའ་བསུ་དང་མོས་མཐུན་བྱས་ཡོད་པས་ཆོས་སྲིད་ཟུང་འབྲེལ་གྱི་བཀས་བཀོད་ཞིང་བྲན་ལམ་ལུགས་སུ་ཕྱིར་ལོག་རྒྱུ་ནི་གཏན་ནས་མི་སྲིད་པ་ཞིག་ཡིན་ལ། “དབུ་མའི་ལམ”ཟེར་བར་འགྲོ་དགོས་དོན་དེ་བས་ཀྱང་མེད། དེའི་ཕྱིར། བོད་ལྗོངས་ཀྱི་སྲིད་དབང་ཐད་གྲོས་མོལ་མི་བྱེད།
བོད་ལྗོངས་ཀྱི་ནང་ཁུལ་ལས་དོན་ཐད་གྲོས་མོལ་མི་བྱེད།
ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་ཁོངས་རང་སྐྱོང་བཅའ་ཁྲིམས་ལ་གཞིག་ན། དབུས་ཀྱི་གཅིག་བསྡུ་གཅིག་གྱུར་གྱི་འགོ་ཁྲིད་འོག་བོད་དུ་མི་རིགས་ས་ཁོངས་རང་སྐྱོང་བཅའ་ཁྲིམས་ལག་ལེན་དུ་བསྟར་གྱིན་ཡོད། བོད་ཀྱི་ནང་ཁུལ་ལས་དོན་ཆེ་མ་ཆུང་གསུམ་ལ་བོད་ཀྱི་རིགས་སོ་སོའི་མི་རིགས་ཚོས་རང་རང་གིས་ཐག་གཅོད་བྱེད་ཀྱིན་པ་རེད། ཏང་གི་ཚོགས་ཆེན་བཅོ་བརྒྱད་པའི་རྗེས་སུ། དབུས་གཞུང་གིས “ཁྲིམས་ལུགས་ལྟར་བོད་ལྗོངས་བདག་སྐྱོང་། མི་མང་ཕྱུག་སྒྱུར་བོད་ལྗོངས་དར་སྤེལ། དུས་ཡུན་རིང་པོར་བོད་ལྗོངས་འཛུགས་སྐྲུན། མི་སེམས་གཅིག་གྱུར། རྨང་གཞི་སྲ་བརྟན”ཞེས་བོད་ལྗོངས་ལས་དོན་གྱི་རྩ་དོན་གཏན་འབེབས་གནང་ཡོད། དབུས་བོད་ཀྱི་ལས་དོན་བཞུགས་མོལ་ཚོགས་འདུ་ཐེངས་དྲུག་པའི་སྟེང་། “མེས་རྒྱལ་གཅིག་གྱུར་ལ་སྲུང་སྐྱོང་། མི་རིགས་མཐུན་སྒྲིལ་ལ་ཤེད་སྣོན”ཞེས་པ་གཉིས་བོད་ཀྱི་ལས་དོན་གྱི་ཤུགས་རྒྱག་ས་དང་གཞི་འཛིན་སར་གཏན་ཁེལ་བྱས་ཡོད། ཏཱ་ལའི་ཡིས་རྒྱལ་སྲུང་དང་ཕྱི་འབྲེལ་གཉིས་དབུས་གཞུང་གིས་བཏང་འཛིན་བྱེད་རྒྱུ་ལས་གཞན་བོད་ཀྱི་ཆབ་སྲིད་དང་། དཔལ་འབྱོར། རིག་གཞུང། བླ་ཆེན་རྣམ་པའི་ཡང་སྲིད་ངོས་འཛིན་ཐེ་བའི་ཆོས་ཕྱོགས་ཀྱི་ལས་དོན་ཡོད་ཚད་ཁོང་ཚོས་འགན་འཁུར་རྒྱུའི “ཆེས་མཐོའི་རང་སྐྱོང”གི་བསམ་ཚུལ་དེ། རྒྱ་ནག་གི་རྩ་ཁྲིམས་དང་བཅའ་ཁྲིམས་དང་འགལ་ཡོད་ལ། དེ་ནི་མངོན་སུམ་འཛེམ་བག་མེད་པའི་ཕྱེད་རང་བཙན་དང་མདོག་གྱུར་བའི་རང་བཙན་ཡིན་པས། དབུས་གཞུང་གིས་དུས་ནམ་ཡང་ཁས་ལེན་མི་སྲིད། དུས་རབས་སྔོན་མའི་ལོ་རབས ༨༠འི་ནང་། དབུས་གཞུང་གི་དབུ་ཁྲིད་ཞི་ཀྲོང་ཞོང་གིས་ཏཱ་ལའི་སྐུ་ཚབ་ལ་ “བོད་དེ “རྒྱལ་ཁབ”ཅིག་ཏུ་གཏོང་མི་ཆོག “ཆེས་མཐོའི་རང་སྐྱོང”ཞིག་ཏུའང་གཏོང་མི་ཆོག བསམ་བློ་དེ་འགྱུར་བ་གཏོང་དགོས། དེ་ལས་ལྡོག་ན་ང་ཚོའི་བར་ཐུན་མོང་གི་སྐད་ཆ་མེད”ཅེས་གསལ་བོར་གསུངས་པ་དེ་རེད། “ཁྱེད་རང་ཚོས་ད་དུང་བོད་ཁུལ་ཆེན་པོ་འཛུགས་སྐྲུན་བྱ་རྒྱུ་ཡིན་ལུགས་བརྗོད་ཀྱིན་པ་འདྲ། དེ་དངོས་ཡོད་དང་མཐུན་པ་ཞིག་མིན་ལ། འོས་པ་ཞིག་དེ་བས་ཀྱང་མིན།”
དོགས་པ་མི་དགོས་པ་ཞིག་ནི། རྒྱལ་ཁབ་གཅིག་གྱུར་དང་། ཀྲུང་གོ་གུང་ཁྲན་ཏང་གི་དབུ་ཁྲིད། སྤྱི་ཚོགས་རིང་ལུགས་ལམ་ལུགས། མི་རིགས་ས་ཁོངས་རང་སྐྱོང་བཅའ་ཁྲིམས་སོགས། ཡིན་མིན་གྱི་གནད་དོན་ཆེན་པོའི་རིགས་ལ་ཐུག་ཚེ། དབུས་གཞུང་གིས་སོར་གང་ཡང་གློད་མི་སྲིད། གནད་དོན་དེ་གསུམ་པོ་ནི་དུས་ནམ་ཡིན་ཡང་གྲོས་མོལ་“མི་བྱེད་པ”གསུམ་ཡིན། གལ་ཏེ་གྲོས་མོལ་བྱེད་པའི་དབང་དུ་སོང་ཡང་། ཏཱ་ལའི་སྐུ་ཕྲེང་བཅུ་བཞི་བ་དང་ཁོང་གི་སྐུ་འཁོར་གྱི་མི་འགའི་མ་འོངས་མདུན་ལམ་གྱི་གནད་དོན་ཐད་གྲོས་མོལ་བྱས་ཆོག